(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΘ΄

Δευτέρα, 19 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Γ. Παπανδρέου, Θ. Ρουσόπουλου και Σ. Λιβανού, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Περιβάλλοντος και Ενέργειας, με θέμα: «Κύρωση Πολεοδομικής Μελέτης Αρκαλοχωρίου», σελ.   
 β) Προς τον Υπουργό Υγείας:   
 i. με θέμα: «Για τη μη ανάπτυξη της Μονάδας Έγκαιρης Παρέμβασης στη Ψύχωση στο Πανεπιστημιακό Νοσοκομείο Ιωάννινων από τη ΜΚΟ ΕΠΡΟΨΥΗ», σελ.   
 ii. με θέμα: «Επαναπροκηρύξεις άγονων διαγωνισμών προσλήψεων υγειονομικού προσωπικού για τις δομές της Περιφερειακής Ενότητας (Π.Ε.) Κέρκυρας», σελ.   
 iii. με θέμα: «Στα όριά τους τα Νοσοκομεία της Θεσσαλονίκης. Απαιτείται άμεση θωράκιση του ΕΣΥ με μονιμοποιήσεις συμβασιούχων-επικουρικών και νέες προσλήψεις», σελ.   
 iv. με θέμα: «Να αντιμετωπιστούν άμεσα τα σοβαρά και μεγάλα προβλήματα στη στελέχωση και λειτουργία του Νοσοκομείου Ιεράπετρας», σελ.   
 γ) Προς τον Υπουργό Προστασίας του Πολίτη, με θέμα: « Άμεση και επιτακτική η ανάγκη για αποτελεσματική προστασία των θυμάτων έμφυλης και ενδοοικογενειακής βίας από την ΕΛΑΣ», σελ.   
 δ) Προς την Υπουργό Πολιτισμού και Αθλητισμού, με θέμα: «Απαράδεκτος αποκλεισμός των Αθλητικών Συλλόγων από το Στάδιο της Χωράφας Περιστερίου», σελ.   
 ε) Προς την Υπουργό Παιδείας και Θρησκευμάτων με θέμα: «Για την ανάκληση απόλυσης εκπαιδευτικού, νέας μητέρας, στο ιδιωτικό σχολείο “Κωστέας – Γείτονας”», σελ.   
 στ) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Να ληφθούν άμεσα μέτρα για τους πληγέντες αγρότες του Δήμου Χαλκηδόνος από τα ακραία καιρικά φαινόμενα», σελ.   
 ii. με θέμα: «Απαράδεκτη η εξαίρεση της σουλτανίνας στις συνδεδεμένες ενισχύσεις της νέας Κοινής Αγροτικής Πολιτικής (ΚΑΠ)»., σελ.   
 ζ) Προς τον Υπουργό Υποδομών και Μεταφορών:   
 i. με θέμα: «Νέα παράκαμψη Ηρακλείου, κόμβοι, νέα χάραξη έως Κοκκίνη Χάνι», σελ.   
 ii. με θέμα: «Κατασκευή σήραγγας τριών χιλιομέτρων στο Καστέλι-Χερσόνησος, αντί της καταστροφής του φυσικού περιβάλλοντος και των αρχαιοτήτων», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ ., σελ.

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:

ΑΒΔΕΛΑΣ ., σελ.

ΑΘΑΝΑΣΙΟΥ Χ., σελ.

Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΓΚΑΓΚΑ Α. , σελ.   
 ΔΕΛΗΣ Ι. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΜΑΚΡΗ Ζ. , σελ.   
 ΜΠΙΑΓΚΗΣ Δ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΡΑΠΤΗ Ζ. , σελ.   
 ΣΚΟΥΡΛΕΤΗΣ Π. , σελ.   
 ΣΤΥΛΙΟΣ Γ. , σελ.   
 ΤΑΓΑΡΑΣ Ν. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΘ΄

Δευτέρα 19 Σεπτεμβρίου 2022

Αθήνα, σήμερα στις 19 Σεπτεμβρίου 2022, ημέρα Δευτέρα και ώρα 17.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κατ’ αρχάς να σας ενημερώσω πως ο Γενικός Γραμματέας Νομικών και Κοινοβουλευτικών Θεμάτων με έγγραφό του έχει ενημερώσει το Σώμα για τις επίκαιρες ερωτήσεις που θα συζητηθούν σήμερα.

Για την οικονομία του χρόνου προχωρούμε αμέσως στη συζήτηση της όγδοης με αριθμό 995/12-9-2022 επίκαιρης ερώτησης δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Περιβάλλοντος και Ενέργειας,με θέμα: «Κύρωση Πολεοδομικής Μελέτης Αρκαλοχωρίου».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, η οικιστική, οικονομική και κοινωνική ανασυγκρότηση της περιοχής του Δήμου Μινώα Πεδιάδας που επλήγη από τον καταστροφικό σεισμό της 27ης Σεπτεμβρίου του 2021, προϋποθέτει συγκεκριμένες πολιτικές πρωτοβουλίες, μέτρα και δράσεις.

Το Υπουργείο Περιβάλλοντος έχει έναν κομβικό ρόλο σε όλη αυτή την προσπάθεια γιατί είναι αρμόδιο για τον ευρύτερο σχεδιασμό και, βέβαια, για το ειδικό πολεοδομικό σχέδιο της περιοχής. Πρόκειται για ένα σχέδιο που ανατέθηκε πρόσφατα και θα καθορίσει το πλαίσιο της πολεοδομικής οργάνωσης χρήσης γης, θα διασφαλίσει την άρτια διαμόρφωση, όπως αναμένεται, και την ορθολογική ανάπτυξη και προστασία του οικιστικού και φυσικού περιβάλλοντος.

Είναι η πρόκληση των σεισμών και η πρόκληση του αεροδρομίου που, πραγματικά, απαιτούν και την ουσιαστική διαβούλευση στην πρώτη φάση εκπόνησης αυτού του ειδικού πολεοδομικού σχεδίου, αλλά και την υλοποίηση και εκπόνησή του σύμφωνα με τον προγραμματισμό, προκειμένου στους δεκατέσσερις μήνες οι οποίοι προβλέπονται από την αρχική ημερομηνία, να έχουμε αποτελέσματα.

Αντικείμενο της ερώτησής μου σήμερα αποτελεί η κύρωση της πολεοδομικής μελέτης του οικισμού του Αρκαλοχωρίου. Είναι μια υπόθεση με μακρά ιστορία. Στην τελευταία ερώτησή μου, πριν από δύο περίπου χρόνια, έλαβα την απάντηση ότι τον Νοέμβριο του 2020 θα εισαχθεί στο πρώτο ΣΥΠΟΘΑ η εισήγηση του Δήμου Αρκαλοχωρίου και μετά από την έγκριση αυτή η διεύθυνση ΠΕΧΩ θα αποστείλει στο Υπουργείο Περιβάλλοντος την πολεοδομική μελέτη για την τελική έγκριση.

Έκτοτε έχουν περάσει δύο χρόνια, πολεοδομική μελέτη φαίνεται να μην έχει κουνήσει από το Ηράκλειο και επειδή οι αναγκαίες τροποποιήσεις που πρέπει να γίνουν, στο πλαίσιο της πολεοδομικής μελέτης, προϋποθέτουν την έγκρισή του και, βέβαια, τον συνδυασμό του με το ειδικό πολεοδομικό σχέδιο, θα ήθελα να σας ρωτήσω, κύριε Υπουργέ, αν φροντίσατε και με πιο συγκεκριμένο τρόπο ως αρμόδιο Υπουργείο για την ολοκλήρωση επιτέλους και την κύρωση της πολεοδομικής μελέτης Αρκαλοχωρίου, ούτως ώστε να μπορέσει να γίνει και η πράξη εφαρμογής.

Και δεύτερον, αν υπάρχει σκέψη να μην κυρωθεί η έτοιμη περιβαλλοντική μελέτη αλλά να αξιοποιηθεί και να παρουσιαστεί ως τμήμα του ειδικού πολεοδομικού σχεδίου Δήμου Μινώα Πεδιάδας, στο οποίο έχει ανατεθεί και στο οποίο αναφέρθηκα αρχικά στην ερώτησή μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, χαίρομαι που επανέρχεστε στον τόπο καταγωγής σας και σέβομαι την ευαισθησία αλλά και την αγωνία γύρω από τον σχεδιασμό αξιοποίησης αλλά και ανάπτυξης της περιοχής, για τους λόγους στους οποίους πολύ σωστά αναφερθήκατε αλλά και λόγω του σεισμού πριν από ένα χρόνο και λόγω των μεγάλων έργων, συμπεριλαμβανομένου και του διεθνούς αεροδρομίου στο Καστέλι στον Δήμο Μινώα Πεδιάδας, μετά την υπογραφή του ειδικού πολεοδομικού σχεδίου που με την παρουσία σας στον τόπο σας, το Αρκαλοχώρι, παρουσιάσαμε πριν από περίπου δύο μήνες. Χαίρομαι, λοιπόν, που επανέρχεστε σε κάτι που είναι συμπληρωματικό αυτού του σχεδιασμού και απολύτως απαραίτητο, το οποίο αλληλεπιδρά, για τους λόγους που αναφερθήκατε κι εσείς και συμφωνώ κι εγώ, στον τόπο σας.

Θέλω να σας πω ότι μετά από την επερώτηση έψαξα για να βρω -και έχω εδώ όλα τα στοιχεία- πότε ξεκίνησε, ποια ήταν η εξέλιξη, πού βρισκόμαστε σήμερα και τι μέλλει γενέσθαι σχετικά με την πολεοδομική μελέτη η οποία αναφέρεται στο Αρκαλοχώρι και στον οικισμό Γασίου, του Δήμου Αρκαλοχωρίου τότε, είχε ανατεθεί αυτή η μελέτη από το 1995 από το ΥΠΕΧΩΔΕ, το Υπουργείο Χωροταξίας Περιβάλλοντος και Δημοσίων Έργων. Πέρασε από πολλά κύματα ανάμεσα στην περιφέρεια, στον δήμο, στις υπηρεσίες και στο ΣΥΠΟΘΑ, το Συμβούλιο Πολεοδομικών Θεμάτων και Αμφισβητήσεων. Για να μπορέσει, όμως, να προχωρήσει αυτή η πολεοδομική μελέτη έπρεπε να έχει ολοκληρωθεί το Γενικό Πολεοδομικό Σχέδιο το οποίο -όπως πιστεύω ότι ξέρετε κι εσείς- εγκρίθηκε στις 21-11-2008, ΦΕΚ 524. Η γεωλογική μελέτη έχει εγκριθεί από τη ΔΟΚ τότε από το 2004.

Σας αναφέρω μερικά από τα στοιχεία τα οποία έχουν εξελιχθεί. Υπήρχε και υπάρχει ο προβληματισμός -είναι ένα θέμα που θα ξεκαθαρίσει άμεσα- αν χρήζει επικαιροποίησης η γεωλογική μελέτη του 2004, μετά και από τον περσινό σεισμό, αν πρέπει να επανεκτιμηθεί και να αξιολογηθεί η επικινδυνότητα του χώρου για τους σεισμικούς συντελεστές και ό,τι άλλο χρειάζεται για την ασφάλεια των κατασκευών.

Επίσης, θέλω να σας πω πως σε ό,τι αφορά τα δύο ρέματα τα οποία υπήρχαν και δεν είχαν συμπεριληφθεί στην αρχική μελέτη, με συμπληρωματική σύμβαση ανατέθηκε η οριοθέτηση των δύο ρεμάτων. Το 2014, έγινε αλλαγή των επιβλεπόντων μηχανικών από υπαλλήλους -στελέχη του Υπουργείου σε μηχανικούς της Διεύθυνσης Τεχνικών Υπηρεσιών του Δήμου Μινώα Πεδιάδας και αυτοί επιβλέπουν το συντονισμό βεβαίως…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό, κύριε Πρόεδρε και θα συνεχίσω στη δευτερολογία μου.

Άρα, η επίβλεψη μετά το 2014 γίνεται από τους μηχανικούς της τεχνικής υπηρεσίας του δήμου, ο συντονισμός όμως και η επίβλεψη είναι από το Υπουργείο Περιβάλλοντος και Ενέργειας.

Είχαμε μία καθυστέρηση σε ό,τι αφορά το ΣΥΠΟΘΑ, το Συμβούλιο Πολεοδομικών Θεμάτων και Αμφισβητήσεων, το οποίο συνεδρίασε επί των ενστάσεων, ιδίως στα δύο ρέματα και με κάποιες οικοδομές που υπήρχαν μέσα σε αυτά, τον Μάρτιο του 2022. Αυτή τη στιγμή έχει τελειώσει με θετική εισήγηση από το ΣΥΠΟΘΑ προς τον δήμο. Αναμένουμε επισήμως -γιατί δεν έχουμε λάβει ακόμη- τα στοιχεία μετά την επεξεργασία που πρέπει να τύχουν από τον δήμο, για να παρέμβουμε αμέσως με συντονισμό αλλά και για να καταλήξουμε σε αποτελέσματα. Θα ολοκληρώσω γι’ αυτά -δεν θέλω να πάρω άλλο χρόνο από την πρωτολογία μου- στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Πράγματι είναι μακρά η διάρκεια των ενεργειών και των σταδίων μέχρι να φτάσουμε στο τελικό. Όμως πρέπει να πω ότι από το 2020, το 2019 ολότελα, είμαστε στο ίδιο στάδιο και απορώ γι’ αυτό. Υπάρχουν υπηρεσίες, δημοτικοί παράγοντες, αόρατοι παράγοντες που παρεμβαίνουν και καθυστερεί αυτή η διαδικασία; Ή είναι απλώς η πατροπαράδοτη πλέον γραφειοκρατία; Δεν μπορώ να το κατανοήσω.

Τον Οκτώβριο του 2020 αναφέρετε συγκεκριμένα, σε απάντηση που έχω λάβει, ότι η ολοκλήρωση της τρίτης φάσης και τελικής της πολεοδομικής μελέτης Αρκαλοχωρίου θα εισαχθεί για γνωμοδότηση στο Α΄ ΣΥΠΟΘΑ Π.Ε. Ηρακλείου στην αμέσως προσεχή συνεδρίαση. Η αμέσως προσεχής συνεδρίαση ήταν μετά από δύο χρόνια; Άλλο ερώτημα αυτό.

Θεωρώ, λοιπόν, ότι κάτι δεν πάει καλά γενικώς με τις διαδικασίες. Δεν φταίει η έρμη η γραφειοκρατία αλλά το ότι δεν υπάρχει επισπεύδων ουσιαστικά σε όλες αυτές τις διαδικασίες, που όμως είναι επείγουσες αφού έρχονται να καλύψουν πραγματικές ανάγκες.

Τώρα επί της πρωτολογίας σας, κύριε Υπουργέ, τα ερωτήματα νομίζω που προκύπτουν είναι τρία. Το πρώτο είναι, με ποιον τρόπο άμεσα θα εξεταστεί εάν χρειάζεται επικαιροποίηση των σεισμικών συντελεστών και αν δεν είναι η μέγιστη για την περιοχή ήδη από την τελευταία επεξεργασία που υπέστη η πολεοδομική μελέτη.

Το δεύτερο είναι εάν μετά την εισήγηση, την απόφαση, τη θετική γνωμοδότηση του ΣΥΠΟΘΑ έχει απεριόριστο χρόνο ο δήμος μέχρι να δει το θέμα ή αν είναι συγκεκριμένη η προθεσμία. Και στη συνέχεια ποιο είναι το επόμενο στάδιο; Στο Υπουργείο Περιβάλλοντος το οποίο θα αποφασίσει; Και, βέβαια, να είναι ξεκάθαρη η απάντησή σας, εάν συνδυαστεί με το ειδικό πολεοδομικό και έχουμε νέα καθυστέρηση ή αν θα ολοκληρωθεί, προκειμένου ο δήμος να αναθέσει και την πράξη εφαρμογής και να προχωρήσουμε.

Είναι τόσα πολλά τα προβλήματα σε σχέση με τη οικιστική ανασυγκρότηση, ειδικά του Αρκαλοχωρίου που ήταν στο επίκεντρο του σεισμού, που αν δεν προχωρήσουμε και την πολεοδομική μελέτη που είναι έτοιμη, σκεφτείτε τα άλλα που δεν είναι έτοιμα και τα ξεκινάμε τώρα. Με αυτή την έννοια θα σας παρακαλούσα να είμαστε πιο ξεκάθαροι.

Ευχαριστώ πάρα πολύ που κάνατε την ιστορική αναδρομή, που βρήκατε όλα τα στοιχεία κ.λπ., αλλά δεν μου αρκεί, κύριε Υπουργέ, κάτω από την πίεση των γεγονότων και της αγανάκτησης των κατοίκων. Είχαμε και την προηγουμένη Πέμπτη μια συγκέντρωση πάλι όλων των φορέων της περιοχής. Η αγανάκτηση μεγαλώνει κάθε μέρα και χρειάζεται να έχουμε τη μέριμνα του Υπουργείου και την προσωπική σας μέριμνα σε μέγιστο βαθμό.

Θα ήθελα, λοιπόν, όχι μόνο ξεκάθαρες απαντήσεις σήμερα για να ενημερωθούν οι δημότες και οι πολίτες της περιοχής, αλλά και στη συνέχεια τη φροντίδα σας για να προχωρήσουν όλα αυτά που χρειάζεται να προχωρήσουν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ συνάδελφε, κατ’ αρχάς δεν συμμερίζομαι απλά, αλλά συμφωνώ απολύτως με τις παρατηρήσεις σας και με την επιτάχυνση. Δεν υπάρχει δικαιολογία για την καθυστέρηση. Έχει καθυστερήσει. Δυστυχώς γενικά πολεοδομικά σχέδια και πολεοδομικές μελέτες φτάνουν μετά από είκοσι χρόνια στο γραφείο μου. Δεν το λέω με τιμή. Το αντίθετο ακριβώς. Αυτό το λέω ως πρώτη απάντηση στο αν δικαιολογείται η καθυστέρηση. Όχι, δεν δικαιολογείται η καθυστέρηση.

Δεν δικαιολογείται η καθυστέρηση της συνεδρίασης του ΣΥΠΟΘΑ και θέλω ο Δήμος Μινώα Πεδιάδας, που αυτή τη στιγμή βρίσκεται ο φάκελος μετά την ολοκλήρωση των διαδικασιών και της γνωμοδότησης από το ΣΥΠΟΘΑ, να διαβιβαστεί στο Υπουργείο Περιβάλλοντος και Ενέργειας το οποίο έχει τον συντονισμό και αυτό θα κάνει.

Να σας ενημερώσω από πλευράς ωρίμανσης της μελέτης που έχει εξελιχθεί τόσα πολλά χρόνια, ότι περίπου βρισκόμαστε στο 95% της κτηματογράφησης, στο 80% της πολεοδομικής μελέτης και στο 80% της μελέτης οριοθέτησης των ρεμάτων. Έχουν πληρωθεί 650.000 ευρώ και υπάρχει ένα υπόλοιπο 100.000 ευρώ. Αυτά είναι τα στοιχεία που μάζεψα μέσα από όλες τις πληροφορίες, από όλα τα αρχεία, από όλα τα τηλεφωνήματα, τα έγγραφα που έχουν έρθει, για να έχω συγκεντρωτικά όλο το ιστορικό στο οποίο αναφερθήκατε.

Τι μέλλει γενέσθαι; Είπα ότι θέλουμε να ξεκαθαρίσουμε κατ’ αρχάς το θέμα της γεωλογικής καταλληλότητας, αν χρήζει επικαιροποίησης και το θέμα των ρεμάτων από πλευράς τεκμηρίωσης σε κάποια τελευταία απόφαση της γνωμοδότησης.

Θα γίνει τάχιστα -λογικά την επόμενη εβδομάδα και σας το λέω από τώρα- μια τηλεδιάσκεψη με όλους τους εμπλεκόμενους, γιατί πρέπει να βρούμε, αγαπητέ συνάδελφε, και τους μελετητές, να δούμε σήμερα σε ποια φάση βρίσκεται η σύμβαση. Είναι ενεργή, αλλά να δούμε αν οι μελετητές είναι σε ετοιμότητα όπως και ο δήμος. Και αναφέρομαι όχι μόνο στους μελετητές της πολεοδομικής μελέτης αλλά και στους νέους μελετητές του ειδικού πολεοδομικού σχεδίου.

Έτσι θα δούμε όλα αυτά που εκκρεμούν από πλευράς πολεοδομικής μελέτης και πράξης εφαρμογής σε ποιο ακριβώς σημείο βρίσκονται, αν υπάρχει ετοιμότητα, ωριμότητα και ανοιχτή σύμβαση να ολοκληρωθεί από τους μελετητές που είναι από τα παλιά, για να μπορούμε να εκτιμήσουμε αμέσως, με τον γρηγορότερο και ασφαλέστερο τρόπο, την ολοκλήρωση αυτού του σχεδιασμού. Γιατί μιλάμε για ρυμοτομικό σχέδιο και πράξη εφαρμογής.

Το Αρκαλοχώρι, είναι οικισμός χωρίς σχέδιο πόλης και έχει πάνω από δύο χιλιάδες κατοίκους. Δεν έχει αποκτήσει ακόμη σχέδιο πόλης. Αυτό πάτε να κάνετε είκοσι επτά χρόνια. Και ειλικρινά, ξαναλέω δεν περιποιεί τιμή. Τέτοιες καθυστερήσεις δεν έχουν αιτιολόγηση.

Γι’ αυτό, λοιπόν, με όλα τα βάρη και τις πιέσεις που έχει η περιοχή, μετά και από το σεισμό πέρυσι, αλλά και με όλα τα μεγάλα που εξελίσσονται τα οποία πρέπει να βάλουμε σε τάξη για να μπορούμε να έχουμε ανάπτυξη που θα είναι σε όφελος και της περιοχής και της Κρήτης ολόκληρης -γιατί είναι μεγάλα τα έργα- θα είμαστε συντονισμένοι.

Θα σας ενημερώσω και θα ενημερώνω και πέρα από τις ερωτήσεις, γιατί ξέρω το ενδιαφέρον σας αφού είναι ο τόπος καταγωγής σας αλλά και γιατί εξελίσσονται πράγματα τα οποία είναι πολύ σημαντικά για την περιοχή μετά από τόσα χρόνια. Δεν θα κάνουμε άλλο τόσο για να τελειώσουμε. Μέσα στον χρόνο του ειδικού πολεοδομικού σχεδίου, θα κοιτάξουμε να ολοκληρώσουμε και αυτό το οποίο συζητούμε.

Για να μη λέω όμως πράγματα πριν να έχω και την τελική απάντηση -σας είπα θα κάνουμε τηλεδιάσκεψη, ήδη σήμερα πάλι είχαμε σύσκεψη για αυτό το θέμα- θα σας ενημερώσω υπεύθυνα και συγκεκριμένα για το ποιες θα είναι οι επόμενες κινήσεις για την ολοκλήρωση αυτού του σχεδιασμού, του ρυμοτομικού σχεδίου και η πράξη εφαρμογής σε συνάρτηση με το ειδικό πολεοδομικό σχέδιο, για να μην υπάρξει καμμία καθυστέρηση.

Αυτό που μπορώ να υποσχεθώ, και το λέω ευθέως από τώρα, είναι ότι σε καμμία περίπτωση δεν πρόκειται να υπάρξει καθυστέρηση σε κανένα επίπεδο. Βεβαίως και θα το παρακολουθώ προσωπικά, ακριβώς επειδή αντιλαμβάνομαι τη σοβαρότητα και του χώρου και του θέματος και δεν μπορεί να συνεχιστεί άλλο αυτή η καθυστέρηση. Αυτά είναι που μπορώ να σας πω. Ξαναλέω, θα σας κρατώ ενήμερο με όλες τις λεπτομέρειες για την εξέλιξη αυτού του σχεδιασμού, για να αισθάνονται οι κάτοικοι ότι επιτέλους μετά από πολύ μεγάλη καθυστέρηση, αλλά επιτέλους αυτό το θέμα πρέπει να λάβει τέλος. Την ευθύνη την αναλαμβάνω απόλυτα και προσωπικά, αγαπητέ συνάδελφε, επειδή απευθυνθήκατε και προσωπικά και την αποδέχομαι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Εισερχόμαστε στην τρίτη με αριθμό 997/12-9-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Για τη μη ανάπτυξη της Μονάδας Έγκαιρης Παρέμβασης στη Ψύχωση στο Πανεπιστημιακό Νοσοκομείο Ιωάννινων από τη ΜΚΟ ΕΠΡΟΨΥΗ». Θα απαντήσει η Υφυπουργός Υγείας κ. Ζωή Ράπτη.

Κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κυρία Υπουργέ, στις 9 Αυγούστου το διοικητικό συμβούλιο του Πανεπιστημιακού Νοσοκομείου Ιωαννίνων με μια fast track απόφασή του αποφάσισε την υπογραφή συμφώνου συνεργασίας μεταξύ αυτού και της ΜΚΟ, μη κυβερνητικής οργάνωσης, Εταιρείας Προαγωγής Ψυχικής Υγείας Ηπείρου, ΕΠΡΟΨΥΗ. Σκοπός είναι η ανάπτυξη μονάδας έγκαιρης παρέμβασης στην ψύχωση.

Με αυτή την απόφαση παρέχεται από το νοσοκομείο δωρεάν στέγαση στη ΜΚΟ για δέκα χρόνια στο κτήριο του Κέντρου Ψυχικής Υγείας, που είναι στην ευθύνη του πανεπιστημιακού νοσοκομείου. Οι συγκεκριμένες παραχωρήσεις από το πανεπιστημιακό νοσοκομείο χαρίζουν στοχευμένα από το Υπουργείο Υγείας το απαιτούμενο πλαίσιο για να μπορέσει η ΜΚΟ ΕΠΡΟΨΥΗ να διεκδικήσει αδρή χρηματοδότηση από το Ταμείο Ανάκαμψης που αφορά σχετικές δράσεις, δηλαδή είναι πρόκριμα της χρηματοδότησής της. Κατ’ αυτόν τον τρόπο, κατά την άποψή μας, δομείται μια παρά φύση συλλειτουργία δύο μονάδων στο ίδιο αντικείμενο. Αποτελεί δε τον δούρειο ίππο διεμβόλισης της δημόσιας μονάδας από τη ΜΚΟ. Βάζει δηλαδή ως προϋπόθεση της χρηματοδότησης την ανάπτυξη της επιχειρηματικής δράσης. Υπ’ όψιν ότι η ΜΚΟ ΕΠΡΟΨΥΗ διεκδικεί χρηματοδότηση 500.000 ευρώ για δεκαοκτώ μήνες. Αυτή τη δυνατότητα της τη δίνει η διοίκηση του νοσοκομείου.

Κατά την άποψή μας, η απόφαση αυτή είναι εγκληματική. Η πανεπιστημιακή ψυχιατρική κλινική του πανεπιστημιακού νοσοκομείου εγκατέλειψε στην τύχη της τη μονάδα έγκαιρης παρέμβασης στην ψύχωση υποστελεχώνοντας και υποχρηματοδοτώντας την. Ήδη έχουν εκχωρηθεί πλήρως σε ΜΚΟ και άλλες υπηρεσίες πρωτοβάθμιας φροντίδας υγείας στον τομέα της ψυχικής υγείας, όπως οι κινητές μονάδες, οι ξενώνες και οικοτροφεία της περιοχής.

Τέλος είναι, πάντα κατά την άποψή μας, προκλητικότατη η δωρεάν στέγαση της νέας ξεκάθαρα επιχειρηματικής μονάδας ΕΠΡΟΨΥΗ στο κτήριο του κέντρου ψυχικής υγείας, γιατί εδώ και έναν χρόνο για αυτό το κτήριο το πανεπιστημιακό νοσοκομείο το νοικιάζει με 32.000 ευρώ το έτος.

Το ερώτημα που βάζουμε είναι σε ποιες άμεσες ενέργειες θα προβείτε, προκειμένου να ανασταλεί η σκανδαλώδης αυτή εξέλιξη. Δεύτερον, να χρηματοδοτηθεί, στελεχωθεί και αναπτυχθεί πλήρως η μονάδα έγκαιρης παρέμβασης στην ψύχωση της ψυχιατρικής κλινικής του πανεπιστημιακού νοσοκομείου, αλλά και οι άλλες υπηρεσίες ψυχικής υγείας του πανεπιστημιακού νοσοκομείου και του Νοσοκομείου «Χατζηκώστα» και να αναπτυχθούν πλήρως νέες αναγκαίες δημόσιες υπηρεσίες με βάση τις αυξανόμενες ανάγκες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία σας.

**ΖΩΗ ΡΑΠΤΗ (Υφυπουργός Υγείας):** Ευχαριστώ, κύριε Πρόεδρε.

Κύριε συνάδελφε, να πούμε κατ’ αρχάς τι αφορούν οι μονάδες έγκαιρης παρέμβασης στην ψύχωση. Είναι μονάδες οι οποίες προλαμβάνουν στο αρχικό τους στάδιο ψυχωσικές διαταραχές και βεβαίως ανιχνεύουν μια τέτοια διαταραχή.

Ήμασταν εμείς στο Υπουργείο Υγείας που για πρώτη φορά με το ν.4764/2020 και συγκεκριμένα με το άρθρο 48 νομοθετήσαμε, πρώτη φορά στη Νοτιοανατολική Ευρώπη, τη σύσταση τέτοιων μονάδων και εξασφαλίσαμε επαρκείς πόρους από το Ταμείο Ανάκαμψης για να τις λειτουργήσουμε. Πρόκειται να υλοποιήσουμε δεκατρείς τέτοιες μονάδες έγκαιρης παρέμβασης στη χώρα εκ των οποίων οι οκτώ έχουν ήδη προκηρυχθεί. Με βάση τους μετριοπαθέστερους προϋπολογισμούς τουλάχιστον τρεισήμισι χιλιάδες παιδιά τον χρόνο ανιχνεύονται με ψυχωσικές διαταραχές και έχουν ανάγκη και πρέπει να έχουν πρόσβαση σε υπηρεσίες έγκαιρης παρέμβασης. Αυτό όχι μόνο θα επηρεάσει θετικά τη λειτουργικότητα τη δική τους, και την πορεία της δικής τους ψυχικής υγείας στο μέλλον, και την επανένταξή τους στην κοινωνία, αλλά θα ανακουφίσει και το δημόσιο σύστημα υγείας μέσω της μείωσης του αριθμού των εισαγωγών στις ψυχιατρικές κλινικές, αλλά βεβαίως και των απουσιών νοσηλίων.

Επί του ζητήματος που ήδη αναφέρατε, του πρώτου σας ερωτήματος, με το συμφωνητικό συνεργασίας που συνήφθη μεταξύ του ΠΓΝΙ και της αστικής μη κερδοσκοπικής εταιρείας ΕΠΡΟΨΥΗ ανακριβώς εσείς αναφέρεστε σε διεμβόλιση δημόσιας μονάδας από ιδιωτική επιχείρηση. Γιατί πρέπει να γνωρίζετε ότι οι εβδομήντα τρεις αστικές μη κερδοσκοπικές εταιρείες που δραστηριοποιούνται ήδη εδώ και πάνω από είκοσι χρόνια στο δημόσιο σύστημα υγείας λειτουργούν -τέτοιες είναι και το «Χαμόγελο του Παιδιού»- σε αγαστή συνεργασία με τον δημόσιο τομέα, χρηματοδοτούνται από τον δημόσιο τομέα και ούτε ιδιωτικές επιχειρήσεις είναι ούτε επιχειρήσεις. Επιχειρηματική δράση μπορούν να έχουν.

Τι κάνουν συγκεκριμένα; Παρέχουν δωρεάν υπηρεσίες ψυχικής υγείας στους πολίτες, είναι ενταγμένες στο δημόσιο σύστημα υγείας, όπως είπα, και βεβαίως είναι υπηρεσίες στην κοινότητα, είναι υπηρεσίες που παρέχονται σε οποιονδήποτε ανασφάλιστο ή ασφαλισμένο συμπολίτη μας, Έλληνα ή μη. Άρα λοιπόν, το ότι λειτουργούν αυτές εδώ και είκοσι χρόνια νομίζω ότι θα έπρεπε να το γνωρίζετε. Βεβαίως αυτές γίνονται και λειτουργούν με αυστηρό κρατικό έλεγχο και εποπτεία και δίνουν τη δυνατότητα για πρόσβαση σε υπηρεσίες ψυχικής υγείας πολύ κοντά στο χώρο κατοικίας των πολιτών.

Με υπουργικές αποφάσεις οι υπηρεσίες αυτών των αστικών μη κερδοσκοπικών εταιρειών κοστολογούνται. Και γιατί κοστολογούνται; Όχι γιατί πρόκειται να έχουν κέρδος αυτές οι εταιρίες, αλλά εκείνο το οποίο γίνεται είναι ότι πρέπει να γνωρίζει ο πολίτης για ποιον λόγο και τι πληρώνει το ελληνικό δημόσιο για αυτή την παροχή των υπηρεσιών.

Τώρα σχετικά με το συμφωνητικό στο οποίο αναφέρεστε αυτό είναι ένα συμφωνητικό που συνήφθη στις 29-7-2022, ένα συμφωνητικό με το οποίο δίνεται η δυνατότητα σε μία αστική μη κερδοσκοπική εταιρεία να συμμετάσχει σε έναν διαγωνισμό. Ποιον διαγωνισμό; Αυτόν τον διαγωνισμό που προκηρύξαμε αφού με χρηματοδότηση 67 εκατομμυρίων ευρώ από το Ταμείο Ανάκαμψης εκδώσαμε πρόσκληση εκδήλωσης ενδιαφέροντος, προκειμένου να γίνουν μονάδες έγκαιρης παρέμβασης στην ψύχωση μεταξύ άλλων και στα Ιωάννινα. Μία, λοιπόν, από τις προκηρυχθείσες είναι αυτή η μονάδα. Έχει προϋπολογισμό 500.000 ευρώ και βεβαίως θα καλυφθεί, όπως είπα, από το Ταμείο Ανάκαμψης.

Δεν είναι μια ληξιπρόθεσμη υπηρεσία. Θα είναι μια υπηρεσία η οποία μετά τη χρηματοδότησή της από τους πρώτους δεκαοκτώ μήνες θα συνεχιστεί από προγράμματα ΕΣΠΑ και από τον τακτικό προϋπολογισμό του Υπουργείου Υγείας και πράγματι είναι σε εξέλιξη διαγωνιστική διαδικασία. Δεν είναι κάτι το οποίο έχει ολοκληρωθεί.

Τώρα εάν και εφόσον ολοκληρωθεί η διαγωνιστική διαδικασία και εάν σε αυτόν τον διαγωνισμό συμμετάσχει και κερδίσει η ΕΠΡΟΨΥΗ τον διαγωνισμό, τότε θα έχει τη δυνατότητα χωρίς να περιλαμβάνει παραχώρηση προσωπικού της κλινικής να έχει τη δυνατότητα να χρησιμοποιεί τον τρίτο όροφο γραφείων, όπου στεγάζεται το Κέντρο Ψυχικής Υγείας Ιωαννίνων με επιστημονικά υπεύθυνο τον διευθυντή της Ψυχιατρικής Κλινικής του ΠΓΝΙ, τον Θωμά Υφαντή.

Προκύπτει δηλαδή -και εδώ ολοκληρώνω, κύριε Πρόεδρε- ότι εφόσον η ΕΠΡΟΨΥΗ κερδίσει τον διαγωνισμό -πράγμα μελλοντικό και αβέβαιο- θα λειτουργεί από αστική μη κερδοσκοπική εταιρεία μέσα στο δημόσιο σύστημα υγείας, παρέχοντας δωρεάν υπηρεσίες για όλους τους πολίτες, δίπλα στο κέντρο ψυχικής υγείας, μια μονάδα με επιστημονικά υπεύθυνο τον καθηγητή διευθυντή ψυχιατρικής κλινικής και θα διασυνδέεται με όλες τις υπηρεσίες του κέντρου ψυχικής υγείας.

Καμμία, λοιπόν, διεμβόλιση από ιδιωτική επιχείρηση αλλά μόνο λειτουργική της διασύνδεση με τον ευρύτερο δημόσιο τομέα. Άλλωστε, σε αυτές τις βάσεις εδράζεται η ψυχιατρική μεταρρύθμιση στη χώρα η οποία πραγματοποιείται, και μόνο ως θετική ενέργεια μπορεί να αποτιμηθεί η επίμαχη συνεργασία.

Δεν είναι τυχαίο -και το προσκομίζω για τα Πρακτικά, κύριε Πρόεδρε- ότι η Ελληνική Ψυχιατρική Εταιρεία με ανακοίνωσή της, την οποία έχει εκδώσει με ημερομηνία 16-9-2022, αναφέρει ότι η συμμετοχή των πανεπιστημιακών κλινικών στην ανάπτυξη των καινούργιων για τη χώρα μας αλλά διεθνώς αναγνωρισμένων για την αποτελεσματικότητά τους κοινοτικών μονάδων διασφαλίζει την ταχεία ανάπτυξη και το υψηλό επίπεδο των παρεχόμενων υπηρεσιών».

Το καταθέτω αυτό για τα Πρακτικά.

(Στο σημείο αυτό η Υφυπουργός Υγείας κ. Ζωή Ράπτη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Δυστυχώς, επιβεβαιώνεται αυτό το οποίο καταγγέλλουμε και τα ερωτήματα που βάζουμε με τη συγκεκριμένη ερώτηση, ότι το Πανεπιστημιακό Νοσοκομείο Ιωαννίνων ουσιαστικά -επιτρέψτε μου την έκφραση- στήνει τις προϋποθέσεις, ούτως ώστε μια μη κυβερνητική οργάνωση να ενταχθεί σε μία χρηματοδότηση. Μιλάω για την ΕΠΡΟΨΥΗ. Είναι μια επιλογή απολύτως ζημιογόνα.

Το διοικητικό συμβούλιο της ΕΠΡΟΨΥΗ είναι πραγματικά προκλητικό. Και προκαλεί -και είναι ιδιαίτερα βαρύ αυτό- με τις πλάτες του Υπουργείου Υγείας. Πώς αλλιώς μπορεί να χαρακτηριστεί η αναφορά του, όταν λέει ότι η λογική του Υπουργείου για την επιλογή φορέων του ευρύτερου δημόσιου τομέα έχει να κάνει με το ευέλικτο καθεστώς και το χαμηλότερο κόστος λειτουργίας που διέπει τα νομικά πρόσωπα ιδιωτικού δικαίου μη κερδοσκοπικού χαρακτήρα σε σχέση με τους φορείς του στενού δημόσιου τομέα; Δηλαδή, προτείνει φτηνά και ευέλικτα νομικά πρόσωπα ιδιωτικού δικαίου σε σχέση με τα ακριβά και άκαμπτα, όπως θέλει να εννοείται, νομικά πρόσωπα δημοσίου τομέα. Αυτό, όμως, σημαίνει φτηνότερο και ευέλικτο προσωπικό, καμμία κρατική εγγύηση για τη χρηματοδότηση. Και αυτό φαίνεται στην πράξη. Οι εργαζόμενοι της ΕΠΡΟΨΥΗ είναι οκτώ μήνες απλήρωτοι. Η ίδια αναφέρει: Ευελιξία στη χρηματοδότηση από διάφορα ληξιπρόθεσμα προγράμματα, όπως είναι τώρα το Ταμείο Ανάκαμψης ή το ΕΣΠΑ, αλλά χωρίς χρηματοδότηση της στέγασης. Αυτή είναι η λογική της. Επίσης, νομοθετημένη κοστολόγηση πράξεων ως προϊόντα πώλησης στην ενιαία αγορά υγείας δημόσιου και ιδιωτικού τομέα. Όλα αυτά γιατί; Για το καλό των ασθενών. Η υπογραφή από κάτω: Διοίκηση του Πανεπιστημιακού Νοσοκομείου Ιωαννίνων.

Το διοικητικό συμβούλιο της ΕΠΡΟΨΥΗ ταυτίζεται με την πολιτική της Ευρωπαϊκής Ένωσης και της Νέας Δημοκρατίας. Προβάλλει την αποποίηση του κράτους από την ευθύνη να παρέχει δημόσιες δωρεάν υπηρεσίες υγείας. Βαφτίζει αυτές τις αυτονόητες παροχές κόστος. Είναι ανατριχιαστικό για τους εν δυνάμει ασθενείς και αυτούς που είναι τώρα.

Η Κυβέρνηση συμμετέχοντας σε όλη αυτή τη μηχανογραφία δρομολογεί την καταστροφική για τον λαό μετατροπή των δημόσιων νοσοκομείων από νομικά πρόσωπα δημοσίου δικαίου σε ιδιωτικού δικαίου, για να λειτουργήσουν με ευελιξία και ευκαμψία, πάντοτε εντός εισαγωγικών.

Τώρα όσον αφορά τη δήθεν επιτυχημένη δικτύωση των δομών ψυχικής υγείας, όπως είπατε και εσείς, οφείλουν να απαντήσουν όλοι οι μηχανορράφοι που συντονίζει το Υπουργείο σας: Σε ποια κατάσταση είναι ένα χρόνο μετά την ανάληψη ευθύνης του κέντρου ψυχικής υγιεινής η ανοιχτή ψυχιατρική κλινική και η μονάδα νοσηλείας οξέων περιστατικών με τις οποίες θα δικτυωθούν οι σωτήριες δήθεν και ευέλικτες για το ΕΣΥ υπηρεσίες της ΕΠΡΟΨΥΗ και άλλων ΑΜΚΕ και νομικών προσώπων ιδιωτικού δικαίου; Η απάντηση είναι ότι η κατάσταση στελέχωσης σε ιατρικό και κυρίως νοσηλευτικό προσωπικό έχει επιδεινωθεί δραματικά, με αδιανόητο φόρτο πλέον εργασίας και αύξηση του επαγγελματικού σωματικού και ψυχικού κινδύνου. Για ποια δικτύωση ποιων δομών μιλάμε τελικά;

Η ΕΠΡΟΨΥΗ και η πανεπιστημιακή ηγεσία της ψυχιατρικής κλινικής παίρνουν σαφή πολιτική θέση, όταν λένε ότι ο φορέας μας ποτέ δεν είχε πολιτικό πρόσημο στις δράσεις και τις ενέργειές της. Ταυτίζονται με την πολιτική της Ευρωπαϊκής Ένωσης -να το πρόσημο- και της Νέας Δημοκρατίας για αποποίηση του κράτους από την ευθύνη να παρέχει δημόσιες δωρεάν σύγχρονες και αποτελεσματικές υπηρεσίες υγείας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Παπαναστάση.

Κυρία Υπουργέ, έχετε τον λόγο για τη δευτερολογία σας.

**ΖΩΗ ΡΑΠΤΗ (Υφυπουργός Υγείας):** Με αυτή τη λογική, αγαπητέ κύριε συνάδελφε, δεν θα αξιοποιούσαμε ποτέ πόρους από το ΕΣΠΑ ούτε από το Ταμείο Ανάκαμψης, που είναι το χρηματοδοτικό εργαλείο που δίνει τη δυνατότητα στη χώρα μας να δημιουργήσει νέες υπηρεσίες, γιατί ακριβώς δεν θα μπορούσαμε να τους απορροφήσουμε, αν δεν είχαμε κάποια συνεργασία και βεβαίως με τον ιδιωτικό τομέα και προφανώς με αστικές μη κερδοσκοπικές εταιρείες, που δεν αποκομίζουν κέρδος, αλλά δίνουν δουλειά σε εργαζόμενους, θα δώσουν δουλειά για τα επόμενα χρόνια. Και βεβαίως, οι εργαζόμενοι αυτοί θα συνεχίσουν να απασχολούνται, αφού θα βρεθούν πόροι, όπως έχει γίνει πάρα πολλές φορές στο παρελθόν, από το νέο Κοινοτικό Πλαίσιο Στήριξης, για να συνεχίσουν, όταν δεν θα υπάρχουν πια οι πόροι του Ταμείου Ανάκαμψης. Ας είναι, όμως.

Θα αναφερθώ σε αυτά τα οποία αναφέρατε συγκεκριμένα, για να τα αντικρούσω. Κατ’ αρχάς, σε σχέση με τη στελέχωση της μονάδας έγκαιρης παρέμβασης στην ψύχωση, αυτή η μονάδα λειτουργεί από το 2007, είναι στελεχωμένη από ψυχίατρο, από ειδικευόμενο γιατρό, από ψυχολόγο και από επισκέπτη υγείας, από μονίμους εργαζόμενους και είναι ανακριβής απολύτως ο ισχυρισμός σας περί υπολειτουργίας της. Αντιθέτως, με βάση τα στοιχεία που μας έχει δώσει το νοσοκομείο, κατά το εξάμηνο Νοεμβρίου 2021 έως τον Απρίλιο του 2022, η μονάδα παρακολούθησε εκατόν τριάντα πέντε ασθενείς σε follow up, έκανε τριακόσιες σαράντα πράξεις follow up και έχει δεκαεννέα νέους ασθενείς. Άρα, λοιπόν, το έργο της μονάδας δεν είναι καθόλου ευκαταφρόνητο, όπως αναφέρατε. Εφόσον, μάλιστα, η ΕΠΡΟΨΥΗ έχει κερδίσει αυτόν το διαγωνισμό, θα μπορέσει να εξασφαλίσει την πρόσθετη επιστημονική υποβοήθηση του έργου με τον ίδιο επιστημονικά υπεύθυνο, όπως είπαμε, τον διευθυντή της ψυχιατρικής κλινικής, και βεβαίως με περαιτέρω υπηρεσίες και εργαζομένους, για να παράσχουν καλύτερες υπηρεσίες.

Τώρα, μιλήσατε για υπολειτουργία της ψυχιατρικής κλινικής και του κέντρου ψυχικής υγείας. Δυστυχώς, τα νούμερα σάς διαψεύδουν. Στην ψυχιατρική κλινική το 2020 πραγματοποιήθηκαν τριακόσιες ενενήντα εννέα νοσηλείες, το 2021 με COVID τετρακόσιες εβδομήντα έξι νοσηλείες και διακόσιες ογδόντα νοσηλείες έως τον Ιούλιο του 2022. Τώρα, στο κέντρο ψυχικής υγείας τους έξι πρώτους μήνες λειτουργίας του, από τον Νοέμβριο του 2021 έως τον Απρίλιο του 2022, μετά τη μεταφορά του από το Νοσοκομείο «Χατζηκώστα» είχαμε δύο χιλιάδες εκατόν σαράντα θεραπευτικές πράξεις και χίλιες εξακόσιες σαράντα εννέα συνεδρίες και follow up. Καμμία, λοιπόν, υπολειτουργία και εδώ, αλλά αντίθετα πολύ πλούσιο το έργο και των δύο αυτών μονάδων.

Σε σχέση με τη στελέχωση της ψυχιατρικής κλινικής, στελεχώνεται από δέκα ψυχιάτρους, εννέα ειδικευόμενους ψυχιάτρους, τρεις ψυχολόγους, ένα εργοθεραπευτή, ένα κοινωνικό λειτουργό και τριάντα οκτώ νοσηλευτές.

Το κέντρο ψυχικής υγείας, επίσης, στελεχώνεται από τρεις ψυχιάτρους, τρεις ψυχολόγους, δύο κοινωνικούς λειτουργούς.

Και βεβαίως, και το Νοσοκομείο «Χατζηκώστα», στο οποίο αναφερθήκατε, εμείς το ενισχύσαμε με δύο ψυχιάτρους και έναν παιδοψυχίατρο και σήμερα ο ψυχιατρικός του τομέας στελεχώνεται από πέντε ψυχιάτρους, έναν παιδοψυχίατρο και είκοσι έναν νοσηλευτές.

Είναι χαρακτηριστικό -κι αυτή ήταν η πρόθεση της Κυβέρνησης και αυτό έκανε- ότι ενίσχυσε και τα δύο νοσοκομεία, και το πανεπιστημιακό νοσοκομείο αλλά και το Νοσοκομείο «Χατζηκώστα», με την προκήρυξη που δημοσιεύσαμε στις 31-8 για τρεις χιλιάδες επτακόσιους είκοσι νοσηλευτές: με πενήντα οκτώ νοσηλευτές το Πανεπιστημιακό Γενικό Νοσοκομείο Ιωαννίνων και δέκα οκτώ νοσηλευτές το Νοσοκομείο «Χατζηκώστα».

Κλείνοντας, να πω ότι τα νούμερα σας διαψεύδουν, διότι ο προϋπολογισμός του ΠΑΓΝΗ έχει διαρκείς αυξήσεις από το 2018, που βρισκόταν στα 53 εκατομμύρια ευρώ, έως το 2022 που βρίσκεται πλέον στα 77 εκατομμύρια ευρώ.

Τέλος, εκτός από τις μονάδες έγκαιρης παρέμβασης, θέλω να καταθέσω εδώ, κύριε Πρόεδρε, ότι ενισχύουμε την Ήπειρο δημιουργώντας και άλλες μονάδες ψυχικής υγείας που παρέχουν δωρεάν υπηρεσίες για όλους τους πολίτες. Συγκεκριμένα, μετά από διαγωνισμούς πρόκειται να δημιουργήσουμε ένα οικοτροφείο, μια κινητή μονάδα και ένα κέντρο ημέρας. Και στο σχεδιασμό του Υπουργείου έως και το τέλος του 2023 περιλαμβάνονται άλλες έξι μονάδες ψυχικής υγείας στην Ήπειρο, μεταξύ των οποίων και η ανάπτυξη παιδοψυχιατρικού τμήματος στο ΠΑΓΝΗ.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Δεν θα συζητηθούν κατόπιν συνεννοήσεως ερωτώντων Βουλευτών και ερωτώμενων Υπουργών οι εξής ερωτήσεις:

Η με αριθμό 6745/281/29-7-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αμυντική Βιομηχανία (ΕΑΒ)».

Η με αριθμό 983/8-9-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Πορεία του Εθνικού Στρατηγικού Σχέδιου της Κοινής Αγροτικής Πολιτικής (ΚΑΠ) 2023-2027».

Η με αριθμό 984/8-9-2022 επίκαιρη ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Η Κυβέρνηση της ΝΔ οφείλει ξεκάθαρες απαντήσεις για το φράγμα Νεστορίου και άμεση επανέναρξη εργασιών».

Συνεχίζουμε με την επόμενη επίκαιρη ερώτηση και συγκεκριμένα τη δεύτερη με αριθμό 987/9-9-2022 επίκαιρη ερώτηση δεύτερου κύκλου του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Επαναπροκηρύξεις άγονων διαγωνισμών προσλήψεων υγειονομικού προσωπικού για τις δομές της Περιφερειακής Ενότητας (ΠΕ) Κέρκυρας».

Στην επίκαιρη ερώτηση θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κύριε Μπιάγκη, έχετε τον λόγο για την πρωτολογία σας.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, να σας ευχαριστήσω και εσάς για την παρουσία σας.

Έχουν περάσει δυόμισι μήνες από την ένταξη της Περιφερειακής Ενότητας Κέρκυρας στην πρώτη ζώνη των άγονων και προβληματικών περιοχών. Το Υπουργείο σας έκανε αποδεκτή, από τη δική σας πολιτική ηγεσία και τον κ. Πλεύρη, την τροπολογία που κατέθεσαν σύσσωμοι όλοι οι Βουλευτές του Νομού Κέρκυρας, κάτι που οφείλω για άλλη μία φορά και ενώπιον της Ολομέλειας του Κοινοβουλίου να το χαιρετήσω.

Ήταν μία τροπολογία που δεν είχε ούτε χρώματα, ούτε κόμματα από πίσω, αλλά προέκυπταν μέσα από το περιεχόμενό της οι ανάγκες για προσλήψεις ιατρικού προσωπικού στο Νοσοκομείο της Κέρκυρας, κυρία Υπουργέ. Μία, αν θέλετε, τροπολογία που ήρθε με μια καθυστέρηση -για να λέμε όλες τις αλήθειες- δύο ετών, όταν δύο χρόνια πριν με μια τροπολογία εν μια νυκτί πέρασαν για όλη την Περιφέρεια Ιονίων Νήσων, εκτός από την Περιφερειακή Ενότητα Κέρκυρας. Ευτυχώς όμως -και γιατί λέω ευτυχώς- φτάσαμε με τη δική σας καθοδήγηση και του κ. Πλεύρη να ψηφιστεί η συγκεκριμένη τροπολογία.

Γιατί, κυρία Υπουργέ, μετά την εν λόγω τροπολογία και στην τελευταία προκήρυξη του Υπουργείου σας και ενώ το Γενικό Νοσοκομείο Κέρκυρας μέχρι πρότινος κατάφερνε να έχει ενδιαφέρον στις μισές το πολύ θέσεις από όσες προκήρυττε, ενώ το ένα πέμπτο των θέσεων αυτών ήταν για τους ιατρούς πρώτη επιλογή, στον πρόσφατο διαγωνισμό -αυτόν τον τελευταίο- είχαμε συμμετοχή που έφτασε το 100%. Ενώ πρώτη επιλογή για το Νοσοκομείο της Κέρκυρας από 25% φτάσαμε πάνω από το 70%, σχεδόν 75%. Και μόνο αυτό το στοιχείο αποδεικνύει το δίκαιο του αιτήματός μας και μπορούμε να ελπίζουμε ότι σε σύντομο χρονικό διάστημα, πάντα με τη βοήθεια τη δική σας, να κλείσουμε προβλήματα και μέτωπα ανοιχτά, που υπάρχουν στο Νοσοκομείο της Κέρκυρας εδώ και πάρα πολλά χρόνια. Το τονίζω, για να μην θεωρηθεί μια μομφή στο πρόσωπο το δικό σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Υπουργέ, το Νοσοκομείο της Κέρκυρας είναι πρωταθλητής στα κενά πανελλαδικά. Στις εκατόν σαράντα θέσεις των ιατρών όλων των ειδικοτήτων, είναι καλυμμένες οι εβδομήντα πέντε θέσεις με μόνιμο προσωπικό, ενώ στο νοσοκομείο υπηρετούν είκοσι τέσσερις επικουρικοί ιατροί και δύο με μπλοκάκι. Η πληρότητα της δομής σε ιατρικό προσωπικό δεν φτάνει το 70% και τα οργανικά κενά αγγίζουν τις εβδομήντα θέσεις. Όλα αυτά -προσέξτε- σε έναν οργανισμό που ουδεμία σχέση έχει με την πραγματικότητα, διότι, όπως γνωρίζετε καλύτερα από όλους μας, ο πληθυσμός του νησιού τριπλασιάζεται και τετραπλασιάζεται έξι και οκτώ μήνες τον χρόνο.

Κυρία Υπουργέ, το ζητούμενο για εμάς είναι ότι από τον Ιούλιο του 2016 μέχρι και σήμερα έχουμε καταγράψει δεκαέξι άγονες θέσεις ιατρών, διευθυντών και επιμελητών Α΄ και Β΄ σε κρίσιμες ειδικότητες του νοσοκομείου, όπως παιδιατρική, παθολογία, καρδιολογία, πνευμονολογία, αναισθησιολογία, χειρουργική, ψυχιατρική, θέσεις που αποτελούν το 10% των συνολικών οργανικών θέσεων. Όπως πολύ καλά γνωρίζετε, οι άγονες θέσεις των διαγωνισμών δεν εντάσσονται στον προγραμματισμό του Υπουργείου σας για προσλήψεις. Προβλέπονται με έναν άλλο τρόπο, μέσα από το υπάρχον νομικό πλαίσιο, που αφορά τις άγονες προκηρύξεις του παρελθόντος.

Τελευταία φορά που μπήκε σε αυτές τις προκηρύξεις το Νοσοκομείο της Κέρκυρας ήταν το 2018, ενώ το 2020 που έγινε τέτοια σε πανελλαδικό επίπεδο, το Νοσοκομείο της Κέρκυρας δεν εντάχθηκε, κυρία Υπουργέ, σε αυτή.

Σας λέμε, λοιπόν, με τα δεδομένα όλα αυτά που υπάρχουν, με όλα αυτά τα δεδομένα που έχετε πλέον μπροστά σας, μετά και την ψήφιση της συγκεκριμένης τροπολογίας και με τις πολύ μεγάλες ανάγκες, που, όπως σας εξήγησα, υπάρχουν στο Νοσοκομείο της Κέρκυρας, ότι είναι επιτακτική η ανάγκη να προκηρυχθούν άμεσα οι άγονες θέσεις, οι οποίες στο παρελθόν δεν είχαν ευδοκιμήσει. Είναι δεκαέξι στον αριθμό και είναι σε ειδικότητες πολύ κρίσιμες για τη λειτουργία του νοσοκομείου.

Σήμερα θα σας παρακαλούσαμε να απαντήσετε, μέσω εμού, στους Κερκυραίους που σας παρακολουθούν, ποιες είναι οι προθέσεις, ώστε η συγκεκριμένη προκήρυξη να γίνει πράξη και αν πράγματι, έχετε κάποια εικόνα, πόσος είναι ο αριθμός. Γιατί εμείς τον βγάζουμε κατά εκτίμηση, μιας και από τη 6η ΥΠΕ, στην οποία εγώ απευθύνθηκα με επιστολή, δεν έχω καμμία απάντηση μέχρι σήμερα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ. Καλησπέρα σε όλους. Καλησπέρα, κύριε Μπιάγκη.

Κατ’ αρχάς, να σας θυμίσω -τι είπατε και εσείς- ότι δεν εντάχθηκε στις άγονες και προβληματικές τύπου Α΄ από μόνη της. Εμείς την εντάξαμε. Και βεβαίως, την εντάξαμε, γιατί θέλουμε να τη στηρίξουμε.

**ΔΗΜΗΤΡΙΟΣ ΜΠΙΑΓΚΗΣ:** Βεβαίως. Το χαιρέτισα, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Το κατάλαβα και ευχαριστούμε, γιατί, πράγματι, έτσι είναι. Γενικώς, θέλουμε να στηρίξουμε όλα τα νησιά.

Να σας πω τώρα τι θέσεις έχουμε ήδη προκηρύξει για την Κέρκυρα. Το 2020 προκηρύξαμε έντεκα θέσεις. Από αυτές έχουν ήδη διοριστεί επτά γιατροί και είναι ειδικότητας χειρουργικής, αιματολογίας, νευρολογίας, δύο παθολογίας, παιδιατρικής, νευροχειρουργικής και δερματολογίας. Υπήρχε μία άγονη θέση εσωτερικής παθολογίας, μία νεφρολογίας, μία αναισθησιολογίας και μία ψυχιατρικής παίδων.

Προκηρύξαμε ξανά δώδεκα θέσεις το 2021. Έχουν ολοκληρωθεί οι διορισμοί για δύο. Οι δύο που προκηρύχθηκαν ήταν βιοπαθολογίας και πνευμονολογίας, που ολοκληρώθηκαν οι διορισμοί και εκκρεμούν στα συμβούλια κρίσεων οι διορισμοί για έξι ειδικότητες: νεφρολογία, ορθοπεδική και τραυματολογία -που νομίζω ότι τελειώνει-, ψυχιατρικής παιδιού και εφήβων, χειρουργικής και δύο θέσεις ΤΕΠ, που για εμάς είναι πάρα πολύ σημαντικές.

Απέβησαν άγονες το 2021 δύο θέσεις για εσωτερική παθολογία, μία νευρολογία και μία πνευμονολογία, η δεύτερη δηλαδή. Αρχές Αυγούστου προκηρύξαμε ξανά οκτώ θέσεις: μία επιμελητή χειρουργικής, δύο παθολογίας, μία για την αιμοδοσία, μία θέση επιμελητή για τη μονάδα μεσογειακής αναιμίας, μία θέση επιμελητή στο ΤΕΠ, θέσεις δύο επιμελητών ψυχιατρικής για το Κέντρο Ψυχικής Υγείας, μία θέση επιμελητή μαιευτικής και γυναικολογίας και μία θέση επιμελητή καρδιολογίας με εμπειρία στα επεμβατικά στην καρδιολογία.

Επίσης, έχουμε για το Κέντρο Λευκίμμης -γιατί φαντάζομαι ότι μιλάτε για όλη την Κέρκυρα-, δύο θέσεις επιμελητών γενικής ιατρικής ή παθολογίας, που εκκρεμούν στο συμβούλιο κρίσης οι διορισμοί.

Όπως είπατε και εσείς, υπάρχουν και επικουρικοί γιατροί που δουλεύουν στο Νοσοκομείο της Κέρκυρας.

Έχουμε προσλάβει, επίσης, αρκετό νοσηλευτικό προσωπικό για την Κέρκυρα από τον Ιούνιο του 2019: δέκα θέσεις νοσηλευτών και τρεις διοικητικών και ως επικουρικό προσωπικό ογδόντα έναν νοσηλευτές και δεκαεννέα άτομα διοικητικό προσωπικό και δώδεκα λοιπό προσωπικό.

Έχουν ήδη εγκριθεί από το ΑΣΕΠ και η διαδικασία της πλατφόρμας ξεκινάει στις 22 Σεπτεμβρίου, πενήντα επτά μόνιμες θέσεις νοσηλευτικού, που είναι τέσσερις ΠΕ, είκοσι τρεις ΤΕ και τριάντα ΔΕ. Επίσης, άνοιξε η πλατφόρμα για τις επικουρικές θέσεις και ολοκληρώνεται η διαδικασία, επίσης, για τις μόνιμες θέσεις του λοιπού προσωπικού.

Άρα η Κέρκυρα, όπως και κάθε νησί, κάθε πόλη και κάθε χωριό στην Ελλάδα έχουν τη στήριξη του Υπουργείου και οι θέσεις θα προκηρύσσονται. Θέλουμε σαφώς να στηρίξουμε τα νησιά και θέλουμε ιδιαίτερα να στηρίξουμε τα τμήματα επειγόντων περιστατικών, που είναι εκεί που πονάει η καρδιά κάθε Έλληνα πολίτη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπιάγκη, έχετε τον λόγο για τη δευτερολογία σας.

**ΔΗΜΗΤΡΙΟΣ ΜΠΙΑΓΚΗΣ:** Κυρία Υπουργέ, ήμουν ο πρώτος που χαιρέτισε την πολιτική σας στάση -και τη δική σας και του κ. Πλεύρη-, όσον αφορά την αποδοχή της συγκεκριμένης τροπολογίας.

Στην πρωτολογία μου έδωσα όλο τον χρόνο, προκειμένου να φανεί ότι η συγκεκριμένη τροπολογία ήδη έδωσε τα αποτελέσματά της. Στην προκήρυξη, που πράγματι έγινε, τελικά ήταν οκτώ, ενώ στην αρχή μας είχε ανακοινωθεί ότι θα είναι δεκατρείς, στη συνέχεια δώδεκα, έντεκα. Τελικά, ήταν οκτώ. Δεν μένω σε αυτό, στη μικροπολιτική απέναντι σας. Το ξεπερνάμε και λέμε ότι για τις οκτώ θέσεις υπάρχει ενδιαφέρον από τον ιατρικό κόσμο, κάτι το οποίο το χαιρετίζουμε.

Έρχομαι και σας λέω σήμερα ξεκάθαρα το εξής: Δεν θα βάλω σε αμφισβήτηση αν ενδιαφέρεστε για τα νησιά ή όχι. Σας μιλάω συγκεκριμένα πράγματα και σας λέω ότι υπάρχουν δεκαπέντε έως δεκαέξι θέσεις -τόσες εμείς τις υπολογίζουμε, αν κάνω λάθος διορθώστε με-, οι οποίες είχαν προκηρυχθεί στο παρελθόν και ήταν άγονες.

Από όσα εγώ γνωρίζω, τουλάχιστον -και πάλι διαψεύστε με εάν δεν είναι έτσι τα πράγματα- συγκεκριμένες θέσεις προβλέπεται από το νομικό καθεστώς, με δική σας πρωτοβουλία, να προκηρυχθούν με διαδικασία fast track, πολύ γρηγορότερα από ό,τι προκηρύχθηκαν οι οκτώ που έχουμε σε εξέλιξη σήμερα.

Αυτή η διαδικασία είναι που ζητάω σήμερα με την ερώτηση να την επιταχύνουμε, για τον απλό λόγο ότι εκεί μέσα βρίσκονται ειδικότητες από κλινικές, οι οποίες είναι πάρα πολύ σημαντικές για τη λειτουργία του νοσοκομείου. Θα σας αναφέρω απλά, για να μη χάνουμε χρόνο, την παθολογία. Εκεί μέσα βρίσκονται, λοιπόν, θέσεις του διευθυντή -και όχι μόνο- της παθολογίας, οι οποίες είναι πάρα πολύ χρήσιμες, για τη συνέχιση της λειτουργίας του νοσοκομείου μας.

Εσείς τα γνωρίζετε καλύτερα από εμένα, δεν θα συνεχίσω σε αυτό. Γιατί το λέω αυτό; Διότι στις οκτώ θέσεις τώρα δεν υπήρχε παθολόγος, λόγω των θέσεων που δεν ήταν επιτυχείς οι προκηρύξεις στο παρελθόν. Είναι εκεί, σε αυτή την δεκαπεντάδα-δεκαεξάδα. Και το ζητούμενο είναι ότι με τη διαδικασία fast track που προβλέπεται, όπως την είδα εγώ από την κείμενη νομοθεσία, είναι στη διακριτική σας ευχέρεια -εσάς, στο Υπουργείο- με τη συνεργασία της 6ης ΥΠΕ και της διοίκησης του νοσοκομείου.

Εγώ έχω απευθυνθεί και στην 6η ΥΠΕ και στη διοίκηση του νοσοκομείου, αλλά δεν έχω βρει κάποια ανταπόκριση. Γι’ αυτό, απευθύνομαι σήμερα σε εσάς και λέω αν είναι στις προθέσεις σας να ενημερώσετε τους Κερκυραίους, σήμερα, που σας δίνεται αυτή η δυνατότητα, ότι το αμέσως επόμενο διάστημα θα επαναπροκηρύξετε αυτές τις άγονες προκηρύξεις που έρχονται από το χθες; Αυτό είναι το ζητούμενο, κυρία Υπουργέ!

Είναι κάτι το οποίο, πιστέψτε με, απαντώντας σε μένα, δεν απαντάτε στον Δημήτρη τον Μπιάγκη, τον Βουλευτή που εκλέγεται με το ψηφοδέλτιο του ΠΑΣΟΚ στην Κέρκυρα, αλλά απαντάτε στους Κερκυραίος πολίτες! Και σας το λέω αυτό, γιατί είναι πολύ δύσκολο, είναι πολύ «πικρό» το ποτήρι που πίνουν οι νησιώτες στο σύνολό τους και εγώ, όπως μιλάω και μ’ αρέσει να μιλάω συγκεκριμένα, μιλάω για την Κέρκυρα.

Θα σας πω μόνο ένα στοιχείο, κυρία Υπουργέ, για να δείτε πόσος κόσμος σας παρακολουθεί και πόσο χρειάζεται από εσάς μια ξεκάθαρη απάντηση. Τουλάχιστον, υπολογίζονται διακόσιες πενήντα διακομιδές ετησίως, για καρδιολογικά περιστατικά, στα απέναντι νοσοκομεία της Στερεάς Ελλάδας. Και αυτό όχι γιατί υπάρχει ανάγκη από πανεπιστημιακά νοσοκομεία ή τριτοβάθμιας φροντίδας, αλλά διότι το Νοσοκομείο της Κέρκυρας που είναι δευτεροβάθμιας φροντίδας, δεν είναι -ως όφειλε και όπως θα έπρεπε να είναι- στελεχωμένο από ιατρικό και νοσηλευτικό προσωπικό ώστε να λιγοστεύουμε, στο πλαίσιο του δυνατού, όλες αυτές τις διακομιδές, που έχουν σαν αποτέλεσμα, όπως ξέρετε καλύτερα από εμένα, την ταλαιπωρία της κοινωνίας και τα όχι καλά ιατρικά αποτελέσματα.

Ευχαριστώ πολύ και περιμένω από εσάς μία ημερομηνία, μια προθεσμία να έχουμε και να περιμένουμε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Μπιάγκη.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας ευχαριστώ κι εγώ πολύ.

Έχετε δίκιο για τις διακομιδές, γι’ αυτό και η θέση καρδιολόγου που προκηρύξαμε, είναι θέση καρδιολόγου με εμπειρία στην επεμβατική καρδιολογία, για να μην χρειάζεται να έχουμε τις διακομιδές. Και ο πληθυσμός της Κέρκυρας, που είναι κάπου εκατόν πέντε χιλιάδες, το δικαιολογεί, γιατί έχουμε περιστατικά.

Άρα, πρέπει να σας πω ότι η διαδικασία επαναπροκήρυξης είναι μια κανονική διαδικασία επαναπροκήρυξης. Μπορεί να μην χρειάζεται νέα άδεια από το Υπουργείο Εσωτερικών, αλλά έχει μια κανονική διαδικασία επαναπροκήρυξης. Βεβαίως, θα προκηρύξουμε τις θέσεις που έχουν βγει άγονες, όπως θα τις προκηρύξουμε για κάθε περιοχή της Ελλάδας που έχουν βγει άγονες. Θέσεις παθολογίας, πρέπει να σας πω, έχουμε πολλές κενές, σε πολλές πόλεις της Ελλάδας και σε πολλά νησιά. Άρα, είναι ένα θέμα που μας απασχολεί.

Τα κίνητρα τα δίνουμε. Ζητάμε και από τις περιφέρειες και κοιτάμε και τη στέγαση των γιατρών και ο ίδιος ο Πρωθυπουργός και σε συνεργασία ακόμη και με εκκλησιαστικά ακίνητα, για να μπορέσουμε να δώσουμε περισσότερα κίνητρα και στέγη.

Άρα, θα τα δώσουμε γρήγορα. Δεν μπορώ να σας πω πότε, γιατί -όπως σας λέω και πάλι- είναι μια κανονική διαδικασία επαναπροκήρυξης. Δώσαμε ήδη αυτή τη θέση καρδιολόγου που προκηρύχθηκε με εμπειρία στην επεμβατική καρδιολογία, ώστε να μη χρειάζεται να γίνεται διακομιδή και να μπορεί να γίνεται στην Κέρκυρα η επεμβατική καρδιολογία.

**ΔΗΜΗΤΡΙΟΣ ΜΠΙΑΓΚΗΣ:** ...(Δεν ακούστηκε)

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Τον έχουμε υπ’ όψιν μας. Δίνουμε θέσεις και όταν χρειαστεί θα το ξαναδώσουμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Συνεχίζουμε με την τέταρτη με αριθμό 999/12-9-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υγείας, με θέμα: «Στα όριά τους τα νοσοκομεία της Θεσσαλονίκης. Απαιτείται άμεση θωράκιση του ΕΣΥ με μονιμοποιήσεις συμβασιούχων-επικουρικών και νέες προσλήψεις».

Θα απαντήσει και εδώ η Υπουργός Υγείας κ. Γκάγκα.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, το ΕΣΥ στη Θεσσαλονίκη νοσεί βαριά. Νοσεί γιατί υστερεί σε κτηριακές υποδομές και σε ανθρώπινο δυναμικό. Τα στοιχεία που δημοσιοποίησε η ΠΟΕΔΗΝ με αφορμή την επίσκεψη του Πρωθυπουργού στη ΔΕΘ, το οποίο θα καταθέσω στα Πρακτικά, είναι όχι απλά ενδεικτικά, αλλά αποδεικτικά της τραγικής κατάστασης που βιώνουν οι Θεσσαλονικείς στα νοσοκομεία της πόλης. Παρά τις υπεράνθρωπες προσπάθειες νοσηλευτικού και ιατρικού προσωπικού -είναι ήρωες γιατροί και νοσηλευτές- δυστυχώς, όλα αυτά έχουν ως τραγικό αποτέλεσμα οι ασθενείς να υπονοσηλεύονται.

Γεγονότα που αποκαλύπτουν ότι ο βασιλιάς είναι γυμνός: Πρώτον, δεν έγινε μεταμόσχευση ήπατος στο Ιπποκράτειο Θεσσαλονίκης λόγω ελλείψεως αναισθησιολόγου. Δεύτερον, έχουν περάσει πέντε μήνες από τη φωτιά -6 Απριλίου έγινε- στην Πνευμονολογική Κλινική του Νοσοκομείου Παπανικολάου, όπου δύο ασθενείς έχασαν τη ζωή τους. Στις δηλώσεις του τότε, ο Υπουργός σας ο κ. Πλεύρης είχε δηλώσει ότι στον συγκεκριμένο όροφο θα γίνουν όλες οι εργασίες ώστε να είναι άμεσα λειτουργικός. Το «άμεσα» και ενόψει του χειμώνα για την Κυβέρνησή σας δεν περιλαμβάνει το πεντάμηνο.

Μίλησα πριν έρθω ενώπιον του Κοινοβουλίου και ενώπιόν σας, κυρία Υπουργέ, με τον κ. Καπραβέλο. Δεν έχει γίνει ακόμη η δημοπράτηση του έργου. «Η ραχοκοκαλιά του Νοσοκομείου μας -μου λέει ο κ. Καπραβέλος- η Πνευμονολογική Κλινική παραμένει εκτός λειτουργίας με επιπτώσεις και στις άλλες κλινικές». Και αυτό είναι πραγματικά συγκλονιστικό.

Έρχομαι στα στοιχεία. Ιπποκράτειο: ελλείψεις προσωπικού όλων των ειδικοτήτων. Υπάρχουν χίλιες εφτακόσιες ογδόντα τέσσερις οργανικές θέσεις και οι εφτακόσιες εξήντα πέντε είναι κενές. Τα μεγαλύτερα προβλήματα εντοπίζονται στους αναισθησιολόγους. Στις εικοσιπέντε οργανικές θέσεις υπηρετούν μόνο οκτώ.

ΑΧΕΠΑ: Έναν χρόνο μετά τα εγκαίνια της Μονάδας Ειδικών Λοιμώξεων, παρουσία του Υπουργού του κ. Πλεύρη, η Μονάδα παραμένει ακόμα κλειστή λόγω ελλείψεως νοσηλευτικού προσωπικού. Κλειστές στο ΑΧΕΠΑ παραμένουν έξι πολύτιμες αίθουσες χειρουργείων λόγω έλλειψης νοσηλευτικού προσωπικού και αναισθησιολόγων.

Θεαγένειο: είναι κενές πάνω από εκατό οργανικές θέσεις στο Αντικαρκινικό Νοσοκομείο Θεσσαλονίκης στη νοσηλευτική υπηρεσία.

Στο «Γεννηματάς» το 45% του νοσοκομείου από όλο το προσωπικό είναι επικουρικό προσωπικό. Τριακόσιοι σαράντα πέντε υπάλληλοι μόνο είναι μόνιμοι. Από τις σαράντα έξι οργανικές θέσεις ειδικευόμενων γιατρών όλων των ειδικοτήτων οι είκοσι έξι είναι κενές.

Στον «Άγιο Δημήτριο» υπάρχουν εκατόν σαράντα κενές οργανικές θέσεις σε ένα νοσοκομείο περίπου τετρακοσίων ατόμων. Το 1/3 των οργανικών θέσεων είναι κενές.

Στο Νοσοκομείο «Παπαγεωργίου» -νομικό πρόσωπο ιδιωτικού δικαίου που καμαρώνετε και καμαρώνουμε για το ότι το έχουμε- τριακόσιες πενήντα οργανικές θέσεις είναι κενές, εκ των οποίων οι εκατόν πενήντα καλύπτονται με ελαστικές μορφές εργασίας.

Και κλείνω με το Ψυχιατρικό Νοσοκομείο Θεσσαλονίκης. Στη νοσηλευτική υπηρεσία υπάρχουν εκατόν δεκατέσσερις κενές οργανικές θέσεις και επίσης είκοσι εννιά κενές στο ιατρικό προσωπικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Υπουργέ, δυστυχώς τα κενά αυτά η Θεσσαλονίκη τα πλήρωσε ακριβά. Μετά τους δύο «μαύρους» Νοέμβριους του 2020 και του 2021 για τους οποίους ο Πρωθυπουργός σας ζήτησε συγγνώμη και τους επτάμισι χιλιάδες νεκρούς της Θεσσαλονίκης και της κεντρικής Μακεδονίας, όπου με βάση τη μελέτη Τσιόδρα - Λύτρα το 70% από αυτούς έχασε τη ζωή του εκτός ΜΕΘ, αντί για ενίσχυση έχουμε την πλήρη διάλυση και αποδιάρθρωση του ΕΣΥ στη Θεσσαλονίκη με μετακινήσεις προσωπικού από νοσοκομείο σε νοσοκομείο, από κλινική σε κλινική, από συρρικνωμένες μονάδες της πρωτοβάθμιας φροντίδας υγείας στα μεγάλα νοσοκομεία της πόλης που χρειάζονται επειγόντως ενίσχυση, αλλά χρειάζεται και η πρωτοβάθμια φροντίδα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, έχετε και τη δευτερολογία σας. Έχετε πάρει τον διπλάσιο χρόνο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κλείνω, κύριε Πρόεδρε.

Επειδή, λοιπόν, κανείς δεν μπορεί να αποκλείσει το ενδεχόμενο ενός νέου κύματος κορωνοϊού, οι Θεσσαλονικείς αναμένουμε να ακούσουμε ποια άμεσα, συγκεκριμένα μέτρα ενίσχυσης των νοσοκομείων θα λάβει το Υπουργείο σας, προκειμένου να αντιμετωπίσει την τραγική κατάσταση των νοσοκομειακών μονάδων της Θεσσαλονίκης. Και, επίσης, να μας πείτε αν προτίθεστε να μονιμοποιήσετε τους συμβασιούχους και τους επικουρικούς που καλύπτουν πάγιες και διαρκείς ανάγκες. Σε αυτό το θέμα είναι σύσσωμη η Βουλή. Οι μισοί Βουλευτές της Νέας Δημοκρατίας και όλα τα κόμματα της Αντιπολίτευσης λένε: Μονιμοποιήστε συμβασιούχους και επικουρικούς. Γιατί δεν το κάνετε;

Βλέπω τον συνεργάτη σας από πίσω που κουνάει το κεφάλι του. Ήταν ο ίδιος και όταν ήταν ο κ. Κοντοζαμάνης, τον Μάιο του 2020 που έφερα για πρώτη φορά τη μία από τις οκτώ επίκαιρες ερωτήσεις και δεκάδες άλλες συναδέλφων από όλα τα κόμματα της δημοκρατικής προοδευτικής Αντιπολίτευσης, που έλεγαν: «Νομιμοποιήστε τους συμβασιούχους».

**ΠΡΟΕΔΡΕΥΩΝ (Χαράλαμπος Αθανασίου):** Έχετε εξαντλήσει και τη δευτερολογία σας. Ελπίζω να είστε σύντομος στη δευτερολογία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Έπρεπε να τα είχατε ρωτήσει στην Κυβέρνησή σας αυτά όταν κυβερνούσατε, γιατί επί πέντε χρόνια που κυβερνήσατε τι κάνατε για τα νοσοκομεία της Θεσσαλονίκης; Μηδέν! Τίποτα! Πραγματικά τίποτα! Πέντε χρόνια διακυβέρνησης δεν κάνατε απολύτως τίποτα για τις δομές των νοσοκομείων της Θεσσαλονίκης, για το προσωπικό των νοσοκομείων της Θεσσαλονίκης. Απολύτως τίποτα! Τι κάνατε, λοιπόν, για τα νοσοκομεία εσείς; Τίποτα.

Να σας πω τι κάναμε εμείς, η Κυβέρνηση του Κυριάκου Μητσοτάκη. Αναβαθμίσαμε και δομές και εξοπλισμό. Έχουμε κάνει πενήντα τρεις νέες κλίνες ΜΕΘ στη Θεσσαλονίκη, έχουμε κάνει τη νέα Μονάδα Λοιμώξεων του «ΑΧΕΠΑ» που λειτουργεί, έχουμε κάνει αιμοδυναμικά στο «Ιπποκράτειο», ξεκινάμε την Πνευμονολογική Κλινική στο «Ιπποκράτειο», έχουμε βγάλει τη χρηματοδότηση για το «Παπανικολάου» που θα ξεκινήσει άμεσα και έχουμε κάνει άρτιο τεχνολογικό εξοπλισμό. Έχω εδώ ό,τι έχουμε βάλει στα νοσοκομεία της Θεσσαλονίκης και θα τα αφήσω για τα Πρακτικά. Είναι πολλές σελίδες.

Αφήνω τον πλήρη κατάλογο, λοιπόν, για τα Πρακτικά. Δεν θα σας πω καν τι έχουμε βάλει στο RRF και τι θα γίνει στη Θεσσαλονίκη. Σίγουρα έχουμε βάλει όλα τα επείγοντα και αναβαθμίσεις σε όλα τα νοσοκομεία. Να μιλήσουμε τώρα για το ιατρικό και νοσηλευτικό προσωπικό.

Όσον αφορά το ιατρικό προσωπικό, στα νοσοκομεία της τρίτης και τέταρτης ΥΠΕ Θεσσαλονίκης στα χρόνια που είμαστε Κυβέρνηση εμείς έχουμε προσλάβει τριακόσιους επτά μόνιμους γιατρούς και τριακόσιους σαράντα τρεις επικουρικούς. Δηλαδή, σύνολο εξακόσιοι πενήντα νέοι γιατροί μπήκαν στο σύστημα στη Θεσσαλονίκη αυτά τα τρία χρόνια, τα τρία χρόνια και κάτι της διακυβέρνησής μας. Σε αυτά τα χρόνια από την ώρα που αναλάβαμε και μετά είχαμε εκατόν ογδόντα τρεις συνταξιοδοτήσεις και έχουμε είκοσι οχτώ γιατρούς σε αναστολή, που σημαίνει ότι παρά αυτά τα νούμερα, παρά τις συνταξιοδοτήσεις έχουμε τετρακόσιους τριάντα εννέα περισσότερους γιατρούς στα νοσοκομεία της Θεσσαλονίκης απ’ ότι όταν παραλάβαμε από την Κυβέρνησή σας.

Προχωράμε τώρα σε νέες προκηρύξεις που θα γίνουν μόλις ολοκληρωθούν οι προκηρύξεις της περιφέρειας και θα περιλαμβάνουν και συντονιστές διευθυντές, που είναι ένα τεράστιο θέμα για τα νοσοκομεία του ΕΣΥ. Πρέπει να υπάρχει διοίκηση στα νοσοκομεία, άνθρωποι που εκλέγονται για να κάνουν διοίκηση.

Όσον αφορά τώρα το νοσηλευτικό και λοιπό προσωπικό, αυτά τα τρία χρόνια προσλάβαμε διακόσιους πενήντα μόνιμους και χίλιους πεντακόσιους εβδομήντα τρεις επικουρικούς. Το σύνολο, δηλαδή, των νέων ανθρώπων που βρίσκονται στα νοσοκομεία είναι χίλιοι οχτακόσιοι είκοσι τρεις. Στα χρόνια αυτά σε αυτό το προσωπικό είχαμε τετρακόσιες είκοσι επτά συνταξιοδοτήσεις και έχουμε και διακόσιους τριάντα δύο εργαζόμενους σε αναστολή, αλλά και πάλι το επιπλέον νοσηλευτικό και λοιπό προσωπικό που υπάρχει σήμερα στα νοσοκομεία της Θεσσαλονίκης σε σχέση με τους εργαζόμενους επί ΣΥΡΙΖΑ, επί διακυβέρνησής σας, είναι χίλια εκατόν εξήντα τέσσερα άτομα παραπάνω. Έχουμε ήδη από μηνών στείλει στο ΑΣΕΠ τις θέσεις μονίμων νοσηλευτών που για τη Θεσσαλονίκη είναι εξακόσιες μία θέσεις και αν θέλετε να σας πω για το κάθε νοσοκομείο, για το «Γεννηματάς» είναι είκοσι επτά, για το «Ιπποκράτειο» εκατόν είκοσι τέσσερις, για το «ΑΧΕΠΑ» εκατόν είκοσι οχτώ, για τον «Άγιο Παύλο» δεκατέσσερις, για το «Παπανικολάου» εκατόν είκοσι τρεις, για το Ψυχιατρικό Νοσοκομείο είκοσι έξι, για το «Θεαγένειο» δεκαπέντε, για τον «Άγιο Δημήτριο» είκοσι δύο και για το «Παπαγεωργίου» εκατόν είκοσι δύο.

Άρα, εμείς αντιστρέφουμε τη δραματική κατάσταση που αφήσατε εσείς στη διακυβέρνησή σας και προχωράμε σε ένα ΕΣΥ που είναι προσανατολισμένο στον Έλληνα πολίτη, στον Έλληνα ασθενή, αλλά και στον εργαζόμενο στο δημόσιο, στο Εθνικό Σύστημα Υγείας και αναβαθμίζουμε τα ΤΕΠ σε όλα τα νοσοκομεία, πράγμα που είναι πάρα πολύ καλό και για τους Έλληνες πολίτες και για τους εργαζόμενους στα νοσοκομεία.

Ευχαριστώ.

(Στο σημείο αυτό η Αναπληρώτρια Υπουργός Υγείας κ. Ασημίνα Γκάγκακαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κυρία Υπουργέ.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Υπουργέ, επειδή το περίμενα, το ανέμενα, καθώς είναι η μόνιμη επωδός, θα σας πω μόνο στοιχεία. Λέτε –ακούω και τους Βουλευτές σας- διορίζουμε πέντε χιλιάδες, δέκα χιλιάδες, είκοσι χιλιάδες.

Τον Ιούνιο του 2019 το μόνιμο προσωπικό στο ΕΣΥ, κυρία Υπουργέ, ήταν εβδομήντα εννιά χιλιάδες εκατόν εβδομήντα επτά εργαζόμενοι. Τον Ιούνιο του 2022 είναι εβδομήντα τρεις χιλιάδες επτακόσιοι πέντε. Οι λιγότεροι μόνιμοι εργαζόμενοι πέντε χιλιάδες τετρακόσιες εβδομήντα δύο, που αν αφαιρέσουμε και τις τέσσερις χιλιάδες περίπου ανεμβολίαστους που μπαινοβγαίνουν λόγω νόσησης στο σύστημα, μιλάμε ουσιαστικά για δέκα χιλιάδες λιγότερους από τους λιγότερους, όπως λέτε, που σας άφησε…

Είναι στοιχεία από την απογραφή. Μην κουνάτε το κεφάλι σας. Είναι εβδομήντα εννιά χιλιάδες εκατόν εβδομήντα επτά τον Ιούνιο του 2019, εβδομήντα τρεις χιλιάδες επτακόσιοι πέντε, μείον τέσσερις χιλιάδες οι ανεμβολίαστοι και οι συνταξιοδοτήσεις φτάνουμε δέκα χιλιάδες λιγότεροι. Συμβουλευτείτε τους συνεργάτες σας να σας ενημερώσουν.

Τα στοιχεία που λέμε είναι επίσημα και καταγεγραμμένα και αυτά τα λέμε ακριβώς γιατί τουλάχιστον, πέρα από τη μονιμοποίηση των συμβασιούχων και των επικουρικών, είναι και το θέμα με τους ανεμβολίαστους. Σταματήστε αυτή την τιμωρητική διάθεση απέναντί τους. Κάντε αυτό που κάνετε για τους γιατρούς που δεν έχουν εμβολιαστεί και παραμένουν μέσα στο σύστημα κάνοντας καθημερινά rapid test. Μη θέλετε να εξοντώσετε ανθρώπους εμπειροπόλεμους που τους έχουμε απόλυτη ανάγκη. Γυρίστε τους πίσω. Βάλτε τους συγκεκριμένους όρους για να δώσουμε όλοι μαζί τη μάχη.

Και έρχομαι τώρα στα στοιχεία για τη Θεσσαλονίκη. «Στα κατ’ επανάληψη έγγραφά μας δεν είχαμε καμμία απάντηση και πολύ περισσότερο ανταπόκριση» δήλωσαν σε συνέντευξή τους τρεις διακεκριμένοι καθηγητές της Ιατρικής Σχολής του Αριστοτελείου Πανεπιστημίου Θεσσαλονίκης, οι οποίοι αναγκάστηκαν να δημοσιοποιήσουν την τραγική κατάσταση την οποία έχει περιέλθει ο χειρουργικός τομέας του «Ιπποκράτειου» και όσα κατήγγειλαν οι ίδιοι και προειδοποιούσαν από τον Ιούνιο τα βιώσαμε τον Ιούλιο και τον Αύγουστο.

Θα σας τα καταθέσω για τα Πρακτικά. Οι καθηγητές Απόστολος Καμπαρούδης, Αλέξανδρος Γαρύφαλλος και Δημήτριος Ζαφειρίου, τρία διαμάντια της Ιατρικής Θεσσαλονίκης, στις 16 Ιουνίου ενεστώτος έτους σας είπαν ότι οι ασθενείς στη Θεσσαλονίκη και στη βόρεια Ελλάδα θα πεθαίνουν επειδή δεν υπάρχουν αναισθησιολόγοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεκαπέντε μέρες μετά φεύγει το μόσχευμα του ήπατος γιατί δεν υπάρχει αναισθησιολόγος από το «Ιπποκράτειο» και έρχεται στο «Λαϊκό» για να αξιοποιηθεί, γιατί αυτοί που το περίμεναν ως μάνα εξ ουρανού δεν υπολόγιζαν ότι δεν υπάρχει αναισθησιολόγος.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, ήσασταν σαφής.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, επικαλούμαι την ανθρωπιά σας.

Και τοτρίτο το καταλυτικό είναι ότι στο «Ιπποκράτειο» Θεσσαλονίκης τρία παιδιά, μωρά παιδιά, είναι στη μακρά λίστα αναμονής για μεταμόσχευση. Ποια είναι η αιτία; Δεν υπάρχουν αναισθησιολόγοι. Και τι δηλώσατε εσείς και έχω τις δηλώσεις σας εδώ; «Θα δούμε». Διαβάζω: «Υπάρχουν πάρα πολλές σκέψεις. Είμαστε σε συνεχή επαφή. Οι λύσεις πρέπει να είναι συναινετικές.»

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, έχετε πάει στα οκτώ λεπτά. Μπήκατε στα εννιά λεπτά. Δεν είναι σωστό αυτό.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Υπουργέ, στη μάνα των τριών παιδιών, στους γονείς που περιμένουν στη λίστα αναμονής για να κάνουν τη μεταμόσχευση τους λέτε ότι «έχουμε πολλές σκέψεις, περιμένετε και θα δούμε»;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, αρκετά!

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Τους λέω ότι ο ΣΥΡΙΖΑ δεν φρόντισε να έχουμε αναισθησιολόγους και θέλουν πέντε χρόνια εκπαίδευση για να τους έχουμε τους αναισθησιολόγους.

Να σας πω, λοιπόν, ότι εμείς δώσαμε κίνητρα και ότι αυτή τη στιγμή μετά από πάρα πολλά χρόνια οι θέσεις των ειδικευόμενων στην Αναισθησιολογία είναι γεμάτες επί Κυβερνήσεως Νέας Δημοκρατίας, όχι επί κυβερνήσεως ΣΥΡΙΖΑ.

Άρα, αυτή τη στιγμή έχουμε αναισθησιολόγους που ετοιμάζονται να βγουν και να είναι ειδικευμένοι, αλλά βέβαια αυτό θέλει πέντε χρόνια και δεν τα είχαμε τα πέντε χρόνια, κύριε Τριανταφυλλίδη.

Να σας απαντήσω, λοιπόν. Αυτή τη στιγμή στο «Ιπποκράτειο» γίνεται μεταμόσχευση ήπατος και, ναι, οι αναισθησιολόγοι του «Ιπποκρατείου» είναι λίγοι. Ζητάμε τη συνδρομή και την έχουμε τη συνδρομή και του ιδιωτικού τομέα και των άλλων νοσοκομείων. Τελευταία συνάντηση που είχαμε ήταν την προηγούμενη εβδομάδα στη Θεσσαλονίκη. Προσπαθούμε με κάθε τρόπο να δούμε πώς μπορούμε να βοηθήσουμε την κατάσταση, γιατί πράγματι οι αναισθησιολόγοι θέλουν πέντε χρόνια για να γίνουν και έπρεπε να το είχατε προβλέψει και να τους είχατε παραγάγει στα πέντε χρόνια της Κυβερνήσεώς σας. Εμείς το προβλέψαμε και τους παράγουμε και θα τους έχουμε.

Να σας πω, λοιπόν, και το αναισθησιολογικό. Το θέμα των μεταμοσχεύσεων προχωράει. Έχουν ανέβει οι αναισθησιολόγοι από το «Λαϊκό», που είναι το άλλο κέντρο μεταμοσχεύσεων, και θα συνεχίσουμε έτσι και θα βάλουμε και κίνητρα για τη μεταμόσχευση και θα υπάρχει ειδικός τομέας για τη μεταμόσχευση και είναι πράγματα τα οποία κάνουμε.

Τώρα όσον αφορά το προσωπικό, μόνιμο ή μη μόνιμο, η αλήθεια είναι ότι υπήρχαν ενενήντα επτά χιλιάδες εργαζόμενοι στο Εθνικό Σύστημα Υγείας και αυτή τη στιγμή είναι εκατόν οχτώ χιλιάδες εργαζόμενοι. Άρα, ό,τι και να μου πείτε έχουμε πολύ περισσότερο προσωπικό μέσα στα νοσοκομεία. Το ότι έχουμε επικουρικούς που θέλετε και να τους νομιμοποιήσουμε δεν σημάνει ότι κάνουν λιγότερη δουλειά από τους μόνιμους. Άρα, μην τους βάζουμε στην άκρη τους επικουρικούς. Μια χαρά δουλεύουν οι επικουρικοί. Είναι εκεί μέσα στα νοσοκομεία και κάνουν όλη τη δουλειά που χρειάζεται για τον Έλληνα ασθενή και για το Εθνικό Σύστημα Υγείας.

Άρα, έχουμε περίπου δέκα χιλιάδες -παραπάνω από δέκα χιλιάδες- εργαζόμενους αυτή τη στιγμή στο Εθνικό Σύστημα Υγείας από όσους είχατε εσείς. Έχουν γίνει τρομακτικές ανακαινίσεις στις δομές υγείας. Έχουμε εξακόσια καινούργια κρεβάτια μονάδων που δεν υπήρχαν και εξυπηρετούνται όλοι οι ασθενείς.

Και να σας πω και κάτι; Ούτε ο Πρωθυπουργός μας ζήτησε συγγνώμη ούτε εγώ ζητάω συγγνώμη. Θεωρώ ότι Το Εθνικό Σύστημα Υγείας στάθηκε στο ύψος του και τα μέτρα πάρθηκαν έγκαιρα για την πανδημία και όλοι ήμασταν εκεί, όλοι, νοσηλευτές, γιατροί ήμασταν και είμαστε εκεί. Και το εννοώ και δεν δέχομαι καμμία κριτική για το Εθνικό Σύστημα Υγείας, γιατί πραγματικά συμπεριφέρθηκε άψογα. Είχαμε την καλύτερη καμπάνια εμβολιασμού σε όλη την Ευρώπη. Τον πρώτο καιρό της πανδημίας γυρίσανε όλα τα παιδιά μας από το εξωτερικό και αισθανθήκαν ασφάλεια.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για τους ανεμβολίαστους. Σας ακούει η Θεσσαλονίκη.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να με ακούσουν όλοι. Φυσικά να με ακούσουν όλοι. Βεβαίως πρέπει να με ακούσουν, γιατί κάναμε πραγματικά πάρα πολύ καλή δουλειά και τα νοσοκομεία μας είναι σε μια εξαιρετικά καλύτερη κατάσταση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, μη διακόπτετε. Μιλήσατε οκτώμισι λεπτά και διακόπτετε.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Αν υπάρχει κούραση; Φυσικά, υπάρχει κούραση. Σε όλα τα συστήματα υγείας αυτή τη στιγμή έχουμε αθρόες παραιτήσεις από το αγγλικό σύστημα υγείας, από το αμερικανικό σύστημα υγείας. Στην Ελλάδα δεν το έχουμε. Έχουμε κούραση. Βεβαίως πιεστήκαμε όλοι οι υγειονομικοί, τρία χρόνια τώρα με τα κεφάλια μέσα, εννοείται! Είναι αλλιώτικες συνθήκες, δεν τις είχαμε ζήσει ποτέ. Αυτό δεν σημαίνει ότι τα νοσοκομεία δεν είναι σε καλύτερη κατάσταση. Και είναι και η διαχείριση της πανδημίας και τα νοσοκομεία σε καλύτερη κατάσταση για όλους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κυρία Υπουργέ και ειδικότερα για την τήρηση του χρόνου.

Εισερχόμαστε τώρα στην επόμενη ερώτηση, στη δεύτερη με αριθμό 6736/28-7-2022 ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Να αντιμετωπιστούν άμεσα τα σοβαρά και μεγάλα προβλήματα στη στελέχωση και λειτουργία του Νοσοκομείου Ιεράπετρας».

Και σε αυτή την ερώτηση θα απαντήσει η Υπουργός Υγείας κ. Γκάγκα.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, το Νοσοκομείο Ιεράπετρας εξυπηρετεί όχι μόνο την πόλη και τον Δήμο Ιεράπετρας, που είναι ουσιαστικά ο τέταρτος δήμος της Κρήτης, αλλά και μια ευρύτερη περιοχή από τα νότια του Ηρακλείου μέχρι τα σύνορα με τη Σητεία. Είναι μια δυναμική περιοχή με καλλιέργειες που έχουν εποχικά έναν τεράστιο αριθμό εργαζομένων που δεν συμπεριλαμβάνονται στους ντόπιους κατοίκους και βέβαια, είναι μια τουριστική περιοχή με πολύ μεγάλο αριθμό φιλοξενουμένων ετησίως. Αυτό σημαίνει ότι το Νοσοκομείο Ιεράπετρας χρειάζεται τη φροντίδα, προκειμένου να μπορεί να αντεπεξέλθει στις αυξημένες ανάγκες.

Υπάρχουν διαμαρτυρίες και τεκμηριωμένες καταγγελίες σχετικά με την αδυναμία στελέχωσης του Νοσοκομείου όχι μόνο από τον Σύλλογο Φίλων του Νοσοκομείου Ιεράπετρας, αλλά από όλους τους τοπικούς φορείς, από τον δήμο, τον αντιπεριφερειάρχη, τους τοπικούς φορείς κάθε είδους και κατηγορίας. Και αυτό γιατί είναι γραφειοκρατικά συνδεδεμένο από την εποχή των μνημονίων το Νοσοκομείο Ιεράπετρας με το Νοσοκομείο Αγίου Νικολάου, η τεράστια πίεση της τοπικής κοινωνίας και οι μεγάλες ανάγκες δεν καλύπτονται από τις αποφάσεις ενός απομακρυσμένου Συμβουλίου, η διοίκηση, ο Αναπληρωτής Διοικητής του Νοσοκομείου δεν μπορεί να αντεπεξέλθει.

Και έχουμε και τις εξής αντινομίες: Ενώ το Συμβούλιο στις 5-7-2022 αποφάσισε να ζητήσει πέντε θέσεις γιατρών για το Νοσοκομείο Ιεράπετρας, στην επόμενη συνεδρίασή του στις 18-7-2022 κάτω από άγνωστες συνθήκες και πιέσεις ζήτησε τελικά αντί πέντε μία θέση. Πραγματικές ανάγκες, βεβαίως, είναι έντεκα γιατροί προκειμένου να λειτουργήσουν στοιχειωδώς οι βασικές κλινικές του νοσοκομείου.

Το ερώτημα, λοιπόν, είναι για ποιον λόγο άλλαξε αυτή η απόφαση, πώς την τεκμηρίωσε το Διοικητικό Συμβούλιο του Αγίου Νικολάου για το Νοσοκομείο Ιεράπετρας, αντί πέντε μία, εάν προτίθεστε με βάση τις πραγματικές ανάγκες να κινήσετε τη διαδικασία κάλυψης των θέσεων και βέβαια, επιτέλους, να κάνουμε μια αξιολόγηση μετά την άρση και των μνημονιακών υποχρεώσεων να δούμε εάν μπορεί να λειτουργήσει αυτή η μονάδα υγείας αυτοτελώς. Έχει την ιδιομορφία ο Νομός Λασιθίου με τις τέσσερις χωριστές γεωγραφικά περιοχές. Είναι χωριστές οι περιοχές, δεν είναι το Ηράκλειο που έχει μια ενιαία οντότητα. Είναι διαφορετικός ο Νομός Λασιθίου, όπως και να το κάνουμε, είναι τελείως διαφορετικό το Οροπέδιο, δεν έχει καμμιά επικοινωνία με την υπόλοιπη περιοχή. Το ίδιο και η Σητεία και βεβαίως, η Ιεράπετρα, η μεγαλύτερη περιοχή. Άρα, πρέπει να τη δούμε αυτή την ιδιαιτερότητα και να έχουμε τη φροντίδα σας για το νοσοκομείο, να αξιολογήσουμε, λοιπόν, εάν επιτέλους πρέπει να υπάρξει αυτοτελής διοίκηση για το Νοσοκομείο Ιεράπετρας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ.

Ορίστε, κυρία Υπουργέ, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας ευχαριστώ και εγώ.

Μου λέτε ότι το Νοσοκομείο της Ιεράπετρας εξυπηρετεί μια μεγάλη περιοχή με μεγάλο πληθυσμό και μου λέτε αν ελέγξαμε τις ανάγκες του πληθυσμού. Φυσικά, το κάνουμε. Και να σας δώσω στοιχεία: Μου λέτε ότι εξυπηρετεί μια μεγάλη περιοχή, ότι είναι ξεχωριστά και ότι έχει δυσκολίες. Θέλετε να μου πείτε ότι από τη Χώρα Σφακίων στα Χανιά που είναι το νοσοκομείο η πρόσβαση είναι πιο εύκολη από ότι από την Ιεράπετρα στον Άγιο Νικόλαο; Απλώς ρωτάω.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τι μου λέτε τώρα; Αγγούρια με ντομάτες!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μισό λεπτό, να σας απαντήσω, λοιπόν, με τα στοιχεία. Αυτή τη στιγμή δώσαμε θέσεις σε τρεις Νομούς στην Κρήτη, στο Ρέθυμνο, στα Χανιά και στο Λασίθι. Ο πληθυσμός στον Νομό Ρεθύμνης, παραδείγματος χάριν, είναι ογδόντα πέντε χιλιάδες κάτοικοι. Έχει ένα νοσοκομείο που κάνει έντεκα χιλιάδες εισαγωγές τον χρόνο. Το νοσοκομείο έχει εβδομήντα έξι μόνιμους γιατρούς και οκτώ επικουρικούς. Να πάμε τώρα στο Λασίθι: Ο πληθυσμός σε όλο τον Νομό Λασιθίου είναι εβδομήντα τέσσερις χιλιάδες κάτοικοι –εκεί διορθώστε με, αν κάνω λάθος- ο νομός έχει τέσσερα νοσοκομεία, όπως ξέρετε, που επίσης όλα μαζί και τα τέσσερα κάνουν έντεκα χιλιάδες εισαγωγές.

Το σύνολο των γιατρών στον Νομό Λασιθίου είναι εκατόν τριάντα μόνιμοι -κάντε τη σύγκριση με το Ρέθυμνο που έχει εβδομήντα έξι- και δέκα επικουρικοί και κατανέμονται ως εξής: Ο Άγιος Νικόλαος κάνει έξι χιλιάδες εισαγωγές τον χρόνο, έχει πενήντα εννέα μόνιμους γιατρούς και δύο επικουρικούς. Η Ιεράπετρα κάνει κάτι λιγότερο από τρεισήμισι χιλιάδες εισαγωγές τον χρόνο, έχει τριάντα δύο μόνιμους γιατρούς και έξι επικουρικούς. Η Σητεία κάνει χίλιες επτακόσιες περίπου εισαγωγές τον χρόνο και έχει είκοσι επτά μόνιμους γιατρούς και δύο επικουρικούς. Και τέλος, η Νεάπολη κάνει από τετρακόσιες πενήντα έως -τις πολύ καλές μέρες- επτακόσιες εισαγωγές τον χρόνο, έχει έντεκα γιατρούς μόνιμους, επτά επικουρικούς και έναν αγροτικό γιατρό.

Και σας λέω και πάλι, επειδή μιλάτε για αυτή την πολύ μεγάλη περιοχή στο Λασίθι και οι άλλοι νομοί στην Κρήτη μεγάλη περιοχή έχουν, οι δύο από αυτούς έχουν ένα νοσοκομείο.

Σας είπα και πάλι ότι Ιεράπετρα - Άγιος Νικόλαος απέχουν τριάντα πέντε χιλιόμετρα και ότι γενικώς πρέπει να βρούμε έναν τρόπο να συνεργαστούμε με τις μονάδες υγείας για το καλό των κατοίκων της περιοχής, αλλά και για το καλό όλων των Ελλήνων πολιτών που έχουν εξίσου ανάγκη σε φροντίδα υγείας.

Να σας δώσω, λοιπόν, επίσης στοιχεία του ΟΔΙΠΥ που αναφέρονται στο 2018, που ήταν μια φυσιολογική χρονιά χωρίς την πανδημία, με φυσιολογικές εισαγωγές: Αν μοιράσουμε τις χειρουργικές επεμβάσεις ανά χειρουργό στον Άγιο Νικόλαο, κάθε χειρουργός κάνει ενάμισι χειρουργείο την εβδομάδα και στην Ιεράπετρα τα νούμερα είναι παρόμοια. Ο οφθαλμίατρος κάνει περίπου ένα την ημέρα και ίσως και λίγο παραπάνω, οι άλλοι κάνουν πιθανώς λιγότερο από ένα χειρουργείο τη βδομάδα.

Δεν είναι θέμα, λοιπόν, γιατρών. Είναι θέμα οργάνωσης της δουλειάς, γιατί φυσικά σε όλη την Ελλάδα οι ασθενείς ψάχνουν ποιος είναι ο καλύτερος γιατρός, ποιος είναι ο γιατρός που έχει μεγαλύτερη εμπειρία για να πάνε και να χειρουργηθούν. Θέλουν έναν γιατρό που έχει εκατό, εκατόν πενήντα περιστατικά τον χρόνο, που κρατά την εμπειρία του. Γι’ αυτό και μαζεύονται στα τριτοβάθμια και δευτεροβάθμια κέντρα. Άρα, πρέπει να δούμε πώς θα οργανώσουμε καλύτερα τα νοσοκομεία, ώστε κάθε γιατρός που δουλεύει σε οποιοδήποτε νοσοκομείο, είτε στο κέντρο είτε στην περιφέρεια, να έχει έναν αρκετό αριθμό περιστατικών -και έχουμε χειρουργό εδώ- που να μπορεί να κρατήσει την εμπειρία του και να μπορεί να είναι καλός με τους αρρώστους και αυτό ψάχνουν οι Έλληνες πολίτες και αυτό πρέπει να οργανώσουμε στα νοσοκομεία.

Ο σχεδιασμός, λοιπόν, του Υπουργείου είναι να στηρίξουμε πάρα πολύ τα τμήματα επειγόντων περιστατικών, ώστε κάθε πολίτης που χρειάζεται να έχει τη φροντίδα που θέλει στα τμήματα επειγόντων περιστατικών κάθε νοσοκομείου και κάθε δομής υγείας. Και εννοώ τμήματα επειγόντων περιστατικών που να μπορούν να αντιμετωπίσουν τον άνθρωπο με το εγκεφαλικό, τον άνθρωπο με το έμφραγμα, τον τραυματία, τον άνθρωπο με την κρίση άσθματος και να δώσουν τις πρώτες βοήθειες. Αυτό χρειάζεται να το έχουμε σε κάθε μονάδα υγείας, σε κάθε νοσοκομείο, σε κάθε κέντρο υγείας στη χώρα. Χρειάζεται, επίσης, να στηρίξουμε την ειδική φροντίδα από τους ειδικούς, που στην Ελλάδα έχουμε πάρα πολλούς, χειρουργούς, ενδοκρινολόγους, παθολόγους, όποιους ειδικούς χρειαζόμαστε, σε κάθε κέντρο υγείας επίσης και σε συνεργασία πιθανότατα.

Και τώρα να σας πω για την κατανομή. Δώσαμε δέκα γιατρούς στα Χανιά -τον μεγαλύτερο από τους τρεις νομούς- δώσαμε δέκα γιατρούς στο Ρέθυμνο, που έχει αναλογικά λιγότερους γιατρούς στο νοσοκομείο, και δώσαμε έντεκα γιατρούς στο Λασίθι, κατανέμοντάς τους στις μονάδες ανάλογα με τις ανάγκες που αποτυπώνονται από την επισκεψιμότητα. Και είναι σαφές ότι σε κάθε νομό μπορεί να υπάρχει ένα νοσοκομείο κορμού και κάποια νοσοκομεία-ακτίνες.

Τα προβλήματα κάθε νοσοκομείου, καθώς και τη συνεργασία μεταξύ των νοσοκομείων δεν τα βλέπουμε στο Υπουργείο καθισμένοι στα γραφεία μας. Πήγαμε επί τόπου σε κάθε νοσοκομείο και πηγαίνουμε σε κάθε νοσοκομείο. Πήγα στο Λασίθι, στην Ιεράπετρα, στη Σητεία, στον Άγιο Νικόλαο και στη Νεάπολη και θα πάμε όσες φορές χρειαστεί για να κουβεντιάσουμε από κοντά με τους ανθρώπους, με το προσωπικό και με τους ανθρώπους των δημοτικών αρχών, για να έχουμε την καλύτερη λύση για τον Νομό Λασιθίου, όπως και για κάθε νομό σε αυτή τη χώρα.

Φυσικά στηρίζουμε όλα τα νοσοκομεία και σας ακούω στη δευτερολογία.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Πολύ ωραία.

Κυρία Υπουργέ, απλώς ενημερωτικά, είπατε ότι το Λασίθι έχει τέσσερα νοσοκομεία;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ναι.

**ΠΡΟΕΔΡΕΥΩΝ (Χαράλαμπος Αθανασίου):** Με εβδομήντα δύο χιλιάδες κατοίκους, κάθε δεκαοκτώ χιλιάδες κατοίκους, ε; Η Μυτιλήνη έχει ένα με εκατό χιλιάδες.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το Λασίθι με την πολιτική του Υπουργείου δεν έχει κανένα νοσοκομείο, κύριε Πρόεδρε! Κανένα!

Με την επίκληση ότι έχει τέσσερα, δεν έχει κανένα. Με συνδικαλισμό, πολιτική δεν γίνεται, κυρία Υπουργέ. Δεν ξέρω αν…

**ΠΡΟΕΔΡΕΥΩΝ (Χαράλαμπος Αθανασίου):** Έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εδώ νομίζω ότι εγώ δεν ήρθα με συνδικαλιστικές κορώνες, άρα κι εσείς δεν το δικαιούστε.

Τι μου ανακατέψατε τα Σφακιά και τα Χανιά με το Νοσοκομείο Ιεράπετρας και τον Άγιο Νικόλαο που είναι διασυνδεδεμένο;

Όταν συζητούσαμε εδώ για το Νοσοκομείο Ρεθύμνου μού λέγατε τα ίδια και κάνατε σύγκριση με το Ηράκλειο και λέγατε «άρα δεν έχει ανάγκη, γιατί το Ηράκλειο εξυπηρετεί μεγαλύτερο πληθυσμό» και «το Ηράκλειο…» και «το Ηράκλειο…». Σήμερα που σας λέω για την Ιεράπετρα, μου λέτε για το Ρέθυμνο. Δεν γίνεται έτσι.

Έχουμε, λοιπόν, μια υποδομή η οποία έχει πληρωθεί από τον φόρο των Ελλήνων πολιτών. Λέγεται Νοσοκομείο - Κέντρο Υγείας Ιεράπετρας, κύριε Πρόεδρε. Έχουμε το Νοσοκομείο Αγίου Νικολάου, έχουμε το Νοσοκομείο - Κέντρο Υγείας Σητείας. Το Νεάπολης που λέμε δεν είναι νοσοκομείο. Μη μου λέτε για νοσοκομείο. Είναι ένα παράρτημα του Νοσοκομείου Αγίου Νικολάου. Εξάλλου, είναι δίπλα-δίπλα.

Όμως, η Ιεράπετρα, σας είπα, είναι η μεγαλύτερη πόλη, η μεγαλύτερη περιοχή του Νομού Λασιθίου και λέτε «Εσύ, μεγαλύτερη περιοχή, θα υπάγεσαι αλλού». Αυτό σας είπα. Πρέπει να το αξιολογήσουμε, λοιπόν, τώρα που τέλειωσε το μνημόνιο, όπως είπε το 2018 ο κ. Τσίπρας και όπως είπε και πρόσφατα ο κ. Μητσοτάκης. Κύριοι και οι δύο κατά τα άλλα, αλλά μόνο στα λόγια μάς τα λέτε.

Πρόσφατα δεν είπε ο Μητσοτάκης ότι τελείωσε το μνημόνιο και οι μνημονιακές υποχρεώσεις και όλα αυτά;

Πρέπει να δούμε ορθολογικά πλέον και σε πραγματική βάση τι είναι αυτό που εξυπηρετεί τις ανάγκες στο πλαίσιο των δυνατοτήτων της χώρας σε κάθε τομέα. Και λέω, λοιπόν, το εξής. Για το Νοσοκομείο Ιεράπετρας θα κάνετε αξιολόγηση αν σήμερα συμφέρει να υπάρχει δική του διοίκηση και όχι να είναι υποκατάστημα ενός άλλου νοσοκομείου; Θα το αξιολογήσετε ή όχι; Ως ερώτημα σας το θέτω.

Η άποψή μου είναι ότι μπορεί και πρέπει να γίνει, γιατί θα έχουμε καλύτερη διοίκηση σε αυτή τη συγκεκριμένη μονάδα, με τις ιδιαιτερότητες που είπαμε. Εγώ τις ιδιαιτερότητες όχι μόνο τις βλέπω αλλά και τις αναγνωρίζω. Δεν υπάρχουν τέσσερα νοσοκομεία, επειδή είναι παράξενοι οι άνθρωποι, αλλά επειδή είναι οι μορφολογικές συνθήκες τέτοιες. Είναι σαν να είναι τέσσερα νησιά. Πώς να σας το πω; Είναι τέσσερις διαφορετικοί τόποι.

Εν πάση περιπτώσει, όταν δεν έχει γιατρούς το νοσοκομείο, δεν θα έχει και εισαγωγές. Φεύγουν κατευθείαν για το Ηράκλειο, φεύγουν κατευθείαν για τον Άγιο Νικόλαο και αμέσως για το Ηράκλειο. Μην παίρνετε τα στατιστικά στοιχεία, τα παθητικά. Αυτά είναι παθητικά στοιχεία, αφού έχουμε έλλειψη γιατρών και λέτε: «Μα, δεν έχει εισαγωγές, δεν έχει ασθενείς». Αφού δεν έχει γιατρούς, θα πάει ο άλλος να εμπιστευθεί το νοσοκομείο; Και πάει με κάθε κίνδυνο, με ό,τι σημαίνει αυτό, να περιμένει στο ΤΕΠ Αγίου Νικολάου, να περιμένει στο Πανεπιστημιακό, στο «Βενιζέλειο» ή αλλού.

Αυτό, λοιπόν, το οποίο εγώ σας ζητώ σήμερα -πέρα από όλα τα πολλά λόγια που είναι φτώχεια καμμιά φορά, εάν ξεφεύγουν από την αναγκαία συζήτηση και τεκμηρίωση- είναι να δούμε το πρώτο που σας είπα, αν θα πρέπει να έχει επιτέλους δική του διοίκηση το Νοσοκομείο Ιεράπετρας και αν πράγματι το νοσοκομείο που εξυπηρετεί μεγαλύτερη περιοχή από τους έντεκα γιατρούς έπρεπε να πάρει έναν. Δεν έπρεπε να πάρει έναν. Έχει ανάγκες για έντεκα. Έπρεπε να καλυφθούν τουλάχιστον οι μισές θέσεις με τις αποφάσεις που πήρατε και να δείτε στην προοπτική πώς θα καλυφθούν και οι υπόλοιπες.

Και, βέβαια, να δούμε πώς θα αξιοποιήσουμε τη σύγχρονη τεχνολογία που μας δίνει τη δυνατότητα, ούτως ώστε, ορισμένες κλινικές που δεν θα έχουν αναπτυχθεί στην Ιεράπετρα να λειτουργούν με τον Άγιο Νικόλαο. Αλλά αυτές που υποτίθεται ότι λειτουργούν να είναι στελεχωμένες. Δεν μπορεί να είναι αστελέχωτες.

Αυτό είναι το ερώτημά μου και θέλω τη φροντίδα του Υπουργείου γι’ αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Με ρωτάτε για την αυτονομία του νοσοκομείου. Πιστεύω ότι κάθε νοσοκομείο πρέπει να είναι αυτόνομο και είναι κάτι που θα ήθελα να κάνω. Δηλαδή, πραγματικά νομίζω ότι το νοσοκομείο πρέπει να είναι αυτόνομο με το δικό του προϋπολογισμό και το δικό του προσωπικό. Αυτό όμως δεν σημαίνει ότι τα νοσοκομεία δεν πρέπει να συνεργάζονται.

Για τις ανάγκες, πρέπει να το δούμε λίγο συνολικά και να ξαναοργανώσουμε τα νοσοκομεία. Είπατε ότι υπάρχει μια δομή που έχει γίνει. Βεβαίως έχει γίνει η δομή και έχει στοιχίσει χρήματα στον Έλληνα φορολογούμενο. Να σας πω ότι γενικά ο ετήσιος προϋπολογισμός κάθε νοσοκομείου ξεπερνάει κάθε χρόνο το κόστος της κατασκευής του.

Άρα πρέπει να σκεφτούμε, επειδή εμείς διαχειριζόμαστε τα λεφτά των Ελλήνων φορολογουμένων, αφ’ ενός, πρώτα απ’ όλα, πότε δίνουμε καλές υπηρεσίες υγείας και αφ’ ετέρου, ποτέ αυτό είναι ένα κόστος που πρέπει να το πληρώνει ο Έλληνας φορολογούμενος. Και ξαναθυμίζω, δεν πληρώνουμε εμείς, το Υπουργείο δεν έχει τα δικά του λεφτά, δίνει τα λεφτά των Ελλήνων φορολογουμένων.

Άρα όλος ο σχεδιασμός είναι βεβαίως να λειτουργήσει το νοσοκομείο. Τώρα εάν τα χειρουργεία είναι λίγα, μπορούμε να κάνουμε τακτικά χειρουργεία συγκεκριμένες μέρες.

Επίσης, επειδή είπατε για το καλοκαίρι, να σας πω ότι δώσαμε για πρώτη φορά τη δυνατότητα σε γιατρούς από περιοχές, όπως η Αθήνα που το καλοκαίρι έχει πολύ λιγότερη κίνηση στα νοσοκομεία, να πηγαίνουν και να βοηθούν τις περιοχές με αυξημένο τουρισμό και δώσαμε 1.500 ευρώ αφορολόγητα σε γιατρούς και 1.000 ευρώ σε νοσηλευτές και τεχνολόγους για να στελεχώσουν το καλοκαίρι που έχουν ιδιαίτερη κίνηση τα νοσοκομεία.

Άρα κάνουμε τις κινήσεις που πρέπει και σας διαβεβαιώ ότι είμαστε σε συνεννόηση και με την Ιεράπετρα και με κάθε άλλο νοσοκομείο, για να είναι καλά και οι πολίτες του τόπου.

Κι επειδή λέτε ότι είναι σαν νησί, να σας πω επίσης ότι η Νάξος έχει περισσότερο πληθυσμό από την Ιεράπετρα. Το νοσοκομείο της είναι είκοσι κρεβάτια και έχει πολύ λιγότερο κόσμο. Απλώς σας κάνω συγκρίσεις. Δεν σας λέω ότι δεν πρέπει να βοηθάμε την Ιεράπετρα ή οποιαδήποτε άλλη πόλη, αλλά πρέπει να έχουμε στον νου μας τι χρειάζεται πανελλαδικά και τι είναι δίκαιο για όλους τους Έλληνες πολίτες, όπου και να ζουν στην Ελλάδα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Υπουργέ.

Η πέμπτη με αριθμό 990/9-9-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ**.** Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου» δεν θα συζητηθεί λόγω αναρμοδιότητας.

Τέλος, δεν θα συζητηθεί, λόγω κωλύματος της συναδέλφου Βουλευτού, η ένατη με αριθμό 991/11-9-2022 επίκαιρη ερώτηση δεύτερου κύκλου της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς τον Υπουργό Υποδομών και Μεταφορών, με θέμα: «Η περίφραξη της τελευταίας πλατείας των Εξαρχείων για την έξοδο της γραμμής 4 του μετρό».

Εισερχόμαστε τώρα στην έκτη με αριθμό 1003/12-9-2022 επίκαιρη ερώτηση δεύτερου κύκλου του Βουλευτή Επικρατείας του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρλέτη προς τον Υπουργό Προστασίας του Πολίτη,με θέμα: «Άμεση και επιτακτική η ανάγκη για αποτελεσματική προστασία των θυμάτων έμφυλης και ενδοοικογενειακής βίας από την ΕΛ.ΑΣ.».

Θα απαντήσει ο Υπουργός Προστασίας του Πολίτη κ. Τάκης Θεοδωρικάκος.

Κύριε Σκουρλέτη, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζετε κι εσείς, αλλά νομίζω ότι έχει συνειδητοποιήσει και ολόκληρη η ελληνική κοινωνία, το 80% των περιστατικών ενδοοικογενειακής βίας αφορούν τις γυναίκες. Υπάρχει μια «πλημμυρίδα» τέτοιων περιστατικών που μας βάζει μπροστά σε μεγάλες ευθύνες.

Νομίζω -και επιτρέψτε μου αυτή την παρατήρηση στο σημείο αυτό, παρ’ ότι δεν αφορά άμεσα το δικό σας χαρτοφυλάκιο- ότι η μη κατοχύρωση του όρου «γυναικοκτονία» ως ένα διακριτό έγκλημα δημιουργεί πάρα πολλά προβλήματα και σε εσάς. Κι όταν λέω «εσάς», εννοώ την Ελληνική Αστυνομία της οποίας προΐσταστε.

Διότι ακριβώς και πέρα από οποιαδήποτε πρόθεση αυτή η νομική διακριτή κατοχύρωση να πάρει τη μορφή ενός ιδιώνυμου εγκλήματος, δεν μιλάμε για κάτι τέτοιο, αλλά αυτό θα μας έδινε τη δυνατότητα να έχουμε συγκεκριμένα στατιστικά στοιχεία, να έχουμε ποιοτικά στοιχεία, να μπορέσουμε στη βάση αυτών των στοιχείων να οργανώσουμε την καλύτερη δυνατή αντιμετώπιση αυτών των φαινομένων.

Θα ήθελα να πω ότι ήταν ατυχής και άστοχη και άτολμη και η παρέμβαση του Πρωθυπουργού προχθές στη Διεθνή Έκθεση Θεσσαλονίκης, ο οποίος μας μας είπε: «Βεβαίως να χρησιμοποιούμε τον όρο «γυναικοκτονία», αλλά νομικά να μην τον κατοχυρώσουμε».

Αυτή τη στιγμή έχετε, απ’ όσο ξέρω, εξαγγείλει τη συγκρότηση δώδεκα νέων γραφείων ενδοοικογενειακής βίας. Και εδώ τίθενται πάρα πολύ συγκεκριμένα ερωτήματα, ποιο είναι το χρονοδιάγραμμα, ποιοι θα τα στελεχώσουν και κυρίως, με ποια κατάρτιση.

Μιλάμε για ένα ζήτημα που δεν έχει να κάνει με καταστολή ή πρόληψη εγκλήματος. Μιλάμε για μια υπηρεσία η οποία πρέπει να είναι ευαίσθητη, έρχεται σε επαφή με το πρόβλημα και προϋποθέτει αυτοί οι οποίοι υπηρετούν σε αυτόν τον τομέα να μπορούν να τα φέρουν εις πέρας. Το λέω αυτό διότι υπάρχουν πάρα πολλές μαρτυρίες ότι πέρα από διακηρύξεις στην πράξη υπάρχουν πολλά ελλείμματα. Υπάρχουν ψυχολόγοι σε αυτά τα γραφεία; Θα εκμεταλλευτείτε μόνο τους τυχόν ψυχολόγους που υπάρχουν εντός της ΕΛ.ΑΣ. και έχουν ένα δεύτερο πτυχίο ή θα υπάρξει ένας αριθμός και ποιος θα είναι αυτός νέων συμβάσεων;

Όλα αυτά νομίζω ότι είναι πάρα πολύ σημαντικά ζητήματα για τα οποία επιβάλλεται άμεσα να υπάρξει ένας ολιστικός σχεδιασμός, ένα συγκεκριμένο χρονοδιάγραμμα, διότι όπως αντιλαμβάνεστε και εσείς το πράγμα δεν πηγαίνει άλλο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κύριε Πρόεδρε. Ευχαριστώ και τον συνάδελφο της Αξιωματικής Αντιπολίτευσης για την ερώτηση για ένα εξαιρετικά επίκαιρο, σημαντικό και ενδιαφέρον θέμα.

Επιτρέψτε μου, προτού αναφερθώ στην απάντησή μου, από το Βήμα της Βουλής να καταδικάσω επίθεση, η οποία έγινε χθες στα γραφεία του ΣΥΡΙΖΑ στη Σίνδο, στη Θεσσαλονίκη, διότι θεωρώ ότι είναι υποχρέωση όλων μας να στηλιτεύουμε οποιαδήποτε επίθεση βάλλει εναντίον πολιτικών κομμάτων και μάλιστα κοινοβουλευτικών πολιτικών κομμάτων. Οφείλουμε όλοι να προασπίζουμε τη δημοκρατία. Είναι και αυτός ένας πρόσθετος λόγους που αναμένω από την Αξιωματική Αντιπολίτευση να καταγγείλει και εκείνη με τη σειρά της επιθέσεις που έχουν δεχτεί τα γραφεία της Νέας Δημοκρατίας και πρόσωπα του κυβερνητικού χώρου, ανάμεσά τους και ο Υπουργός Προστασίας του Πολίτη πρόσφατα στο πολιτικό του γραφείο, από την οποία κινδύνευσε αστυνομικός.

Περνώ στην απάντηση στην ερώτησή μας.

Ασφαλώς το θέμα αφορά το σύνολο της κοινωνίας. Μιλάμε για ενδοοικογενειακή βία αναφορικά με ανθρώπους που κανονικά θα έπρεπε να υπάρχει εμπιστοσύνη μεταξύ τους, από ανθρώπους που θα έπρεπε να προστατεύουν ο ένας τον άλλο, στο σπίτι, σε έναν χώρο δηλαδή όπου ο καθένας αισθάνεται ασφαλής και ελεύθερος από κάθε απειλή. Η βία που αναπτύσσεται στις ανθρώπινες σχέσεις ασφαλώς υπονομεύει τα θεμέλια της ίδιας της κοινωνίας, τον πολιτισμό, τις αξίες, την ηθική μας.

Μελέτησα πολύ προσεκτικά, κύριε Σκουρλέτη, την ερώτησή σας. Λέτε περίπου ότι στα αστυνομικά τμήματα συναντώνται άνθρωποι ανίκανοι να μπορέσουν να παράσχουν βοήθεια. Θεωρώ ότι είναι πολύ βαριά κουβέντα. Επιτρέψτε μου δε να σας πω ότι δεν ανταποκρίνεται και στην πραγματικότητα. Ο καθένας μπορεί να έχει την κριτική του και η κριτική είναι θεμιτή και αποτελεί ένα εργαλείο μέσα από το οποίο όλοι βελτιώνονται, αλλά πιστεύω ότι πρέπει να είμαστε πάρα πολύ συγκεκριμένοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Χαίρομαι γιατί έχετε αναγνωρίσει ότι η ίδρυση των γραφείων αντιμετώπισης ενδοοικογενειακής βίας είναι ένα μέτρο σε σωστή κατεύθυνση και επίσης ότι η Ελληνική Αστυνομία δεν είναι ο μοναδικός αρμόδιος φορέας. Πρέπει να αποδεχτούμε όλοι ότι οφείλουμε να υπάρξει μια ευρεία συνεργασία για να αντιμετωπιστεί αυτό το πρόβλημα, το οποίο θέλω να σας πω ότι έχει παγκόσμιο χαρακτήρα, ολοφάνερα συνδεόμενο με την καραντίνα εξαιτίας της πανδημίας του κορωνοϊού.

Τα στοιχεία που έχω υπ’ όψιν μου, κύριε συνάδελφε, δείχνουν δραματική αύξηση των φαινομένων ενδοοικογενειακής βίας στο πλαίσιο της Ευρωπαϊκής Ένωσης, που ξεπερνά το 30%, ενώ και στις Ηνωμένες Πολιτείες υπάρχει αντίστοιχη αύξηση και μάλιστα μόνο σε ένα μήνα στις Ηνωμένες Πολιτείες έγινε ρεκόρ τεράστιο με εβδομήντα πέντε χιλιάδες κλήσεις στον αντίστοιχο αριθμό όπου απευθύνονται κυρίως γυναίκες που αντιμετωπίζουν τέτοιου είδους φαινόμενα. Πρόκειται για ρεκόρ εικοσιπενταετίας.

Στην πατρίδα μας η Ελληνική Αστυνομία το 2019 χειρίστηκε πέντε χιλιάδες διακόσια είκοσι ένα περιστατικά, το 2020 είκοσι πέντε χιλιάδες τετρακόσια δεκατρία, το 2021 ο αριθμός εκτοξεύεται στα οκτώ χιλιάδες επτακόσια εβδομήντα έξι και φέτος, το 2022, μόνο μέχρι τον Ιούλιο οι σχετικές υποθέσεις είναι έξι χιλιάδες διακόσια τέσσερα. Στο επίπεδο των γυναικοκτονιών το 2020 είχαμε τέσσερα, το 2021 είχαμε δεκαπέντε και το 2022 μέχρι τον Δεκαπενταύγουστο ήταν ήδη οκτώ. Άρα μιλάμε για ένα πολύ σημαντικό φαινόμενο το οποίο οφείλουμε όλοι μαζί να αντιμετωπίσουμε.

Ως Ελληνική Αστυνομία και ως Υπουργείο Προστασίας του Πολίτη κινούμαστε σε τρεις άξονες: στην πρόληψη, στην προστασία των θυμάτων της οικογενειακής βίας και στη διερεύνηση κάθε αξιόποινης πράξης. Τα έξι γραφεία που λειτουργούν από τον Οκτώβριο του 2021 έχουν στο δυναμικό τους ογδόντα ένα στελέχη της Ελληνικής Αστυνομίας, τα οποία είναι στο σύνολό τους ειδικά εκπαιδευμένα για να αντιμετωπίζουν τέτοιου είδους καταστάσεις μέσα από σεμινάρια, από διαδικασίες οι οποίες έγιναν, τόσο με φυσική παρουσία, όσο και διαδικτυακά. Πλέον ασφαλώς έχουν αποκτήσει και μια πολύ μεγάλη εμπειρία.

Τα δώδεκα γραφεία, στα οποία σωστά αναφερθήκατε κύριε συνάδελφε, κατ’ αρχάς θέλω να ενημερώσω ότι γίνονται με κριτήριο πληθυσμιακό και με κριτήριο ποσοστιαίας στατιστικής απογραφής πυκνότητας φαινομένων και κρουσμάτων ενδοοικογενειακής βίας. Τέτοιου είδους γραφεία θα γίνουν στην Καλλιθέα, στις Αχαρνές, στη Λάρισα, στους Αμπελόκηπους Θεσσαλονίκης, στο Ηράκλειο Κρήτης και στα Χανιά, στην Πάτρα, τον Βόλο, τη Χαλκίδα, τα Ιωάννινα, το Αγρίνιο και τις Σέρρες. Η προετοιμασία είχε ήδη ξεκινήσει. Το προσωπικό που θα απασχοληθεί, θα υποστεί πρόσθετη εκπαίδευση. Είναι προσωπικό το οποίο έχει ήδη πάρει εκπαίδευση από την Ελληνική Αστυνομία για να αντιμετωπίσει τέτοιου είδους καταστάσεις. Θα υπάρξουν πρόσθετες…

(Στο σημείο αυτό κτυπάει επανειλημμένα του κουδούνι λήξεως του χρόνου ομιλίας του κυρίου Υπουργού)

Θα τα απαντήσω όλα μαζί, κύριε Πρόεδρε. Είναι ένα θέμα -και παρακαλώ να δοθεί και στον συνάδελφο αντίστοιχος χρόνος- για το οποίο δεν συζητάμε συχνά στη Βουλή και το οποίο έχει πολύ μεγάλο ενδιαφέρον. Η διαδικασία της περαιτέρω προετοιμασίας θα γίνει μέσα στον Σεπτέμβριο και η λειτουργία αυτών των πρόσθετων γραφείων ενδοοικογενειακής βίας, κύριε συνάδελφε, θα έχει ολοκληρωθεί μέχρι τις 15 Οκτωβρίου.

Επίσης, θα ήθελα να ενημερώσω ότι τα πρώτα έξι γραφεία τα οποία λειτούργησαν, όπως είπα, από τον Οκτώβριο του 2021, έχουν ήδη διαχειριστεί πάνω από δύο χιλιάδες υποθέσεις, ένας τεράστιος αριθμός πραγματικά.

Το Τμήμα Αντιμετώπισης Ενδοοικογενειακής Βίας στην επιτελική δομή της ΕΛ.ΑΣ. στελεχώνεται από αστυνομικούς οι οποίοι είναι κάτοχοι πτυχίων και μεταπτυχιακών τίτλων, κυρίως νομικών, κοινωνικών και ανθρωπιστικών σπουδών. Ειδικά στο αστυνομικό προσωπικό που στελεχώνει τα επιχειρησιακά γραφεία της Αττικής είναι δέκα οι αστυνομικοί κάτοχοι πτυχίων ανωτάτων εκπαιδευτικών ιδρυμάτων, εκ των οποίων δύο είναι κάτοχοι πτυχίων ψυχολογίας και ένας κοινωνιολογίας και αντιστοίχως ένας στο Τμήμα του Λευκού Πύργου ο οποίος είναι κάτοχος πτυχίου ψυχολογίας.

Σε ό,τι αφορά τώρα το προσωπικό που θα στελεχώσει τα νέα γραφεία, δεκαεννέα αστυνομικοί, κύριε συνάδελφε, είναι κάτοχοι πτυχίων ανώτατων ιδρυμάτων, κυρίως παιδαγωγικών σχολών, καθώς και ψυχολογίας.

Θέλω, επίσης, να σας ενημερώσω ότι η Ελληνική Αστυνομία έχει εκδώσει αναλυτικό οδηγό αστυνομικής ανταπόκρισης σε τέτοιου είδους περιστατικά ο οποίος είναι πλήρης και εξαιρετικά λειτουργικός και λειτουργεί ως ένα ουσιαστικό πρωτόκολλο με οδηγίες που περιλαμβάνονται σε αυτόν και αφορούν όλα τα στάδια και τα επίπεδα της αστυνομικής ανταπόκρισης.

Επιπλέον, θέλω συνολικά να σας δώσω το στοιχείο ότι από την έναρξη αυτής της προσπάθειας το 2020 μέχρι σήμερα στις εκπαιδεύσεις και επιμορφώσεις του αστυνομικού προσωπικού για θέματα ενδοοικογενειακής και έμφυλης βίας έχουν πάρει μέρος τρεις χιλιάδες αστυνομικοί της Ελληνικής Αστυνομίας. Έχουμε τρεις χιλιάδες ανθρώπους οι οποίοι είναι καταρτισμένοι ειδικά για να αντιμετωπίζουν τέτοιου είδους καταστάσεις, υπηρετώντας όχι μόνο στα γραφεία ενδοοικογενειακής βίας, αλλά και στις υπόλοιπες υπηρεσίες της Ελληνικής Αστυνομίας. Από αυτούς διακόσιοι είκοσι εννέα έχουν λάβει τον Φεβρουάριο και τον Μάιο μια ειδική επιμόρφωση σε ένα σύνολο εκπαιδευτικών σειρών με αντικείμενο τα δικαιώματα ευάλωτων ομάδων και την έμφυλη βία. Έχουμε προετοιμάσει τη δουλειά για να αποτελέσουν εκείνοι επιμορφωτές μιας επιμόρφωσης νέων χιλιάδων συναδέλφων τους.

Επιπρόσθετα, θέλω να σας πω ότι η ενδοοικογενειακή βία εντάσσεται πλέον ως γνωστικό αντικείμενο στα προγράμματα σπουδών των Σχολών της Αστυνομικής Ακαδημίας, της Σχολής Αξιωματικών, της Σχολής Αστυφυλάκων, της Σχολής Μετεκπαίδευσης και Επιμόρφωσης, τόσο στο πλαίσιο σχετικών μαθημάτων, όσο και με ξεχωριστές διαλέξεις, εκπαιδεύσεις και μετεκπαιδεύσεις.

Τέλος, νομίζω ότι είναι εξαιρετικά ενδιαφέρον ότι ως Κυβέρνηση συνολικά μέσα από τη συνεργασία του Υπουργείου Προστασίας του Πολίτη, του Υπουργείου Εργασίας και Κοινωνικών Υποθέσεων και του Υπουργείου Ψηφιακής Διακυβέρνησης προετοιμάζεται για να τεθεί σε λειτουργία πειραματικά το επόμενο διάστημα για έναν αριθμό αρκετών εκατοντάδων γυναικών, που έχουν ήδη εμπλακεί σε επεισόδια ενδοοικογενειακής βίας, το εργαλείο «Panic Button», το οποίο θεωρώ ότι μπορεί να δώσει λύσεις τουλάχιστον σε ό,τι αφορά τα συγκεκριμένα πρόσωπα. Θα το δούμε πώς δουλεύει, πώς λειτουργεί και από αυτό θα βγάλουμε τα αναγκαία συμπεράσματα.

Τέλος, ενισχύουμε τη συνεργασία μας σε πολύ μεγάλο βαθμό με τη γραμμή 15900 του Υπουργείου Εργασίας. Δεν υπάρχει πλέον γυναίκα, γιατί κυρίως γυναίκες είναι τα θύματα της ενδοοικογενειακής βίας, που να μην γίνεται η επαφή, η επικοινωνία μεταξύ της Ελληνικής Αστυνομίας και του 15900 όταν στην Ελληνική Αστυνομία φτάνουν τέτοιου είδους περιστατικά.

Κοντολογίς θεωρώ ότι γίνεται μια σοβαρή δουλειά. Υπάρχει μια συνολική στρατηγική, την οποία υλοποιούμε με σχέδιο, συνέπεια και εργατικότητα. Υπάρχει πολύ σοβαρό πλέον ενδιαφέρον της Αστυνομίας σε αυτή την κατεύθυνση καθώς το φαινόμενο έχει αυξηθεί πάρα πολύ. Εχθρός του καλού είναι το καλύτερο. Αυτός ακριβώς είναι ο λόγος που θα προχωρήσουμε στα νέα γραφεία και που είμαστε ανοιχτοί σε σκέψεις, ιδέες, καλοπροαίρετες παρατηρήσεις, προκειμένου αυτή η δουλειά να βελτιωθεί ακόμα περισσότερο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Σκουρλέτη, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, ειλικρινά παρά την καλή μου διάθεση διαπιστώνω ότι η απάντησή σας μάλλον έχει περισσότερο υπηρεσιακό χαρακτήρα και δεν δείχνει να κατανοεί το μέγεθος και τη σοβαρότητα του προβλήματος. Θα έλεγα ότι ήταν κατώτερη των περιστάσεων και των απαιτήσεων.

Δεν άκουσα κανέναν σχολιασμό σε σχέση με την διακριτή κατοχύρωση, τη νομική κατοχύρωση του όρου «γυναικοκτονία». Προφανώς δεν θέλετε, διότι αναφέρθηκε ο Πρωθυπουργός πρόσφατα. Ωστόσο ακούγεται, και θα ήθελα πραγματικά να μου πείτε αν είναι έτσι, ότι αυτή η περιβόητη εκπαίδευση των ανθρώπων που στελεχώνουν τα τμήματα αφορά τέσσερις ημέρες και μόνο.

Δεν άκουσα την ανάγκη η συντριπτική πλειοψηφία όσων θα είναι σε αυτά τα γραφεία να είναι γυναίκες. Γιατί μία γυναίκα που έχει κακοποιηθεί πολύ πιο εύκολα μιλάει μπροστά σε μια άλλη γυναίκα, η οποία επιβάλλεται να έχει βέβαια και την κατάλληλη εκπαίδευση για να μπορεί να το κάνει. Δεν άκουσα για την ανάγκη να υπάρχει μια άμεση διασύνδεση των γραφείων αυτών με λίστα ειδικών νομικών, που πολλές φορές είναι αναγκαίο εκείνη την ώρα να επιστρατευτούν. Ξέρετε κάτι, όταν υπάρχει μια καταγγελία, μια κατάθεση αυτός που τη γράφει με τον τρόπο που τη γράφει μπορεί να προδικάζει και το αποτέλεσμα. Ο κύριος Πρόεδρος της Βουλής καταλαβαίνει πολύ καλά τι λέω. Άρα η αστυνομικός ή ο αστυνομικός ο οποίος δέχεται μία καταγγελία πρέπει να είναι κάτι παραπάνω από αυτό που έχουμε συνηθίσει ως εικόνα να πηγαίνουμε και να καταγγέλλουμε ένα περιστατικό σε οποιοδήποτε τμήμα.

Υπάρχει ανάγκη να υπάρχει μια διακριτή αστυνομική διεύθυνση που να είναι απευθείας σε επαφή με αυτά τα γραφεία και όχι τμήμα μιας γενικής αστυνομικής διεύθυνσης, μια δικτύωση πανελλαδική, σε όλη την Ελλάδα. Τα λέω αυτά διότι τα περιστατικά μιλούν από μόνα τους. Πρόσφατα είδατε τι συνέβη στη Μακρινίτσα, είδατε τι συνέβη στην Κρήτη. Ο πατέρας ξυλοκοπούσε την κόρη και όταν πήγαν να ζητήσουν τη μαρτυρία της μάνας και της κόρης είπαν όχι τα παιδιά παρ’ όλο ότι οι γείτονες άκουγαν φωνές. Είδατε τι έγινε στη Δάφνη με τους αστυνομικούς που μπήκαν σε διαθεσιμότητα. Άκουσαν τις φωνές, αλλά δεν μπήκαν μέσα.

Το λέω αυτό όχι γιατί είναι ανίκανοι οι αστυνομικοί. Κακώς χρησιμοποιήσατε και αποδώσατε έναν τέτοιο όρο σε μένα. Ανεκπαίδευτοι είναι. Μην προσπαθείτε τώρα να κερδίσετε τη συμπάθεια των ανθρώπων, οι οποίοι καλούνται να αντιμετωπίσουν κρίσιμα περιστατικά όταν θα έπρεπε εσείς πρώτα να έχετε κάνει μια ριζική αναδιοργάνωση και να μπολιάσετε την Αστυνομία με μια διαφορετική αντίληψη, διότι πρόκειται για ένα ζήτημα το οποίο δεν είναι καινούργιο, είναι παγκόσμιο προφανώς. Αυτό δεν περιμέναμε να το ακούσουμε μόνο εδώ. Το κίνημα MeToo μας ξεπέρασε ως πολιτεία.

Αυτό που πρέπει να κάνει σήμερα η Αστυνομία είναι να συμβάλει στο να σπάσει η σιωπή, μια σιωπή η οποία είναι πολύ πιο έντονη στην περιφέρεια, διότι εκεί πολλές φορές ο θύτης μπορεί να είναι και γνωστός και κολλητός, να το πω έτσι, του διοικητή του τοπικού τμήματος. Γι’ αυτό χρειάζεται μια παράλληλη διαδικασία η οποία ακριβώς να μπορεί να αντιμετωπίσει τέτοιες καταστάσεις.

Είναι πολύ σημαντικά τα ζητήματα, κύριε Υπουργέ. Δεν είναι μια διεκπεραίωση, αν θέλουμε να συμβάλλουμε. Γι’ αυτό μίλησα για μια ολιστική παρέμβαση, διότι αυτά τα γραφεία πρέπει να είναι σε άμεση διασύνδεση με τις αντίστοιχες δημοτικές δομές και με τη Γενική Γραμματεία Ισότητας. Θα πρέπει να υπάρχει μια επικοινωνία όλων των αρμόδιων φορέων, ένα συνολικότερο σχέδιο για να μπορέσουμε κάπως να απαντήσουμε σε αυτά τα ζητήματα. Θα σας έλεγα και για θέματα άλλα, που έχουν να κάνουν με τη διαπαιδαγώγηση, για να σπάσουν τα ανδροκρατικά στερεότυπα ετών.

Όλα αυτά λοιπόν είναι πάρα πολύ σοβαρά για να τα αντιμετωπίζουμε με όρους επικοινωνίας. Δεν αρκεί λοιπόν ένα πενταψήφιο νούμερο. Δεν αρκεί το να μοιράσουμε φυλλάδια στους σταθμούς του Μετρό. Καλά είναι αυτά, αλλά είναι πολύ λίγα για αυτό που ζούμε, όταν γνωρίζετε πολύ καλά ότι οι καταγγελίες στο νούμερο που αναφέρατε την περίοδο της πανδημίας αυξήθηκαν. Μπορεί τα περιστατικά να ήταν πάντοτε πολλά, αλλά τώρα υπήρξε ένα κίνημα το οποίο έσπασε τη σιωπή.

Άρα λοιπόν εκεί θα πρέπει να στοχεύουν και οι δικές σας παρεμβάσεις, να συμβάλλει το κατάλληλα εκπαιδευμένο προσωπικό σε αυτά τα γραφεία, πολιτικό και αστυνομικό. Για φανταστείτε έναν αστυνομικό ή μία αστυνομικό, η οποία θα πρέπει να διεκπεραιώσει μια τόσο λεπτή, μια τόσο κρίσιμη υπόθεση, να έχει από πάνω της έναν υψηλόβαθμο, ο οποίος είναι τελείως ανεκπαίδευτος. Άρα καταλαβαίνετε ότι εδώ χρειάζεται μια παράλληλη δομή και οι κατάλληλοι χώροι.

Έχετε επισκεφθεί πάρα πολλά αστυνομικά τμήματα. Είναι αυτά που προσφέρονται για να πάει μια κακοποιημένη γυναίκα και να μιλήσει; Θέτω ερωτήματα πολύ κρίσιμα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Σκουρλέτη. Είναι σοβαρό το θέμα, αλλά ολοκληρώστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Θα ολοκληρώσω, κύριε Πρόεδρε. Είναι σοβαρό το θέμα και ο κύριος Υπουργός μίλησε όσο μίλησε, αλλά δεν θέλω να καταχραστώ της διάθεσής σας.

Αναφερθήκατε βέβαια και σε άλλα ζητήματα στα οποία παραβιάζετε ανοιχτές θύρες, όπως την αυτονόητη καταγγελία όταν γίνονται επιθέσεις σε πολιτικά πρόσωπα, σε δημόσια πρόσωπα εν γένει πολύ περισσότερο σε γραφεία κομμάτων.

Ωστόσο, κύριε Υπουργέ, πέρα από αυτό θα ήθελα να σας πω το εξής: Επειδή έχετε ένα πολύ μεγάλο έργο που σχετίζεται με τα ζητήματα που συζητάμε, είναι λυπηρό να βλέπουμε να είναι προτεραιότητά σας αυτό που συμβαίνει τις τελευταίες μέρες στο ΑΠΘ απέναντι στους φοιτητές. Η πολιτική σας γίνεται δημόσιος κίνδυνος, δυναμιτίζει την κοινωνία. Πάψτε να χτυπάτε τα παιδιά, τους φοιτητές! Αποσύρετε τον νόμο για την πανεπιστημιακή αστυνομία! Μην πυροδοτείτε την ένταση για να συσπειρώσετε ένα ακροδεξιό εκλογικό κοινό, προσπαθώντας να σπάσετε την πολιτική απομόνωση που έχει περιέλθει η Κυβέρνησή σας! Είναι το λιγότερο που έχετε να κάνετε. Έχετε τόσα άλλα πράγματα σοβαρά να ασχοληθείτε, όπως αυτά που κουβεντιάσαμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Σκουρλέτη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν εκπλήσσομαι γιατί αλλάξατε το περιεχόμενο της συζήτησης, κ. Σκουρλέτη. Παλιά μου τέχνη κόσκινο, αυτό κάνετε. Οφείλετε όμως να είστε λίγο πιο προσεκτικός.

Πριν μερικές μέρες πετάξατε κάτι παρόλες για κυβέρνηση ρεντίκολο στον Έβρο με την περίφημη υπόθεση των τριάντα οκτώ, για την οποία δεν βρήκατε λίγη τσίπα να ζητήσετε συγγνώμη στον ΣΥΡΙΖΑ. Συνεχίζετε ακόμα και τώρα να μην αναγνωρίζετε ότι είπατε χοντροκομμένα ψέματα στον ελληνικό λαό για μια νησίδα η οποία ανήκει στην τουρκική επικράτεια και για την οποία μας κατηγορούσατε ότι περίπου την εκχωρούμε στους Τούρκους και ότι είμαστε και προδότες της πατρίδας, αφού είμαστε και δολοφόνοι και σκοτώσαμε ένα παιδί για το οποίο ουδέποτε έχει αποδειχτεί ότι έχει συμβεί κάτι τέτοιο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να είστε πιο ενημερωμένος και ο αρμόδιος Υπουργός.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν σας διέκοψα, κύριε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να μην λέτε ψέματα.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μην διακόπτετε. Εξάλλου δεν εγγράφονται αυτά όλα όταν δεν έχετε μικρόφωνο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν μου κάνει μεγάλη εντύπωση όλο αυτό που κάνετε, ξέρετε.

Προτεραιότητά μου είναι η ασφάλεια των συνόρων της πατρίδας και η ασφάλεια των πολιτών. Αυτή είναι η προτεραιότητά μου, κύριε, ξεκινώντας από τον Έβρο, από εκεί που η Ελληνική Αστυνομία μαζί με τον Ελληνικό Στρατό, μαζί με χιλιάδες ακρίτες υλοποιεί το πρόγραμμα «ΑΚΡΙΤΑΣ» και φυλάει τα σύνορα της πατρίδας, τα οποία είναι και σύνορα της Ευρωπαϊκής Ένωσης με την Τουρκία και σύνορα του δυτικού κόσμου με την Τουρκία, η οποία βάναυσα εργαλειοποιεί ανθρώπους, για το οποίο εσείς, δυστυχώς, έχετε πιει το αμίλητο νερό επί εβδομάδες και δεν τολμάτε να πείτε το παραμικρό.

Τώρα σε ό,τι αφορά τους νέους μας και τους φοιτητές, εμάς μας ενδιαφέρει να υπάρχει ασφάλεια στο πανεπιστήμιο. Εμάς μας ενδιαφέρει η ασφάλεια των προσώπων και θεωρούμε ότι είναι ντροπή -σας το λέω κύριε Σκουρλέτη και κοιτάξτε με- αυτό που έγινε με τον πρύτανη του Οικονομικού Πανεπιστημίου της Αθήνας να του κρεμάνε…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Αυτό εδώ είναι ντροπή.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Σκουρλέτη, τώρα πρέπει να ακούσετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είναι προβοκάτσια…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, δεν ακούγεστε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αυτό το πράγμα, να κρεμάνε με αυτόν εδώ τον τρόπο, είναι μια αποκρουστική εικόνα. Και πρέπει να μάθετε να σέβεστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Είναι προβοκατόρικος ο ρόλος αυτός που λέτε. Υπερασπίζεστε ένα προβοκατόρικο σχέδιο έντασης. Αυτό κάνετε. Να μαζέψετε τα ΜΑΤ από τα πανεπιστήμια. Τα παιδιά πάνε να σπουδάσουν όχι για να τρώνε ξύλο.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, δεν ακούγεστε. Γιατί χαλάτε την διαδικασία;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Όσο κι αν φωνάξετε είστε σε αδικία πολύ μεγάλη. Όπως, επίσης, δεν είναι δυνατόν σε ένα πανεπιστήμιο να μην υπάρχει το πιο αυτονόητο πράγμα, όπως είναι η βιβλιοθήκη. Η Αστυνομία δεν υπάρχει για να ελέγχει ούτε τις πολιτικές πεποιθήσεις των φοιτητών ούτε τις εκπαιδευτικές διαδικασίες ούτε τις κοινωνικές σχέσεις στο πανεπιστήμιο ούτε τίποτα τέτοιο. Η Αστυνομία είναι, ώστε σε συνεργασία με τις πρυτανικές και πανεπιστημιακές αρχές, να αντιμετωπίζει εγκληματικές δραστηριότητες, όπως είναι το εμπόριο ναρκωτικών, το παραεμπόριο, οι βιασμοί.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Περισσότερο στα πανεπιστήμια...

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα ακούσετε κύριε.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Σκουρλέτη, σας παρακαλώ μη διακόπτετε τον ομιλητή.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Με τις φωνές σας αποδεικνύετε ότι γυρνάτε διαρκώς πίσω. Οι φωνές σας δεν έχουν καμμία ανταπόκριση, κύριε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** … (Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκουρλέτη, δεν μας έχετε συνηθίσει σε κάτι τέτοιο. Μη διακόπτετε, σας παρακαλώ πολύ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Προφανώς δεν θέλατε σήμερα να συζητήσετε για την ενδοοικογενειακή βία.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Εδώ γίνεται επιλογή από τον κ. Θεοδωρικάκο και να μην απαντήσει σε αυτά για τα οποία καλέστηκε και να εξυπηρετήσει το διχαστικό του σχέδιο, το προβοκατόρικο σχέδιό του.

**ΠΡΟΕΔΡΕΥΩΝ (Χαράλαμπος Αθανασίου):** Επειδή το θέμα είναι μεγάλο, ξεφύγατε εσείς, οφείλει να απαντήσει ο Υπουργός. Δεν μιλήσατε μόνο για την ενδοοικογενειακή βία.

Ελάτε, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Πρόεδρε, τελικά κατάλαβαν όλοι πόσο ενδιαφέρεστε για τις γυναίκες και την ενδοοικογενειακή βία. Το καταλάβαμε όλοι. Ήρθατε να μας κάνετε μαθήματα παροξυσμού και διχασμού για το τι συμβαίνει που; Στους δρόμους έξω από μερικά πανεπιστήμια, κύριε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τον εαυτό σας στον καθρέφτη κοιτάζετε, κύριε Υπουργέ, και τα λέτε αυτά;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σοβαρευτείτε κύριε, σοβαρευτείτε και να μάθετε να σέβεστε. Υπάρχουν και αντίθετες απόψεις από τις δικές σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να σεβαστείτε τους φοιτητές και τις φοιτήτριες. Είστε δημόσιος κίνδυνος, κύριε Υπουργέ.

**ΠΡΟΕΔΡΕΥΩΝ (Χαράλαμπος Αθανασίου):** Έχουμε πολλές επίκαιρες ακόμα. Παρακαλώ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θέλετε ένα πανεπιστήμιο μπάχαλο. Θέλετε ένα πανεπιστήμιο μπάχαλο. Δεν νοιάζεστε για τα παιδιά. Δεν νοιάζεστε για τα παιδιά του ελληνικού λαού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Παίρνετε μεγάλη ευθύνη. Πυροδοτείτε την ένταση.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ. Αυτό έχει ψηφιστεί πια. Είναι νόμος του κράτους. Τελείωσε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Να παρθεί πίσω ο νόμος του κράτους.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Για τα παιδιά του ελληνικού λαού και για την μόρφωσή τους δεν νοιάζεστε. Νοιάζεστε για να τα κάνετε μπάχαλο. Τίποτε άλλο δεν σας ενδιαφέρει.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Άρα, λοιπόν, είναι κρίμα. Το ενδιαφέρον σας ήταν τόσο πολύ υποκριτικό που είναι ανάξιο για οποιαδήποτε συζήτηση, κύριε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και τους δύο πολύ.

Εισερχόμαστε στην τέταρτη με αριθμό 992/12-9-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένηπρος την Υπουργό Πολιτισμού και Αθλητισμού,με θέμα: «Απαράδεκτος αποκλεισμός των Αθλητικών Συλλόγων από το Στάδιο της Χωράφας Περιστερίου».

Στην ερώτηση του κ. Αρσένη θα απαντήσει ο Υφυπουργός Πολιτισμού και Αθλητισμού, κ. Ελευθέριος Αυγενάκης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, πρόκειται για τη Χωράφα αυτό το μεγάλο στάδιο στο Περιστέρι, στη δυτική Αθήνα, το οποίο φιλοξενούσε μέχρι πρόσφατα δύο συλλόγους τον Θέρσιππο και τον Άγιο Ιερόθεο και έχει χιλιάδες πολίτες. Οι δύο σύλλογοι αυτοί είχαν εξακόσιους μαθητές, κύριε Υπουργέ. Με μια απόφαση του κ. Παχατουρίδη του Δήμου Περιστερίου αποκλείονται από 1η Σεπτεμβρίου όλοι αυτοί οι άνθρωποι.

Τα παιδιά των δύο συλλόγων -εκ των οποίων ο ένας είναι και εντελώς τοπικός, της περιοχής, της γειτονιάς αλλά κι ο άλλος από ανθρώπους της γειτονιάς απαρτίζεται κυρίως- πρέπει να μετακινούνται για πάνω από σαράντα πέντε με σαράντα επτά λεπτά με συγκοινωνία για να καταφέρουν να φτάσουν στον νέο χώρο που θα μπορούσε να είναι το Δημοτικό Στάδιο Περιστερίου. Αυτό στην πράξη είναι αδύνατον. Δεν θα μπορούν να κάνουν κάτι άλλο μέσα στο απόγευμά τους αυτοί οι άνθρωποι.

Δηλαδή την ίδια στιγμή που ο κ. Παχατουρίδης, προφανώς θέλοντας να κάνει ένα έργο βιτρίνα, που να προσιδιάζει ένα γυμναστήριο ιδιωτικό και να πει «να τι δίνω στους πολίτες» τι κάνει; Δίνει πρόσβαση σε οποιονδήποτε ενήλικα αρκεί να μην είναι σε αυτούς τους δύο συλλόγους και αποκλείει κάθε παιδί στην πράξη άνω των δέκα χρονών.

Διεθνώς υπάρχουν στάνταρ για το τι γίνεται στα γήπεδα και στον στίβο. Υπάρχουν προτεραιότητες. Προτεραιότητα έχουν τα παιδιά. Μιλάμε για ένα στάδιο το οποίο φτιάχτηκε με δημόσιο χρήμα πριν από τριάντα χρόνια. Εδώ και τριάντα χρόνια λειτουργεί ανοιχτό προς όλους τους δήμους και τους αθλητικούς συλλόγους και τώρα ξαφνικά θέλει να πουλήσει σε κάποιους δημότες του Περιστερίου ότι κάνει ένα στάδιο μπουτίκ ο κ. Παχατουρίδης και αποκλείει όλους τους αθλητές.

Ξέρετε τι λέει εδώ ο τεχνικός του Χρυσού Ολυμπιονίκη Μίλτου Τέντογλου; Δεν φτάνει μόνο να πάρει πίσω ο δήμος την απόφαση που περιορίζει την πρόσβαση στη Χωράφα, ένα στάδιο που την περίοδο της προετοιμασίας για τον Μαραθώνιο αλλά και όλο τον χρόνο οι ασκούμενοι πλημμυρίζουν στην κυριολεξία τον χώρο, στοιβαγμένοι σαν σαρδέλες. Αυτό δείχνει ότι η ανάγκη είναι μεγάλη και πρέπει να ανοίξουν κι άλλοι χώροι. Για να έχουμε αύριο πρωταθλητές πρέπει να έχουμε πολλούς αθλητές σήμερα, όχι μόνο στο Περιστέρι, για παράδειγμα το γήπεδο Ατρομήτου, ο Άγιος Ιερόθεος αλλά και παντού στην Αθήνα και σε όλη την Ελλάδα.

Θέλω να μας πείτε αν συμφωνείτε με την απόφαση αυτή του δήμου. Πού θα αθλούνται οι εξακόσιοι περίπου αθλητές των συλλόγων της περιοχής αν δεσμεύεστε να προχωρήσετε σε νομοθετική ρύθμιση, με την οποία να καθορίζονται οι προτεραιότητες εισόδου και άθλησης των συγκεκριμένων και σε όλους τους δημόσιους αθλητικούς χώρους και αθλητικούς συλλόγους και όλους τους πολίτες ανεξαρτήτως δήμου.

Δεν είναι δυνατόν αυτή τη στιγμή να αποκλείονται τα παιδιά από την άθληση και για να αθληθούν και να γίνουν οι επόμενοι πρωταθλητές στο Μόναχο ή όπου είναι οι παγκόσμιοι αγώνες να πρέπει να πάνε σαράντα πέντε λεπτά σε άλλο στάδιο και να γυρίσουν άλλα σαράντα πέντε λεπτά. Δεν θα το κάνουν. Αποκλείονται τα παιδιά του Περιστερίου αυτή τη στιγμή κι άλλων περιοχών της δυτικής Αθήνας από την άθληση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

**ΠΡΟΕΔΡΕΥΩΝ (Απόστολος Αβδελάς):** Πέσαμε στην αλλαγή.

Καλησπέρα σας και από μένα. Καλή εβδομάδα.

Τον λόγο έχει ο Υφυπουργός Πολιτισμού και Αθλητισμού, κ. Ελευθέριος Αυγενάκης.

Καλή εβδομάδα, κύριε Υφυπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι λίγο περίεργο να με καλεί ο κ. Αρσένης να απαντήσω και να τοποθετηθώ στη Βουλή για την απόφαση του Δήμου Περιστερίου, αναφορικά με τους όρους χρήσης μιας αθλητικής εγκατάστασης που ανήκει στον δήμο του σταδίου Αγίου Ιεροθέου.

Φαντάζομαι γνωρίζετε, κύριε συνάδελφε, ότι πρόκειται για δημοτική εγκατάσταση. Σωστά; Για την οποία εγκατάσταση το Υφυπουργείο Αθλητισμού δεν έχει καμμία δικαιοδοσία ούτε αρμοδιότητα. Ο εκάστοτε δήμος αποφασίζει για την αξιοποίηση των αθλητικών του εγκαταστάσεων, με γνώμονα τις ανάγκες των δημοτών του, την τοπική κοινωνία και φυσικά τα ενεργά αθλητικά σωματεία, τα οποία είναι εγγεγραμμένα στο μητρώο του Υπουργείου μας και που έχουν δικαίωμα χρήσης των εγκαταστάσεων αυτών.

Φαντάζομαι, επίσης, ότι γνωρίζετε ή ότι θα έπρεπε να γνωρίζετε ότι η αυτοδιοίκηση -το λέει άλλωστε και η ίδια η λέξη- αποφασίζει και διοικεί τις τοπικές υποθέσεις στην περιοχή της αρμοδιότητάς της. Θεσπίζεται στο Σύνταγμα και ορίζεται με σαφές θεσμικό πλαίσιο με θεμελιώδη τον ν.3852/2010 για τη νέα αρχιτεκτονική της αυτοδιοίκησης και την αποκεντρωμένη διοίκηση πρόγραμμα «ΚΑΛΛΙΚΡΑΤΗΣ».

Συνεπώς πώς με ρωτάτε αν συμφωνώ με την απόφαση του δήμου; Εδώ στην Αίθουσα της Ολομέλειας της Βουλής αγνοείτε εσείς, μέλος του Κοινοβουλίου, το ίδιο το Σύνταγμα και τους νόμους; Βεβαίως, δεν εκπλήσσομαι. Ειλικρινά σας το λέω. Μας έχετε συνηθίσει άλλωστε, με ερωτήσεις και προτάσεις που αποφεύγω να τις χαρακτηρίσω, θα της πω επιεικώς άστοχες.

Τι να πρωτοθυμηθεί κανείς, κύριε συνάδελφε; Εδώ καταθέσατε επίκαιρη ερώτηση για τον ΧΥΤΑ Φυλής, και την απευθύνατε στον Υπουργό Εσωτερικών της Κύπρου, τον κ. Πετρίδη! Το θυμάστε; Χαρακτηρίσατε έναν ανήλικο μαθητή ως τρανς μαθήτρια γιατί εμφανίστηκε φορώντας φούστα, όταν ουδέποτε ο μαθητής προσδιόρισε έτσι τον εαυτό του, και ενώ η μητέρα του δηλώνει περήφανη μητέρα αγοριού. Προτείνατε για το υψηλότατο αξίωμα της πολιτείας, αυτό του Προέδρου της Δημοκρατίας, να βάλουμε μια αλλοδαπή μετανάστρια για λόγους, όπως είχατε πει, συμβολικούς, αντίθετα με το ίδιο το Σύνταγμα. Είχατε προτείνει εσείς προσωπικά να απαγορεύεται να έχει κάποιος ετήσιο εισόδημα πάνω από 100.000 ευρώ. Θα μπορούσαν όλα αυτά να είναι μαθητικά ανέκδοτα, αν δεν ήταν επικίνδυνα. Θέλω να πιστεύω ότι είναι απλά αφέλεια και δεν υπάρχει σκοπιμότητα.

Επίσης, στο δεύτερο ερώτημα ζητάτε να υπάρξει νομοθετική ρύθμιση -γιατί;-που να καθορίζει, λέτε, τις προτεραιότητες εισόδου και άθλησης σε δημόσιους αθλητικούς χώρους. Κατ’ αρχάς, ο αθλητικός νόμος, ο οποίος υπάρχει, ορίζει τι είναι αθλητικός χώρος. Υπάρχουν οι αθλητικές εγκαταστάσεις που εποπτεύονται από το Υπουργείο Αθλητισμού, όπως το ΟΑΚΑ, το ΣΕΦ, το Καυταντζόγλειο, και αρκετές άλλες, οι οποίες διοικούνται από διοικητικά συμβούλια και βεβαίως διέπονται από κανονισμούς λειτουργίας. Υπάρχουν, όμως, κύριε Αρσένη, οι δημοτικές ή και περιφερειακές αθλητικές εγκαταστάσεις που αποτελούν αρμοδιότητα του οικείου Οργανισμού Τοπικής Αυτοδιοίκησης. Και υπάρχουν και αθλητικές εγκαταστάσεις που ανήκουν σε νομικά πρόσωπα ή ιδιώτες. Ο Δήμος Περιστερίου λοιπόν, όπως όλοι οι δήμοι, έχει στην ιδιοκτησία του αθλητικές εγκαταστάσεις. Έχει την ευθύνη της λειτουργίας, της συντήρησης και της ασφάλειας αυτών, και βεβαίως έχει την αποκλειστική αρμοδιότητα του πλαισίου λειτουργίας και της χρήσης των εγκαταστάσεων αυτών, προς όφελος της τοπικής κοινωνίας. Οι αποφάσεις του εκάστοτε δήμου κρίνονται από τους πολίτες, μέσω της ύψιστης δημοκρατικής διαδικασίας που είναι οι εκλογές.

Όσον αφορά το υποερώτημα για το τι έχω κάνει ως σήμερα για να ενισχύσω τους αθλητικούς συλλόγους στη δυτική Αθήνα -που είναι και το μόνο ερώτημα που αφορά το Υπουργείο Αθλητισμού- θα σας απαντήσω ευθύς αμέσως στη δευτερολογία μου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αρσένη, καλησπέρα σας και καλή εβδομάδα. Έχετε για τρία λεπτά τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, αν ήσασταν αναρμόδιος να απαντήσετε, δεν θα ερχόσασταν. Είχατε επικαλεστεί αναρμοδιότητα και ήρθατε. Άρα δεχθήκατε το κομμάτι της αρμοδιότητάς σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πλάκα μου κάνετε τώρα! Σοβαρευτείτε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αυγενάκη, δεν σας διέκοψε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τώρα να δούμε λίγο για τις προσωπικές σας επιθέσεις; Για να το δούμε λίγο, διότι είπατε πολλά ψέματα εδώ μέσα. Τι σας ενόχλησε; Ο κ. Παχατουρίδης είναι στον πολιτικό σας χώρο και πρέπει να τον καλύψετε. Αυτό σας ενόχλησε.

Πάμε, όμως, λίγο στην ουσία. Ποιους αθλητές πετάτε εκτός; Πετάτε τους συλλόγους από τους οποίους βγήκαν οι εξής αθλητές: Ο πρωταθλητής στον δρόμο ταχύτητας Παναγιώτης Τριβυζάς με δέκατη θέση στο Μόναχο, στα «4×100 μέτρα». Η αθλήτρια στο βάδην Χριστίνα Παπαδοπούλου, δωδέκατη θέση. Επίσης, ο Νίκος Σφακιωτάκης αθλητής στα «400 μέτρα με εμπόδια», ο οποίος κατέκτησε δεύτερη και τέταρτη θέση στην Παγκόσμια Γυμνασιάδα. Πετάτε μαζί τους όλους τους μελλοντικούς μας αθλητές και πρωταθλητές.

Θέλετε να καλύψετε τον κ. Παχατουρίδη που είναι από τον δικό σας πολιτικό χώρο, την ίδια στιγμή που αποκλείει κάθε παιδί -στην πράξη αυτό γίνεται, αφού αποκλείει τους συλλόγους τους- άνω των δέκα χρονών. Κρατάει μόνο κάποιους ομίλους που έχουν παιδιά μέχρι δέκα χρονών. Πού θα αθληθούν αυτοί, κύριε Υφυπουργέ; Δεν είναι ευθύνη του Υφυπουργού Αθλητισμού να μας πει, σε έναν από τους μεγαλύτερους δήμους της Ελλάδας, πού θα αθληθούν αυτά τα παιδιά; Τι θα κάνουν οι αθλητικοί σύλλογοι;

Θέλετε να μας πείτε σχετικά με το εξής, με την κοινή λογική, αφού δεν είναι αρμοδιότητά σας, ως Υφυπουργού Αθλητισμού, η άθληση των παιδιών σε έναν από τους μεγαλύτερους δήμους της Αθήνας! Με κάθε δυνατό συνδυασμό συγκοινωνιών το λιγότερο είναι σαράντα πέντε λεπτά μέχρι το επόμενο στάδιο. Ο χρόνος, δηλαδή, που χρειάζεται για να πάνε τα παιδιά με λεωφορείο από το ένα στάδιο στο άλλο ή από το σπίτι τους, σήμερα, στο άλλο στάδιο είναι σαράντα πέντε λεπτά. Προσθέστε και σαράντα πέντε λεπτά για να γυρίσουν. Συνολικά απαιτείται μιάμιση ώρα. Αυτά τα παιδιά πότε θα προλάβουν να αθληθούν, να διαβάσουν, να πάνε τα φροντιστήριά τους και ούτω καθεξής και να ζήσουν μετά; Αποκλείετε τους μαθητές ενός από τους μεγαλύτερους δήμους της Ελλάδας από την άθληση. Και βέβαια το κάνετε εσείς, το κάνει ο προερχόμενος από τον χώρο σας Δήμαρχος Περιστερίου.

Επειδή θα αποφύγετε να απαντήσετε, σας ζήτησα κάτι πάρα πολύ απλό. Δεσμεύεστε να φέρετε νομοθετική ρύθμιση που να καθορίζονται οι προτεραιότητες εισόδου; Είναι, κύριε Υφυπουργέ, ναι ή όχι, προτεραιότητα παγκόσμια, και με βάση όλες τις διεθνείς προδιαγραφές, τα παιδιά σε αθλητικούς χώρους; Δεν είναι ιδιωτικός ο χώρος του δήμου. Από την πολιτεία φτιάχτηκε. Και παραχωρήθηκε στον δήμο. Και με χρήματα της πολιτείας ανακαινίστηκε. Πρέπει να είναι προτεραιότητα στα παιδιά, ναι ή όχι; Είναι δυνατόν να αποκλείονται οι μαθητές, ναι ή όχι; Ως Υφυπουργό σάς ρωτάω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πείτε μας, πού θα αθλούνται οι μαθητές της δυτικής Αθήνας και του Περιστερίου; Πόσος είναι ο εύλογος χρόνος που διανύουν για να φτάσουν στον επόμενο αθλητικό χώρο, αφού ο κ. Παχατουρίδης επέλεξε να το κάνει μπουτίκ για βιτρίνα για τους λίγους, δηλαδή λίγους σε σχέση με το τι ήταν πριν, που ήταν ανοικτό; Θα είναι λιγότεροι τώρα, θα είναι πιο πολυτελείς οι εγκαταστάσεις. Πολύ ωραία! Οι μαθητές που θα αθλούνται; Δεν είναι αρμοδιότητά σας αυτό; Γελάτε! Δεν είναι αρμοδιότητά σας αυτό, κύριε Αυγενάκη;

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σε αυτά πρέπει να απαντήσετε. Τη λάσπη στον ανεμιστήρα, την ρίχνετε διότι αυτά σας ενοχλούν, γιατί αλλιώς δεν θα πηγαίνατε επί προσωπικού, θα πηγαίνατε επί της ουσίας. Σας καλούμε να απαντήσετε επί της ουσίας. Μπορείτε; Για να δούμε!

**ΠΡΟΕΔΡΕΥΩΝ (Απόστολος Αβδελάς):** Το θέσατε το ερώτημα. Ευχαριστούμε πολύ.

Ορίστε, κύριε Αυγενάκη, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η αρρώστια συνεχίζεται και είναι και αδιόρθωτη! Οι γκάφες ακολουθούν η μία την άλλη! Δεν βάζετε μυαλό ή δεν καταλαβαίνετε πού βρίσκεστε. Έχετε μπερδέψει τους ρόλους σας, κύριε Αρσένη. Πίστευα ότι κάτι θα καταλαβαίνατε. Και ήρθατε να μου πείτε ότι επειδή δέχτηκα να έρθω να απαντήσω, άρα αυτομάτως έχουν την αρμοδιότητα! Μα, πού ζείτε; Έχετε καταλάβει ποιος είναι ο ρόλος σας; Έχετε καταλάβει; Μάλλον όχι, όπως ήρθατε, θα φύγετε. Αυτό έχω καταλάβει.

Ακούστε, εγώ σέβομαι τις διαδικασίες, σέβομαι το Κοινοβούλιο. Και ενώ σας ενημέρωσαν οι συνεργάτες μου ότι δεν είναι αρμοδιότητά μου και δεν υπάρχει αντικείμενο για να βρεθούμε στη Βουλή και να συζητήσουμε κάτι το οποίο δεν αφορά το Υπουργείο αλλά αφορά τον καθ’ ύλην αρμόδιο, που είναι ο Δήμος Περιστερίου, εσείς επιμένατε. Και τώρα το επικαλείστε ως επιχειρήματα, τάχα μου!

**ΚΡΙΤΩΝ - ΗΛΙΑΣ ΑΡΣΕΝΗΣ:** Η νομοθεσία δεν είναι αρμοδιότητά σας;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας παρακαλώ πολύ! Έστω μία φορά να σοβαρευτείτε. Συνεχόμενα δεν μπορείτε να το κάνετε -δεν το έχετε- δεν πειράζει όμως!

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και μία δεύτερη γκάφα, που δεν καταλαβαίνετε. Τα ποσοστά του κ. Παχατουρίδη -συνέλθετε- είναι πολύ περισσότερα από αυτά τα ποσοστά που παίρνει η Νέα Δημοκρατία στην περιοχή. Αυτό είναι το ένα. Και, δεύτερον, ο κ. Παχατουρίδης εκλέγεται για πάρα πολλά χρόνια δήμαρχος με τη στήριξη πολλών πολιτών που δεν προέρχονται μόνο από τη Νέα Δημοκρατία. Άρα αν έχετε παράπονο ή αν έχετε κάποιο πρόβλημα ή αν πιστεύετε ότι για κάποιον λόγο πρέπει να εναντιωθείτε στην πολιτική που ακολουθεί ο δήμος, κάντε το σε αυτόν που έχει αρμοδιότητα γι’ αυτή την εγκατάσταση.

Και το άλλο το φοβερό που, τάχα μου, εσείς με φέρατε εδώ πέρα και με κολλήσατε στον τοίχο, αν θα φέρω διάταξη, να κάνω την προτεραιότητά μας. Μα, σαφώς εμείς τα έχουμε ξεκαθαρίσει όλα τούτα, αλλά εσείς τα αγνοείτε. Προτεραιότητα είναι, σε ό,τι αφορά το Υπουργείο Αθλητισμού, ο σωματειακός αθλητισμός, δηλαδή οι αθλητές οι οποίοι έχουν δελτία, ανήκουν σε σωματεία, προπονούνται, αγωνίζονται. Άλλο ο ψυχαγωγικός αθλητισμός, που δεν έχει αρμοδιότητα το Υπουργείο Αθλητισμού. Άλλο ο αθλητισμός που σχετίζεται με τα προγράμματα αθλητισμού που εφαρμόζουν οι δήμοι για κοινωνικούς, αθλητικούς και ψυχαγωγικούς λόγους, που πάλι εκεί δεν έχει αρμοδιότητα το Υπουργείου Αθλητισμού.

Όπως και να έχει το πράγμα, σας το λέω ξεκάθαρα ότι αυτή η Κυβέρνηση με πολύ κόπο, με πολλή δουλειά κατάφερε και για πρώτη φορά έχουμε Μητρώο Αθλητικών Εγκαταστάσεων. Άρα ξέρουμε τι έχουμε ή τι δεν έχουμε. Ξέρουμε σε τι κατάσταση είναι, και αναφέρομαι σε αθλητικές εγκαταστάσεις ανά την επικράτεια. Άρα έχουμε εικόνα και για τον Δήμο Περιστερίου. Και εκεί χρειάζονται και άλλες επενδύσεις και άλλες αθλητικές υποδομές, παρεμπιπτόντως. Ξέρουμε τι χρήματα έχουμε δώσει και σε ποιους, με απόλυτη διαφάνεια. Και αυτά τα στοιχεία είναι προσβάσιμα σε όλους. Αν θέλετε, μπείτε στον κόπο να ενημερωθείτε -δεν είναι κακό- για να έρχεστε εδώ πέρα και να ξέρετε τουλάχιστον τι λέτε.

Συν τοις άλλοις, έχω να σας πω και ένα τελευταίο. Τα σωματεία είναι η πρώτη φορά που ενισχύθηκαν απευθείας από την πολιτεία με όρους συγκεκριμένους, γνωστούς σε όλες τις πτέρυγες. Και, βεβαίως, τα χρήματα τα οποία έλαβαν, ειδικά την προηγούμενη χρονιά, ήταν τα περισσότερα χρήματα, από οποτεδήποτε, που πήρε ο αθλητισμός στη χώρα μας, 62 εκατομμύρια ευρώ, 31 εκατομμύρια ευρώ ο ερασιτεχνικός αθλητισμός και 31 εκατομμύρια ευρώ ο επαγγελματικός αθλητισμός.

Τα δε έργα που τρέχουν με τη συνεργασία του Υπουργείου Αθλητισμού, αλλά και του Υπουργείου Εσωτερικών -ορίστε, εδώ είναι μία συναρμοδιότητα- είναι πάμπολλα. Ευχαρίστως, αν θέλετε -αν μου το ζητήσετε, για να μη μαζεύετε «τζάμπα και βερεσέ» ή περιττά έγγραφα- είναι εδώ στη διάθεσή σας, να τα καταθέσω και να τα πάρετε, για να έχετε υπ’ όψιν σας, δηλαδή, τι τρέχει μέχρι στιγμής σε έργα από το πρόγραμμα «Αντώνης Τρίτσης» του Υπουργείου Εσωτερικών, που ενισχύεται και στηρίζεται και από το Υπουργείο Αθλητισμού, ώστε να καταλάβετε ότι είναι μια μεγάλη προσπάθεια. Καθενός, όμως, η αρμοδιότητα είναι συγκεκριμένη και ορίζεται από το Σύνταγμα ή από τη νομοθεσία, η οποία έχει προηγηθεί σε άλλους χρόνους.

Εδώ είμαστε, λοιπόν, να συζητήσουμε για πραγματικά θέματα, να αναδείξετε πραγματικά σημεία που πρέπει και εμείς να τρέξουμε, να βελτιώσουμε, να αντιμετωπίσουμε, αλλά όχι να κάνετε τζάμπα μικροπολιτική. Εντάξει, αρκετά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αυγενάκη. Καλή συνέχεια και στους δύο.

Προχωρούμε στην επόμενη και συγκεκριμένα στην τρίτη με αριθμό 993/12-9-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή, προς την Υπουργό Παιδείας και Θρησκευμάτων με θέμα: «Για την ανάκληση απόλυσης εκπαιδευτικού, νέας μητέρας, στο ιδιωτικό σχολείο «Κωστέας - Γείτονας»».

Κύριε Δελή, καλησπέρα σας και καλή εβδομάδα.

Έχετε τον λόγο για δύο λεπτά για το ξεκίνημα σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Οφείλω, κατ’ αρχάς μια διευκρίνιση: Το θέμα που φέρνουμε με τη σημερινή μας ερώτηση, αν και προσωπικό, ωστόσο θίγει μια απαράδεκτη κατάσταση η οποία κυριαρχεί πλέον σε πάρα πολλούς εργασιακούς χώρους.

Το ζήτημα έχει ως εξής: Η εκπαιδευτικός Έλσα Γεωργούση, η οποία υπηρετεί επί έξι χρόνια με σύμβαση αορίστου χρόνου στο ιδιωτικό σχολείο «Κωστέας - Γείτονας» την 1η του περασμένου Αυγούστου ξαφνικά και απροειδοποίητα απολύεται. Απολύεται με μια απλή όσο και αναιτιολόγητη καταγγελία της σύμβασής της.

Η 1η Αυγούστου δεν είναι μια τυχαία μέρα για την απόλυσή της, καθώς τότε είναι που λήγει η περίοδος προστασίας που προβλέπει ο νόμος, δηλαδή, όταν περνούν οι δεκαοκτώ μήνες από τη γέννηση του παιδιού. Μετά το δεκαοκτάμηνο, ο νόμος σας -και λέω ο νόμος σας γιατί τον ψήφισε η Νέα Δημοκρατία, εσείς δηλαδή- ο ν.4713/2020 για την ιδιωτική εκπαίδευση μετά το δεκαοκτάμηνο δεν παρέχει καμμία, μα καμμία προστασία. Μετά το δεκαοκτάμηνο, δηλαδή, η μητρότητα ουσιαστικά καθίσταται αδίκημα, κυρία Υπουργέ, και τιμωρείται με την ποινή της απόλυσης από τους καπιταλιστές είτε αυτοί δραστηριοποιούνται στην εκπαίδευση είτε σε άλλους χώρους.

Η απόλυση, μάλιστα, της συγκεκριμένης εργαζόμενης εκπαιδευτικού, γίνεται ακόμα πιο απεχθής, αν αναλογιστούμε ότι αυτή η εργαζόμενη, η Έλσα Γεωργούση, όχι μόνο απείχε νόμιμα από την εργασία της λόγω επαπειλούμενης αποβολής και μετά από αυτή με την άδεια λοχείας και με την άδεια ανατροφής τέκνου -όλα όσα προβλέπει, δηλαδή, ο νόμος-, αλλά και γιατί αυτή η νέα γυναίκα, τα προηγούμενα χρόνια είχε δώσει μια πραγματική μάχη για να γεννήσει με τεχνητή γονιμοποίηση, χωρίς μάλιστα να απέχει από την εργασία της, από τα διδακτικά της καθήκοντα και έχει και ιστορικό αποβολής -για να δούμε, δηλαδή, το απεχθές της απόλυσης, το ιδιαζόντως απεχθές της απόλυσης.

Πέρα, όμως, από τον προφανή ανήθικο χαρακτήρα της συγκεκριμένης απόλυσης και τα σοβαρά, βεβαίως, οικονομικά προβλήματα που δημιουργεί σε μία μητέρα, στην οικογένεια αυτή υπάρχει και κάτι άλλο ακόμα, κυρία Υπουργέ, που είναι ο χρόνος της απόλυσης. Μέσα στον Αύγουστο -μέσα στον Αύγουστο!- δύο, τρεις εβδομάδες πριν ανοίξουν τα σχολεία, δεν μου λέτε πώς και πού θα βρει δουλειά αυτή η συγκεκριμένη εκπαιδευτικός και σε ποιο σχολείο;

Σας ρωτάμε, λοιπόν, κυρία Υπουργέ, τι θα κάνετε ως Κυβέρνηση; Τι μέτρα θα πάρετε; Τι σκοπεύετε να κάνετε; Να ακυρώσετε -έχετε χρέος να ακυρώσετε- αυτή την απόλυση της εκπαιδευτικού, της Έλσας Γεωργούση, και να επιστρέψει άμεσα στη δουλειά της.

Και, βεβαίως, τι μέτρα θα πάρετε, τι θα κάνετε, τι σκοπεύετε, έτσι ώστε να καταργήσετε εκείνη τη διάταξη του ν.4713; Εμείς λέμε όλος ο νόμος να καταργηθεί, εντάξει, αλλά σας ζητάμε το ελάχιστο: να καταργήσετε εκείνη τη διάταξη, που επιτρέπει τις αναιτιολόγητες απολύσεις και δίνει, λοιπόν, αέρα στα πανιά της εργοδοσίας, να συμπεριφέρεται με τον τρόπο που συμπεριφέρεται, ακόμα και σε μια νέα γυναίκα, σε μια νέα μητέρα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Θα σας απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, καλησπέρα σας, καλή εβδομάδα. Έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Επίσης, κύριε Πρόεδρε. Καλησπέρα σας, ευχαριστώ πάρα πολύ.

Στη θέση σας, κύριε συνάδελφε, πάντως θα απέφευγα να χαρακτηρίσω ότι τιμωρούμε τη μητρότητα, όταν είναι πολύ πρόσφατες οι ανακοινώσεις του Πρωθυπουργού στην Έκθεση της Θεσσαλονίκης για τη μητρότητα, όταν είναι γνωστές οι οικονομικές παροχές στους νέους γονείς, όταν υπάρχουν οι «Νταντάδες της Γειτονιάς», όταν είναι υποχρεωτική η δίχρονη προσχολική αγωγή, όταν υπάρχει ολοήμερο στο νηπιαγωγείο και πολλά άλλα που δεν είναι της παρούσης και γι’ αυτό θα επανέλθω στην ερώτησή σας.

Στην πρωτολογία, κύριε Πρόεδρε και κύριε συνάδελφε, θα αναφερθώ στο νομικό πλαίσιο των συμβάσεων εργασίας των ιδιωτικών εκπαιδευτικών -δεν είναι «νόμος μας» είναι «νόμος του κράτους»- και στη δευτερολογία θα αναφερθώ στο συγκεκριμένο περιστατικό.

Στην παράγραφο 1 του άρθρου 30 του ν.682/1977 -το άρθρο αυτό το έχει αντικαταστήσει το άρθρο 10 του ν.4713/2020 που αναφέρατε και εσείς- ορίζεται: «Οι διδάσκοντες στα ιδιωτικά και ισότιμα σχολεία εκπαιδευτικοί προσλαμβάνονται και απασχολούνται δυνάμει συμβάσεων εξαρτημένης εργασίας ιδιωτικού δικαίου αορίστου χρόνου. Ως προς τα ζητήματα πρόσληψης, απασχόλησης και λύσης των εργασιακών τους σχέσεων υπάγονται στις εκάστοτε ισχύουσες διατάξεις της κοινής εργατικής νομοθεσίας με την επιφύλαξη των ειδικών διατάξεων για τους ιδιωτικούς εκπαιδευτικούς και ιδίως το άρθρο 36 του παρόντος νόμου.». Να θυμίσω ότι αφορά στην παράταση, στη λύση των συμβάσεων -να μην απασχολήσω περισσότερο και πάρω περισσότερο από τον χρόνο μου.

Στην παράγραφο 2 του ίδιου άρθρου ορίζεται ότι: «Κατά τον δικαστικό έλεγχο της νομιμότητας και καταχρηστικότητας της καταγγελίας της σύμβασης του ιδιωτικού εκπαιδευτικού της παραγράφου 1 εξετάζεται ιδίως εάν η καταγγελία αποτελεί αθέμιτη εργοδοτική αντίδραση σε συμπεριφορές του ιδιωτικού εκπαιδευτικού που είναι νόμιμες και συμβατικές.».

Προστίθεται, επίσης, με το άρθρο 37 του νόμου του 1977, παράγραφος 5 ως εξής: «Σε περίπτωση καταγγελίας της σύμβασης εργασίας εκπαιδευτικού ισότιμου ιδιωτικού σχολείου εκδίδεται σχετική πράξη από το αρμόδιο όργανο του Υπουργείου Παιδείας και Θρησκευμάτων που είναι ή ο διευθυντής της Πρωτοβάθμιας ή της Δευτεροβάθμιας Εκπαίδευσης. Συνεπώς, κάτω από το καθεστώς του ν.4713/2020, οι ιδιοκτήτες των ιδιωτικών σχολείων δικαιούνται να καταγγέλλουν αναιτιωδώς τις συμβάσεις εργασίας των εκπαιδευτικών και για την επέλευση του νομικού αποτελέσματος της καταγγελίας εκδίδεται διαπιστωτική πράξη από τον αρμόδιο διευθυντή εκπαίδευσης».

Έχει ενδιαφέρον πριν τελειώσω την πρωτολογία μου να θυμίσω ότι για την συνταγματικότητα αυτού του άρθρου έχει δημοσιευθεί με αριθμό 2114 του 2021 απόφαση της ολομέλειας του Σ.τ.Ε.. Σύμφωνα, λοιπόν, με τη συγκεκριμένη απόφαση οι διατάξεις του άρθρου 10 του ν.4713/2020 με τις οποίες αναμορφώθηκε το καθεστώς των συμβάσεων εργασίας των ιδιωτικών εκπαιδευτικών λειτουργών και θεσπίστηκε η αρχή της αναιτιώδους καταγγελίας των συμβάσεων τους -επαναλαμβάνω- δεν αντίκειται στο άρθρο 16 παράγραφος 2 και 8 του Συντάγματος.

Θα σας ακούσω με πολλή προσοχή και θα θυμίσω ότι στη δευτερολογία θα εξετάσω εάν υπάγονται τα πραγματικά περιστατικά στους κανόνες που σας ανέφερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Αποφύγατε επιμελώς να απαντήσετε στα ερωτήματα που σας έθεσα. Ελπίζω να το κάνετε στη δευτερολογία σας.

Ορισμένα σχόλια με βάση τα όσα είπατε στην πρωτολογία σας: Μιλήσατε για τις κυβερνητικές παροχές στη μητρότητα. Αυτά να πάτε να τα πείτε στην Έλσα Γεωργούση και σε πολλές σαν την Έλσα Γεωργούση που απολύονται από τις δουλειές τους, γιατί έκαναν το έγκλημα να γεννήσουν. Ό,τι και να λέτε, κυρία Υπουργέ, αυτές οι παροχές δεν μπορούν να ανταποκριθούν και δεν ανταποκρίνονται στις σύγχρονες ανάγκες της νέας γυναίκας, του νέου ζευγαριού, της μητρότητας.

Τώρα για το συγκεκριμένο άρθρο, δηλαδή, το άρθρο 10 του ν.4713 -ο νόμος, ξέρετε, για την ιδιωτική εκπαίδευση είχε μόλις δεκατρία όλα και όλα άρθρα που αφορούσαν την ιδιωτική εκπαίδευση, αλλά το ένα ήταν χειρότερο από το άλλο. Όλα ήταν παραγγελία των μεγάλων σχολαρχών των ιδιωτικών σχολείων. Το άρθρο 10, λοιπόν, εμείς δεν σας είπαμε ότι είναι αντισυνταγματικό. Εμείς σας είπαμε ότι είναι αντεργατικό, είναι αντικοινωνικό, ως τέτοιο το χαρακτηρίζουμε. Από κει και πέρα, το αν είναι αντισυνταγματικό ή όχι, μικρή σημασία έχει στην πράξη. Όπως αποδεικνύεται πολύ καλά, μπορεί και το Σύνταγμα να καλύπτει τέτοιου είδους απαράδεκτες αντεργατικές συμπεριφορές.

Δεν ξέρω αν επιχειρήσετε να παραστήσετε τους «Πόντιους Πιλάτους» στη δευτερολογία σας για τη συγκεκριμένη απόλυση, αν και δεχτήκατε και εσείς ότι είναι σύννομη -αυτό κατάλαβα εγώ από την τοποθέτησή σας. Πάντως «Πόντιοι Πιλάτοι» δεν είστε, είστε συνεργοί του εγκλήματος, ηθικοί αυτουργοί. Χρησιμοποιώ αυτές τις βαριές λέξεις, γιατί θεωρούμε ότι είναι απαράδεκτη η απόλυση -έτσι κι αλλιώς οποιαδήποτε απόλυση είναι απαράδεκτη, πολύ περισσότερο όταν συμβαίνει για τους λόγους αυτούς.

Tι κάνει εδώ η εργοδοσία των «Εκπαιδευτηρίων Κωστέα - Γείτονα», γνωστά και μη εξαιρετέα; Αξιοποιεί, χρησιμοποιεί την πλήρη απελευθέρωση των απολύσεων στα ιδιωτικά σχολεία, όπως αυτή έχει καταγραφεί, έχει προβλεφθεί, προβλέπεται -τον νόμο σάς είπα ότι τον ψηφίσατε εσείς, δεν είναι δικός σας, δεν αφορά μόνο εσάς, δυστυχώς αφορά και όλους τους υπόλοιπους- στον ν.4713. Όπως σας είπα, καθένα απ’ αυτά τα δεκατρία άρθρα που έχει για την ιδιωτική εκπαίδευση είναι μια διευκόλυνση, ένα δώρο για τους καπιταλιστές της παιδείας και ταυτόχρονα είναι μία επίθεση, ένα σάρωμα των όποιων εργατικών, τέλος πάντων, δικαιωμάτων είχαν απομείνει στους εργαζόμενους της ιδιωτικής εκπαίδευσης.

Περισσότερη ελευθερία ζήτησαν οι επιχειρηματίες -οι έμποροι της παιδείας, όπως είναι στην ουσία- και τους τη δώσατε απλόχερα. Τους παραχωρήσατε το ελεύθερο να απολύουν από το σχολείο τους όποτε θέλουν, εντάξει, ας περάσουν και δεκαοκτώ μήνες, έτσι για να έχουμε και το «φύλλο συκής». Μάλιστα, εξαφανίσατε ακόμη και την οποιαδήποτε αιτιολόγηση μπορεί να υπήρχε γύρω από το θέμα -δηλαδή να αιτιολογείται γιατί απολύεις τον εργαζόμενο-, καθώς και τη σύμφωνη γνώμη μιας επιτροπής δικαστικών που υπήρχε.

Και αυτό το κάνατε με έναν τρόπο θα έλεγα αρκετά έξυπνο, για να μην πω ύπουλο. Θέσατε, δηλαδή, τα εργασιακά ζητήματα των εργαζομένων της ιδιωτικής εκπαίδευσης, τα πήρατε από το δικό σας Υπουργείο Παιδείας και τα πήγατε στο Υπουργείο Εργασίας.

Κλείνοντας, κύριε Πρόεδρε, θα ήθελα να πω ότι στο γεγονός της απόλυσης της συγκεκριμένης εργαζόμενης θαρρώ ότι συμπυκνώνεται όλη η αντεργατικότητα, όλη η αντικοινωνικότητα, θα το πω, όλη η απανθρωπιά της κυρίαρχης πολιτικής, έτσι όπως υπηρετείται και υλοποιείται σήμερα και από τη δική σας Κυβέρνηση.

Κατ’ ουσίαν, τι κάνει η συγκεκριμένη εργοδοσία; Όπως και όλη η εργοδοσία στέλνει μήνυμα σε όλες τις γυναίκες εκπαιδευτικούς ή μη ότι, εάν τύχει και γεννήσουν, όπως η Έλσα Γεωργούση, και κάνουν χρήση των νόμιμων αδειών τους, τότε τις περιμένει η πιο σκληρή τιμωρία, η τιμωρία της απόλυσης.

Και μετά έρχεστε και μας μιλάτε για το δημογραφικό. Τα δάκρυά σας, τα κυβερνητικά σας δάκρυα -δεν είναι προσωπική μομφή- είναι «κροκοδείλια», είναι υποκριτικά, είναι προκλητικά, κυρία Υπουργέ, για τα νέα ζευγάρια που προέρχονται από τα λαϊκά στρώματα.

Η πολιτική σας, θα το πούμε, εχθρεύεται τα δικαιώματα των νέων γυναικών, εχθρεύεται ακόμη και το πιο ιερό δικαίωμα της γυναίκας, το δικαίωμα της μητρότητας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Δελή.

Ορίστε, κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, να ξέρετε θα ήθελα πάρα πολύ να σας πιστώσω ευαισθησία και ευγενή «ελατήρια» γι’ αυτή την ερώτηση την οποία φέρατε σήμερα στη Βουλή.

Η σφοδρότητα και οι εκφράσεις που χρησιμοποιήσατε στην πρωτολογία και τις επαναλάβατε με μεγαλύτερη ένταση και αυστηρότητα στη δευτερολογία με πείθουν ότι ο λόγος ήταν για εσάς η αφορμή και η δικαιολογία, ώστε να ξεδιπλώσουμε τώρα την κοσμοθεωρία τη δική σας, να καταδικάσουμε την κυβερνητική πολιτική και σας το λέω με στεναχώρια ότι με πείσατε πως δεν ενδιαφέρεστε για την εκπαιδευτικό που απολύθηκε. Άλλος ήταν ο στόχος και άλλος ο σκοπός.

**ΙΩΑΝΝΗΣ ΔΕΛΗΣ:** Αφήστε εμένα, για τη συγκεκριμένη…

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν θα σας ακολουθήσω. Ούτε εσείς αφήσατε εμένα ούτε εγώ θα αφήσω εσάς.

Θα σας πω, λοιπόν, σύμφωνα με τα στοιχεία, γιατί δεσμεύτηκα στη δευτερολογία να δούμε εάν υπάγονται οι προϋποθέσεις στους κανόνες δικαίου που σας ανέφερα στην πρωτολογία μου.

Τα στοιχεία που έχουν οι δικές μας υπηρεσίες στο Υπουργείο: Η εκπαιδευτικός στην οποία αναφερόμαστε, για την οποία συζητούμε, υπηρετούσε στο ιδιωτικό σχολείο, στα «Εκπαιδευτήρια Κωστέα - Γείτονα Α.Ε.» με σύμβαση εργασίας αορίστου χρόνου. Απολύθηκε νομίμως -σε αυτό δεν διαφωνούμε, ασχέτως τίνος είναι ο νόμος, ποιος τον ψήφισε, είναι νόμος του ελληνικού κράτους- με τη με αριθμό πρωτοκόλλου 20121/6-9-2022 απόφαση του Διευθυντή της Δευτεροβάθμιας Διεύθυνσης της Ανατολικής Αττικής. Είχε προηγηθεί η καταγγελία της σύμβασης της εργασίας της από τον ιδιοκτήτη του ιδιωτικού σχολείου, που έγινε στις 31-8-2022.

Προηγουμένως, κύριε συνάδελφε, η εκπαιδευτικός είχε λάβει όλες τις αναρρωτικές άδειες, λόγω επαπειλούμενης κύησης, τις άδειες κύησης και λοχείας, άδεια άνευ αποδοχών, άδεια εννεάμηνη ανατροφής τέκνου, τις δικαιούται όλες. Ο συνολικός χρόνος απουσίας από την εργασία είναι ίσως και παραπάνω από δυόμισι χρόνια.

Σύμφωνα με την παράγραφο 1 του άρθρου 36 του ν.3996/2011, όπως αυτή αντικαταστάθηκε το 1984 -για να μην πλατειάζω με τους αριθμούς-, απαγορεύεται και είναι απόλυτα άκυρη η καταγγελία της σύμβασης ή σχέσης εργασίας της εργαζόμενης από τον εργοδότη της, τόσο κατά τη διάρκεια της εγκυμοσύνης της όσο και για το χρονικό διάστημα δεκαοκτώ μηνών μετά τον τοκετό ή κατά την απουσία της για μεγαλύτερο διάστημα, λόγω ασθενείας που οφείλεται στην κύηση ή στον τοκετό, εκτός εάν υπάρχει σπουδαίος λόγος για καταγγελία.

Γίνεται μία διευκρίνιση, επίσης, εάν αυτό ισχύει για νέους ή παλιούς εργοδότες, να μη σας κουράσω.

Και ο σπουδαίος λόγος φυσικά είναι ότι δεν μπορεί σε καμμία περίπτωση να θεωρηθεί ενδεχόμενη μείωση της απόδοσης στην εργασία της εγκύου που οφείλεται στην εγκυμοσύνη.

Από τα στοιχεία, λοιπόν, που βρίσκονται στα αρχεία της υπηρεσίας μας, από την ημερομηνία τοκετού, 30-1-2021, έως και την ημερομηνία απόλυσης, δηλαδή 31-8-2022, έχει παρέλθει το απαιτούμενο από τον προαναφερθέντα νόμο χρονικό διάστημα δεκαοκτώ μηνών από τον τοκετό, άρα δεν υπάρχει καμμία παραβίαση της εργατικής νομοθεσίας.

Σε απλά ελληνικά, κύριε συνάδελφε, και οι δύο πλευρές -και της εργαζόμενης και του εργοδότη- εξήντλησαν κάθε νόμιμο περιθώριο ενέργειας και απουσίας, νόμιμο, αλλά τα εξήντλησαν.

Σε ό,τι αφορά τη δική σας διαπίστωση, ότι είναι εργασιακός μεσαίωνας -δεν θυμάμαι τώρα και τις αυστηρές σας εκφράσεις, όπως στραγγαλίζουμε τη μητρότητα, την ποινικοποιούμε, την καταδικάζουμε-, εμείς προτρέπουμε τους εκπαιδευτικούς των ιδιωτικών σχολείων να καταθέτουν στο Υπουργείο μας, αλλά και στα συναρμόδια Υπουργεία, όποιες καταγγελίες έχουν υπ’ όψιν τους ή υφίστανται οι ίδιοι για τα εργασιακά τους δικαιώματα.

Κατά προτίμηση, θέλουμε να γίνονται επώνυμα. Η διαβεβαίωση και η δέσμευσή μας είναι ότι τα προσωπικά τους δεδομένα προστατεύονται απολύτως. Το ίδιο κάνουμε και με την ΟΙΕΛΕ, την Ομοσπονδία Ιδιωτικών Εκπαιδευτικών Λειτουργών Ελλάδος, η οποία, όταν διαθέτει συγκεκριμένα στοιχεία για παραβάσεις της εργατικής νομοθεσίας, να τα προσκομίζει σε εμάς, ώστε να ελέγχονται.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στο σημείο αυτό θα ήθελα να ανακοινώσω στο Σώμα ότι οι κάτωθι Βουλευτές ζητούν άδεια απουσίας:

Ο κ. Γεώργιος Παπανδρέου, ο οποίος ως Πρόεδρος της Σοσιαλιστικής Διεθνούς, θέλει να απουσιάσει από 19 έως 23 Σεπτεμβρίου 2022 στο εξωτερικό. Ο κ. Ρουσόπουλος θέλει να απουσιάσει στο εξωτερικό από 21 έως 24 Σεπτεμβρίου 2022. Ο κ. Σπήλιος Λιβανός θέλει να απουσιάσει από 20 έως 25 Σεπτεμβρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τις ζητηθείσες άδειες.

Επιστρέφουμε στις επίκαιρες ερωτήσεις.

Τώρα θα συζητηθεί η πρώτη με αριθμό 6389/12-07-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα για τους πληγέντες αγρότες του Δήμου Χαλκηδόνος από τα ακραία καιρικά φαινόμενα».

Ορίστε, κύριε Φάμελλε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Πρέπει να σημειώσουμε ότι αυτή η ερώτηση κατατέθηκε στις 12 Ιουλίου 2022. Το ότι ερχόμαστε σήμερα να τη συζητήσουμε εδώ μας δίνει ένα πρώτο συμπέρασμα: Ότι το Υπουργείο Αγροτικής Ανάπτυξης και Τροφίμων δεν απάντησε στην ερώτηση που όφειλε γραπτά να απαντήσει μέχρι περίπου τις αρχές Αυγούστου.

Άρα το πρώτο ερώτημα, κύριε Στύλιο, είναι γιατί δεν απαντήσατε γραπτά. Γιατί φοβάστε να δεσμευτείτε για κάτι που ο Υπουργός έχει τοποθετηθεί δημόσια; Πρώτο ερώτημα.

Το δεύτερο ερώτημα είναι γιατί είστε εσείς εδώ; Γνωρίζω ότι έχετε τυπικά την αρμοδιότητα, αλλά γνωρίζω, επίσης, πολύ καλά ότι ο κ. Γεωργαντάς ήρθε στην περιοχή, την επισκέφθηκε, έκανε ανακοινώσεις -μάλιστα σε έναν βαθμό αφορά και τη δική του εκλογική περιφέρεια-, αλλά σήμερα δεν είναι εδώ.

Δεύτερο ερώτημα, λοιπόν. Θέλει να κρύψει κάτι ο κ. Γεωργαντάς και δεν έρχεται εδώ σήμερα;

Θα δούμε από τις απαντήσεις.

Πηγαίνω λίγο στην ουσία της ερώτησης. Υπήρξε μία πολύ μεγάλη και ολοκληρωτική καταστροφή από μια ακραία καταιγίδα, ένα ακραίο κλιματικό φαινόμενο, επισκέφθηκα και εγώ την περιοχή εκεί, στην πεδιάδα του Αξιού, βασικά τη δυτική Θεσσαλονίκη και τον Δήμο Χαλκηδόνας στις 22 και 23 Ιουνίου. Υπήρχαν πολύ μεγάλες, εκτεταμένες καταστροφές. Πρέπει να σας πω, κύριε Πρόεδρε, ότι ήταν ολική η καταστροφή. Δηλαδή, πρώτη φορά είδα και εγώ αυτό το μέγεθος της απογύμνωσης της γεωργικής γης και των θερμοκηπίων και των μηχανημάτων. Δεν είχε μείνει κυριολεκτικά τίποτε στο μπαμπάκι, στο καλαμπόκι, στα σιτηρά, αλλά και σε άλλες καλλιέργειες κηπευτικών.

Μάλιστα, πρέπει να σας πω, κύριε Υφυπουργέ, ότι είχαμε ζημιά και σε πολυετείς καλλιέργειες. Το λέω αυτό για να το λάβετε υπ’ όψιν στις απαντήσεις. Δεν μιλάμε μόνο για την ετήσια πρόσοδο, αλλά μιλάμε και για το γεωργικό κεφάλαιο.

Η μεγαλύτερη περιοχή είναι τα Κουφάλια, στο αγρόκτημα Κουφαλίων. Εκτιμούν είκοσι δύο χιλιάδες στρέμματα στο αγρόκτημα Κουφαλίων, αλλά είχαμε, επίσης, στον Ακροπόταμο, Καστανά, Πρόχωμα, Βαλτοχώρι, Ελεούσα. Μπορεί να είχαμε και πάνω από πενήντα χιλιάδες στρέμματα.

Θα ήθελα, λοιπόν, να μας πείτε ποια είναι τελικά η έκταση της καταστροφής.

**ΠΡΟΕΔΡΕΥΩΝ (Απόστολος Αβδελάς):** Το Παρθένι ξεχάσατε.

**ΣΩΚΡΑΤΗΣ ΦΑΜΕΛΛΟΣ:** Υπήρξαν πράγματι τεράστιες ζημιές, κύριε Πρόεδρε, και είναι καλό το ότι είστε και εσείς από την περιοχή και τα γνωρίζετε.

Πρέπει να πω, λοιπόν, ως πρώτο θέμα της συζήτησης ότι υπάρχουν σημάδια ακραίας κλιματικής κρίσης, τα οποία απ’ ό,τι φαίνεται η νομοθεσία μέχρι στιγμής και το θεσμικό πλαίσιο δεν μπορεί να τα αντιμετωπίσει. Είναι ένα ζήτημα, λοιπόν, ανθεκτικότητας ο σχεδιασμός γεωργικής παραγωγής, αλλά και επάρκειας ο σχεδιασμός των αποζημιώσεων.

Το πρώτο ζήτημα που μπαίνει, λοιπόν, μπροστά μας είναι τι έχει κάνει η Κυβέρνηση της Νέας Δημοκρατίας γι’ αυτή την ανθεκτικότητα που απαιτείται έναντι της κλιματικής κρίσης. Το λέω αυτό γιατί, παρ’ ότι είναι νομοθετημένο από το 2016 και ήταν αναθετημένα επί ΣΥΡΙΖΑ όλα τα σχέδια προσαρμογής στην κλιματική κρίση για όλες τις περιφέρειες, η Κυβέρνηση της Νέας Δημοκρατίας δεν έχει καταφέρει εδώ και τριάμισι χρόνια να έχει τελειώσει μόλις ένα. Και αυτό είναι ελάττωμα και έλλειμμα της Κυβέρνησης, που σημαίνει ότι είναι τελείως ψεύτικες οι ανακοινώσεις για την «πράσινη πολιτική Μητσοτάκη», γιατί ούτε καν την ανθεκτικότητα και την προσαρμογή που ήταν νομοθετημένα δεν μπορέσατε να προχωρήσετε.

Όμως, ας πάω λιγάκι στο θέμα των αποζημιώσεων. Εδώ έχουμε ολοκληρωτική καταστροφή. Η ολοκληρωτική καταστροφή σημαίνει ότι χρειάζονται εργαλεία αποζημίωσης άμεσα. Όμως κλείσαμε τρεις μήνες από την καταστροφή και ακούσαμε μεγάλα λόγια από τον Υπουργό. Και πρέπει να σας πω, κύριε Υφυπουργέ, ότι μέχρι στιγμής δεν έχουν καν καταγραφεί οι ζημιές. Έχουμε καταγγελίες από αγρότες ότι δεν έχουν πάει καν οι εκτιμητές. Υπάρχουν δηλαδή -τρεις μήνες μετά από μια βιβλική καταστροφή- εκτάσεις που δεν έχουν πάει οι εκτιμητές και μάλιστα αν δεν τους παίρνουν τηλέφωνο οι αγρότες δεν πηγαίνουν. Δεν έχετε καν εικόνα της έκτασης, γι’ αυτό σας τη ρώτησα.

Παρακαλώ, λοιπόν, για να μην τρώω χρόνο, πρώτον, να μας πείτε ποιο είναι το μέγεθος της έκτασης και οι ζημιές. Δεύτερον, να μας πείτε με ποιο εργαλείο χρηματοδοτικό θα αποζημιώσετε τους αγρότες και, τρίτον, να μας πείτε αν θα δοθούν προκαταβολές, διότι, αν δεν δοθούν προκαταβολές, πρακτικά δεν υπάρχει επιβίωση στην περιοχή. Όταν έχει καταστραφεί και το γεωργικό κεφάλαιο και δεν υπάρχει καμμία πρόσοδος, σημαίνει ότι δεν υπάρχουν λεφτά στο νοικοκυριό. Δεν υπάρχουν λεφτά ούτε για θέρμανση ούτε για φαγητό ούτε για τα παιδιά. Τίποτα. Άρα χρειάζεται άμεσα προκαταβολή.

Τρεις μήνες μετά, λοιπόν, παρακαλώ για τις πρώτες απαντήσεις.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος .

Κύριε Στύλιο, καλησπέρα και καλή εβδομάδα.

Έχετε τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θέλω να ξεκαθαρίσουμε ορισμένα πράγματα.

Κατ’ αρχάς η Κυβέρνησή μας από την πρώτη στιγμή που ανέλαβε τη διακυβέρνηση του τόπου έχει αποδείξει έμπρακτα ότι βρίσκεται στην κυριολεξία δίπλα στους αγρότες και τους παραγωγούς της χώρας. Και, παρά τις εξωγενείς κρίσεις που χρειάστηκε να αντιμετωπίσουμε και να διαχειριστούμε, με μία σειρά από μέτρα έκτακτου χαρακτήρα αλλά και μόνιμου χαρακτήρα τα οποία είχαμε εξαγγείλει και στο προεκλογικό μας πρόγραμμα, έχουμε αποδείξει ότι βρισκόμαστε δίπλα στους αγρότες και στους παραγωγούς.

Συνεπώς θυμίζω ότι έχει δοθεί περίπου 1 δισεκατομμύριο ευρώ για να στηρίξουμε τον πρωτογενή τομέα της πατρίδας μας τα τελευταία χρόνια.

Τελευταία δε απόδειξη είναι οι πρόσφατες εξαγγελίες του Πρωθυπουργού στη Διεθνή Έκθεση της Θεσσαλονίκης, όπου, πριν ξεκινήσει η περίοδος, δηλώσαμε ξεκάθαρα -διά στόματος Πρωθυπουργού- ότι έχει προβλεφθεί να δοθούν 60 εκατομμύρια ευρώ για τα λιπάσματα και 90 εκατομμύρια ευρώ για την κτηνοτροφία.

Πάμε όμως τώρα εδώ να δούμε γιατί συζητούμε. Υπάρχουν φαινόμενα, θεομηνίες, φυσικές καταστροφές, μεγάλες ζημιές που συμβαίνουν, όπως σε πυρκαγιές ή σε σεισμούς. Υπάρχει νομοθεσία που προβλέπει τι γίνεται σε αυτές τις περιπτώσεις. Μάλιστα για τη συγκεκριμένη περιοχή στην οποία αναφέρεστε, με αφορμή παλιότερες αποφάσεις σε σχέση με την έκτακτη κατάσταση όσον αφορά την Πολιτική Προστασία, η περιοχή έχει χαρακτηριστεί μέχρι τις 8 Δεκεμβρίου του 2022 σε κατάσταση εκτάκτου ανάγκης. Εδώ, λοιπόν, όπως είπατε και εσείς, έχουμε μία περίπτωση έντονου καιρικού φαινομένου, μια χαλαζόπτωση. Συγκεκριμένα, λοιπόν, ακολουθήθηκε για αυτή την περίπτωση ό,τι προβλέπεται στο Υπουργείο Αγροτικής Ανάπτυξης και Τροφίμων.

Τι έχει γίνει, λοιπόν; Είχαμε την αναγγελία στον ΕΛΓΑ, τριάντα επτά αναγγελίες έχουν γίνει συνολικά και υποβλήθηκαν χίλιες μία δηλώσεις ζημιάς. Ζημίες που αφορούν εκμεταλλεύσεις όπως είναι τα κηπευτικά, τα βαμβάκια, ο ραβός τους, τα σιτηρά και μια σειρά από άλλες ζημιές.

Σε ποια φάση βρίσκεται το εκτιμητικό έργο του ΕΛΓΑ στη συγκεκριμένη περιοχή; Σύμφωνα με τα επίσημα στοιχεία της υπηρεσίας -αυτά δεν είναι του Υπουργείου, του Υπουργού ή της πολιτικής ηγεσίας, αλλά από τις υπηρεσίες του ΕΛΓΑ, να το ξέρετε και εσείς, να ενημερώσετε και τους αγρότες στην περιοχή- έχει ολοκληρωθεί το 80% των εκτιμήσεων. Τι απομένει από εδώ και στο εξής, αφού ολοκληρωθεί η εκτίμηση; Δημοσιοποιούνται τα πορίσματα και οι παραγωγοί, οι αγρότες κάνουν ενστάσεις επί των πορισμάτων. Προκύπτουν στη συνέχεια τα εξατομικευμένα πορίσματα με το πόση ζημιά αναλογεί στον κάθε έναν παραγωγό και αγρότη και προχωρά η διαδικασία.

Άρα ποια είναι η εκτίμηση η δική μας; Η εκτίμησή μας είναι ότι θα έχουν ολοκληρωθεί τα πορίσματα έως τις πρώτες μέρες του Οκτωβρίου, ίσως και μέχρι το τέλος Σεπτεμβρίου.

Γι’ αυτόν τον λόγο μάλιστα αποφασίστηκε και ενισχύθηκε το κατάστημα της κεντρικής Μακεδονίας με επιπλέον προσωπικό, πενήντα περίπου, γεωτεχνικών γεωπόνων, για να γίνει πιο γρήγορα η όλη διαδικασία.

Άρα, αφού ολοκληρωθούν και έχουμε τα εξατομικευμένα πορίσματα, στη συνέχεια θα γίνει η διασταύρωση με το ΟΣΔΕ, με τον ΟΠΕΚΕΠΕ και όσοι έχουν δηλώσει και είναι ασφαλιστικά ενήμεροι στην πληρωμή του ΕΛΓΑ, που θα γίνει μέσα σε αυτόν τον χρόνο, θα μπορούν να καταβληθούν και να πάρουν τα χρήματά τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Φάμελλε, τρία λεπτά και για εσάς.

**ΣΩΚΡΑΤΗΣ ΦΑΜΕΛΛΟΣ:** Άκουσα με προσοχή τα πρώτα στοιχεία που έδωσε ο κ. Στύλιος. Απ’ ό,τι μας είπε, αν δεν κάνω λάθος, η περιοχή έχει κηρυχθεί σε κατάσταση έκτακτης ανάγκης.

Και μάλιστα, διαβάζω εδώ τις δηλώσεις του αρμόδιου Υπουργού που βρέθηκε στην περιοχή, ο οποίος δήλωσε στις 24 Ιουνίου ότι και φέτος σε αυτές τις ζημιές θα είμαστε κοντά στους αγρότες όσο πιο άμεσα και δίκαια γίνεται. Με τους ίδιους τους παραγωγούς σε συνεχή επικοινωνία, με τον πιο άμεσο και τον πιο δίκαιο τρόπο θα γίνει η καταβολή αποζημιώσεων. Και βλέπω και συσκέψεις που το κυβερνητικό κλιμάκιο δεσμεύτηκε για την ταχύτητα απόδοσης και για το ύψος των αποζημιώσεων.

Εγώ μέχρι στιγμής διαπιστώνω ότι τρεις μήνες μετά, δεν έχετε πάει να κάνετε εκτιμήσεις παντού. Αυτό αν το λέτε εσείς ταχύτητα, εμείς στη Θεσσαλονίκη δεν το λέμε.

Επίσης, όπως σας είπα αν δεν πάρουν οι παραγωγοί, στα κλιμάκια δεν πηγαίνουν να κάνουν επιτόπου διαπίστωση. Το κρατάτε και αυτό για να το επιταχύνετε. Γνωρίζω ότι η στελέχωση είναι μόνο τρεις γεωπόνοι. Μη λέτε μεγάλα λόγια.

Εγώ, όμως, ήθελα να σας πω: Υπάρχει θεσμικό πλαίσιο για την αποζημίωση των παραγωγών από την κλιματική κρίση; Θέλετε να σας απαντήσω, για να μην το ψάχνετε; Όχι δεν έχετε. Στη Θεσσαλονίκη, δίπλα στη Χαλκηδόνα είναι τα Κύμινα και τα Μάλγαρα. Εκεί για τους μυδοπαραγωγούς χρωστάτε αποζημιώσεις από το 2020 και από 2021 που είχαμε υπερθέρμανση μέσα στον Θερμαϊκό. Γιατί στο Υπουργείο Οικονομικών, όταν ρωτήσαμε, μας είπαν ότι η υπερθέρμανση του νερού, τα κλιματικά φαινόμενα δεν είναι αιτία αποζημιώσεων. Μην ανοίγεστε, λοιπόν. Το έχουμε ψάξει πολύ καλύτερα. Δεν έχετε βοηθήσει τους αγρότες ακόμα. Είναι ξέρετε και λίγο προκλητικό να τους λες ότι έχουμε δώσει 1 δισεκατομμύριο ευρώ και εδώ να σας λέμε ότι δεν πήγανε ακόμα να κάνουν τις εκτιμήσεις. Δηλαδή έχουν περάσει τρεις μήνες, τα παιδιά πηγαίνουν σχολείο, θα αρχίσουν τα έξοδα θέρμανσης και δεν μπορείτε ούτε καν να προσδιορίσετε την προκαταβολή ούτε από ποιο χρηματοδοτικό μέτρο θα τους αποζημιώσετε. Μην περιμένετε να τους αποζημιώσετε μόνο από τους πόρους του ΕΛΓΑ.

Έχουμε καταστροφή φυτικού κεφαλαίου, σας περιέγραψα. Θερμοκήπια, πολυετείς καλλιέργειες. Δεν μπορούν να ξαναφυτέψουν οι άνθρωποι αυτοί. Έχασαν τα πάντα. Εδώ λοιπόν, χρειαζόμαστε μια σοβαρή απάντηση. Εφόσον ήρθατε εσείς εκ μέρους του Υπουργείου, ελάτε να κάνουμε μια σοβαρή συζήτηση.

Πέρα από το θέμα της καθυστέρησης καταγραφής, θα πρέπει να μου απαντήσετε από ποιο χρηματοδοτικό εργαλείο και με ποια ύψη αποζημιώσεων θα αποζημιωθούν οι αγρότες και πότε. Πότε; Θα βγάλουν τον χειμώνα χωρίς αποζημίωση; Γιατί διαβάζω δημοσιεύματα επειδή το έψαξα σήμερα, Θεσσαλικός Κάμπος, από το 2021, 30% υπόλοιπο, Βεγορίτιδα από το 2021. Άρα δεν είστε συνεπής στην άμεση αποζημίωση, κύριε Στύλιο. Και σας είπα περιοχές που βρήκα δημοσιεύματα τα οποία αν θέλετε μπορώ να καταθέσω.

Εδώ λοιπόν, τώρα αν περιμένει κάποιος στην περιοχή της Χαλκηδόνας να έχουμε αποζημιώσεις του χρόνου, πάνε οι αγρότες αυτοί. Και σας είπα ότι εμείς έχουμε υπολογίσει τουλάχιστον στην περιοχή αυτή πάνω από πενήντα χιλιάδες στρέμματα.

Υπάρχει, λοιπόν, ένα ζήτημα: οι επιτόπου επισκέψεις γίνονται μόνο και μόνο για να κοροϊδέψετε τους αγρότες; Γιατί πήγατε και τους είπατε για άμεση βοήθεια για δίκαιη στήριξη. Δεν βλέπουμε να υπάρχει αυτή τη στιγμή ούτε άμεση βοήθεια ούτε ειδική στήριξη.

Σας ρώτησα: ποσοστό αποζημιώσεων, αποζημίωση ανά στρέμμα, χρηματοδοτικό εργαλείο. Πρέπει να μου απαντήσετε σε αυτά. Οι άνθρωποι μας βλέπουν τώρα. Οι παραγωγοί από την περιοχή σας παρακολουθούν. Μην κάνετε τα ίδια που κάνατε στους μυδοπαραγωγούς τρία χρόνια που τους κοροϊδεύετε.

Θα μας δώσετε μια συγκεκριμένη απάντηση σήμερα, γιατί το μόνο που βλέπουμε είναι δημιουργία εντυπώσεων: «Δώσαμε πολλά λεφτά, θα δώσουμε πολλά λεφτά». Ωραία, οι άνθρωποι ρωτάνε για το πότε θα αποζημιωθούν. Υπάρχει συγκεκριμένο θέμα γιατί, αν συνεχίσετε αυτή την ιστορία, δηλαδή της καθυστέρησης των αποζημιώσεων, το μόνο που βλέπω να ενισχύετε είναι τα μεγάλα ψάρια που τρώνε τα μικρά.

Στις μυδοκαλλιέργειες αυτό γίνεται, κύριε Πρόεδρε. Μετά από δυόμισι χρόνια, χωρίς αποζημίωση και χωρίς κανένα έσοδο, οι μεγάλοι και οι έμποροι αγοράζουν τους μικρούς. Θέλετε να γίνει το ίδιο και στην πρωτογενή παραγωγή, στον αγροτικό τομέα, στα Κουφάλια και στις γειτονικές περιοχές; Αν δεν αποζημιώσετε, δεν μπορούν να βγάλουν τον χειμώνα οι άνθρωποι αυτοί. Θα αναγκαστούν να πουλήσουν περιουσία. Τι θα κάνουν, δηλαδή; Δεν υπάρχει ούτε ένα ευρώ στο σπίτι. Μιλάμε για ολική καταστροφή. Νομίζω ότι δεν έχετε κατανοήσει για τι συζητάμε αυτή τη στιγμή. Κι επιμένω να μου πείτε ποιο θα είναι το χρηματοδοτικό εργαλείο και το ύψος των αποζημιώσεων.

Δεύτερον, ο ΕΛΓΑ δεν μπορεί να ανταποκριθεί χωρίς αλλαγή του θεσμικού πλαισίου σε αυτή τη νέα κλιματική κατάσταση. Εδώ προκύπτουν δύο αναγνώσεις. Επιμένει η Κυβέρνηση Μητσοτάκη να θέλει να ιδιωτικοποιήσει την αγροτική ασφάλιση ή θα στηρίξει και με κεφάλαια και πόρους του δημοσίου τη γεωργική ασφάλιση που θα έχει και έναν κοινωνικό χαρακτήρα; Κι εδώ θέλουμε μια απάντηση, διότι εσείς όχι απλά δεν επικαιροποιείτε το θεσμικό πλαίσιο των αποζημιώσεων με βάση την κλιματική κρίση, αλλά από ό,τι καταλαβαίνουμε θέλετε να ιδιωτικοποιήσετε τη γεωργική ασφάλιση.

Επειδή, λοιπόν, η πολιτεία οφείλει να υποστηρίξει τον πρωτογενή τομέα, να στηρίξει την περιφέρεια της χώρας και να δώσει κίνητρα, πρέπει να μας απαντήσετε για το πώς θα στηρίξετε πραγματικά την παραγωγή, πότε θα δώσετε την προκαταβολή, αν θα δώσετε κι άλλα μέτρα στήριξης, όπως αναστολή υποχρεώσεων προς το δημόσιο -κάτι πρέπει να γίνει- και τα βασικά ζητήματα που μπαίνουν είναι σε ποιο χρηματοδοτικό εργαλείο, ποιο είναι το ύψος της αποζημίωσης κι αν θα αλλάξετε τον κανονισμό του ΕΛΓΑ.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Στύλιο, έχετε τρία λεπτά για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα παρακαλούσα τον κ. Φάμελλο να προσέχει τις δικές μου απαντήσεις για να μην αναγκάζεται να επαναλαμβάνει ή να προσπαθεί να εφεύρει παραδείγματα. Μίλησε περίπου πέντε λεπτά και τα δυόμισι λεπτά ήταν για τις μυδοκαλλιέργειες. Μπορείτε να επανέλθετε αν θέλετε με ερώτηση για τις μυδοκαλλιέργειες.

Εάν αμφισβητείτε τα στοιχεία, τα οποία σας είπα ότι διαθέτει η υπηρεσία του ΕΛΓΑ και αναφέρομαι στο εκτιμητικό έργο, έχετε τη δυνατότητα μέσω του κοινοβουλευτικού ελέγχου να κάνετε ερώτηση αναζήτησης εγγράφων και να πάρετε επίσημα στοιχεία από τις υπηρεσίες του ΕΛΓΑ, αφού εμάς, την πολιτική ηγεσία, δεν μας πιστεύετε, καθώς έχετε τους λόγους σας, διότι θέλετε να κάνετε αντιπολίτευση.

Είπαμε, λοιπόν, ότι στη συγκεκριμένη περιοχή -και σας το είπα, σας το θυμίζω- στην πληρωμή του ΕΛΓΑ, που θα γίνει εντός του 2022, θα έχουμε ολοκληρώσει όλη τη διαδικασία. Μίλησα για εξατομικευμένα πορίσματα τα οποία θα προκύψουν αφού έχει μεσολαβήσει δημοσιοποίηση και δυνατότητα προσφυγής ένστασης του κάθε ενός αγρότη ξεχωριστά.

Ο καθένας λοιπόν μπορεί να έρθει και να πει για την καλλιέργειά του ότι τον αδικήσαμε και να τεκμηριώσει τους λόγους και να εκδικαστούν οι ενστάσεις. Άρα δεν κάνουμε γενικούς αφορισμούς και δεν μιλάμε με δημοσιεύματα. Μιλούμε με πολύ συγκεκριμένες διαδικασίες.

Ρωτάτε από πού θα αποζημιωθούν. Ανέφερα στην πρωτομιλία μου και είπα για τους αγρότες οι οποίοι είναι ασφαλιστικά ενήμεροι. Συνεπώς η απώλεια παραγωγής θα αποζημιωθεί από τον ΕΛΓΑ, ορθά και ξεκάθαρα, γι’ αυτό μίλησα για την ειδική διαδικασία του ΕΛΓΑ.

Για τον ΕΛΓΑ, όμως, θα σας πω το εξής. Η δική μας Κυβέρνηση με τον ν.3877/2010 έχει καταβάλει στον ΕΛΓΑ μέχρι τώρα τα χρήματα που δεν κατέβαλε η δική σας κυβέρνηση. Έχουν προβλεφθεί και έχουν δοθεί στον ΕΛΓΑ 160 εκατομμύρια ευρώ που ήταν η υποχρέωση της πολιτείας για τις διοικητικές και οικονομικές λειτουργίες του ΕΛΓΑ.

Εάν εσείς αμφισβητείτε ότι έχουν προσληφθεί πενήντα γεωπόνοι, όπως σας είπα, ξανακάντε μια ερώτηση και ζητήστε τα στοιχεία συγκεκριμένα και ξαναφέρτε με στη Βουλή. Σας προκαλώ να ρωτήσετε τον ΕΛΓΑ, γιατί είπατε για δυο-τρεις γεωπόνους. Σας λέω, λοιπόν, ότι είναι πενήντα για το κατάστημα στην κεντρική Μακεδονία για να επιταχυνθεί η όλη διαδικασία.

Σας θυμίζω δε το εξής. Δεν ζούμε πλέον στην εποχή του ΣΥΡΙΖΑ, δεν έχουμε πια τους χρόνους αποζημίωσης που είχαμε επί κυβέρνησης ΣΥΡΙΖΑ. Ο χρόνος για να αποζημιωθεί από τον ΕΛΓΑ ο παραγωγός και ο αγρότης ήταν δεκατέσσερις, δεκαπέντε, δεκαοκτώ μήνες, δύο χρόνια. Τώρα στο σύνολο των συμβάντων, των ζημιών, των φυσικών καταστροφών που έχουν γίνει και προβλέπεται να αποζημιωθούν από τον ΕΛΓΑ αποζημιώνονται εντός του ίδιου έτους.

Και για τη συγκεκριμένη περίπτωση μιλάμε για μια χαλαζόπτωση που έγινε τον Ιούνιο του 2022. Την ερώτησή σας την κάνατε τον Ιούλιο. Σας λέμε ότι είμαστε στα μέσα Σεπτεμβρίου και έχει ολοκληρωθεί το 80% των εκτιμήσεων για να προχωρήσει πολύ γρήγορα στους επόμενους μήνες η όλη διαδικασία και να φτάσουμε μέσα στο 2022 να δώσουμε τα χρήματα στους παραγωγούς. Ο κόσμος μάς στηρίζει, γιατί ξέρει ότι στην πραγματικότητα είμαστε δίπλα του και το καταλαβαίνει και το αντιλαμβάνεται.

Γι’ αυτό σας ζητώ, λοιπόν, να ανακαλέσετε αυτό που είπατε ότι οι επισκέψεις έγιναν για τα μάτια του κόσμου. Οι επισκέψεις έγιναν διότι είμαστε δίπλα τους και πραγματικά ανταποκρινόμαστε στις ανάγκες τους.

Σε σχέση με τις εγκαταστάσεις και με τις κατασκευές θέλω να πω το εξής. Ξέρετε πολύ καλά κι εσείς ότι η συγκεκριμένη περίπτωση θα αποζημιωθεί από τις κρατικές οικονομικές ενισχύσεις ή από την αρωγή. Έχουν ψηφιστεί δύο νόμοι από τη Νέα Δημοκρατία σε σχέση με την αρωγή και σε σχέση με τις κρατικές οικονομικές ενισχύσεις κι έχει υπάρξει ιδιαίτερη πρόβλεψη. Άρα μη μας κουνάτε το δάχτυλο. Η διαδικασία αυτή εκτελείται από το Υπουργείο Οικονομικών. Δεν έχω περισσότερα στοιχεία για να σας απαντήσω για τις κρατικές οικονομικές ενισχύσεις. Ενημερώθηκα, όμως, και γνωρίζω ότι όλη η διαδικασία προχωρά.

Σε σχέση με την αναθεώρηση του κανονισμού του ΕΛΓΑ σας λέμε το εξής. Έχουμε προχωρήσει σε μελέτες και από την Παγκόσμια Τράπεζα, η οποία έχει έρθει και έχει κατατεθεί εδώ στη Βουλή και έχει ενημερωθεί η αρμόδια Επιτροπή Παραγωγής και Εμπορίου. Έχει γίνει μελέτη και στην Ελλάδα η οποία έχει παρουσιαστεί δημόσια. Στο τέλος Ιουνίου ήμασταν στα Χανιά, όταν παρουσιάστηκαν αποτελέσματα από τη μελέτη που έχει γίνει και στη χώρα μας και από την Παγκόσμια Τράπεζα. Εργαζόμαστε, λοιπόν, και βλέπουμε συνεχώς τα στοιχεία από τις μελέτες για να προχωρήσουμε σε μια γενικότερη αναμόρφωση του γεωργοασφαλιστικού μας συστήματος.

Σας λέω λοιπόν ότι έχουμε προχωρήσει σε προγραμματική σύμβαση με την Κοινωνία της Πληροφορίας, που ένα έργο της τάξης των 2 εκατομμυρίων ευρώ θα μας διευκολύνει, ούτως ώστε να έχουμε πολύ πιο άμεσα, πολύ πιο γρήγορα και με πολύ μεγαλύτερη ακρίβεια και τις εκτιμήσεις και τα τελικά πορίσματα. Άρα να γνωρίζετε κι εσείς και να γνωρίζουν και οι παραγωγοί ότι προχωρούμε προς αυτή την κατεύθυνση.

Θέλω, λοιπόν, να ξέρετε ότι στην κυριολεξία είμαστε στη διάθεσή σας και στη διάθεση των αγροτών για όλα τα ζητήματα και για όλα τα θέματα που αφορούν τις αποζημιώσεις τους.

Σε σχέση με την κλιματική κρίση και την κλιματική αλλαγή να γνωρίζετε ότι έχουμε καταθέσει το στρατηγικό σχέδιο της ΚΑΠ όπου υπάρχει ιδιαίτερη πρόβλεψη για την Πράσινη Συμφωνία, το Green Deal. Δίνουμε μια μεγάλη στροφή στις ενισχύσεις και στις επιδοτήσεις μας για να πάμε σε μεθόδους παραγωγής οι οποίες θα είναι φιλικές προς το περιβάλλον, θα έχουν μικρότερο αποτύπωμα και θα καταφέρουμε με αυτόν τον τρόπο να κάνουμε πιο ανθεκτικές τις καλλιέργειές μας κι έτσι με αυτόν τον τρόπο να υποστηρίξουμε το εισόδημα των γεωργών και των παραγωγών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλή συνέχεια στον κ. Φάμελλο.

Ο κ. Στύλιος θα απαντήσει και στην επόμενη ερώτηση.

Προχωρούμε στην τέταρτη με αριθμό 6854/9-8-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό ΑγροτικήςΑνάπτυξης και Τροφίμων,με θέμα: «Απαράδεκτη η εξαίρεση της σουλτανίνας στις συνδεδεμένες ενισχύσεις της νέας Κοινής Αγροτικής Πολιτικής (ΚΑΠ)».

Κύριε Κεγκέρογλου, καλησπέρα σας και καλή εβδομάδα, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, το μεγαλύτερο μέρος των ευρωπαϊκών ενισχύσεων μέσω της ΚΑΠ δεν αφορά την αγροτική παραγωγή αυτή καθαυτή, βεβαίως αφορά τους αγρότες και τους κτηνοτρόφους. Οι αλλεπάλληλες κρίσεις με την ακρίβεια, την ενέργεια και όλα τα εφόδια που είναι πολλαπλάσια του κόστους τους αλλά και οι συνέπειες του πολέμου με την εισβολή της Ρωσίας στην Ουκρανία επιβάλλουν την αναμόρφωση της Κοινής Αγροτικής Πολιτικής και την αύξηση των συνδεδεμένων ενισχύσεων, την ένταξη δηλαδή συνδεδεμένης ενίσχυσης όσο το δυνατόν περισσότερων προϊόντων.

Έτσι, θα αντιμετωπιστεί εν μέρει και το πρόβλημα της αύξησης του κόστους παραγωγής, θα ενισχύσουμε τους πραγματικούς παραγωγούς και θα δώσουμε τη δυνατότητα σε δυναμικά προϊόντα να συνεχίσουν την καλλιέργεια και την πορεία τους στις ευρωπαϊκές και διεθνείς αγορές.

Η σουλτανίνα είναι ένα από τα προϊόντα που έχει ταλαιπωρηθεί πάρα πολύ από την Κοινή Αγροτική Πολιτική, με λανθασμένες επιλογές και ιδιαίτερα με την τελευταία απόφαση. Βλέπουμε στην αρχική πρόταση για την αναθεώρηση της ΚΑΠ, για τη νέα ΚΑΠ, να έχει ενταχθεί η μαύρη σταφίδα ή κορινθιακή και να έχει εξαιρεθεί η ξανθιά ή σουλτανίνα.

Θα σας καταθέσω ψήφισμα του Περιφερειακού Συμβουλίου Κρήτης, όπου ζητείται η ένταξη στο καθεστώς συνδεδεμένης ενίσχυσης της νέας ΚΑΠ του ιδιαίτερα σημαντικού τοπικού προϊόντος της Κρήτης. Και βέβαια θα σας καταθέσω και επιστολές των τοπικών κοινοτήτων Προφήτη Ηλία, Δαφνών, Κυπαρισσίου, Βενεράτου, Αυγενικής, Κερασίων και του Συνεταιρισμού Κρουσώνα, που είναι οι κατ’ εξοχήν σουλτανινοπαραγωγικές περιοχές, που αφορούν όχι μόνο την ένταξη στις συνδεδεμένες ενισχύσεις, αλλά και την ανάγκη για ενίσχυση φέτος, αφού έχουν εξαιρεθεί από τις ενισχύσεις και βέβαια αποζημίωσης στον βαθμό που οι τελευταίες καταστροφές, που υπέστησαν, μείωσαν στο ελάχιστο το εισόδημά τους.

Θέλουμε λοιπόν, κύριε Υπουργέ, ξεκάθαρα την άποψη του Υπουργείου για την ένταξη ή μη της σουλτανίνας μαζί με την κορινθιακή, στο ίδιο καθεστώς των συνδεδεμένων ενισχύσεων και βέβαια τη φροντίδα του Υπουργείου Αγροτικής Ανάπτυξης μέσω των δυνατοτήτων που έχει για τη στήριξη των σουλτανοπαραγωγών, που υπέστησαν και φέτος μεγάλη ζημιά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Όπως προείπα, θα απαντήσει και σε αυτή ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θέλω να δώσω ορισμένες εξηγήσεις σε σχέση με τη διαδικασία η οποία έχει τρέξει, έχει ακολουθηθεί μέχρι τώρα για να φτάσουμε να έχουμε το στρατηγικό σχέδιο της ΚΑΠ και την πρόταση για τις συνδεδεμένες ενισχύσεις.

Οι κατευθύνσεις για τη νέα ΚΑΠ 2023-2027 δόθηκαν το 2018, επί κυβέρνησης ΣΥΡΙΖΑ από την Ευρωπαϊκή Επιτροπή. Τον Ιανουάριο του 2019, πάλι επί κυβέρνησης ΣΥΡΙΖΑ, προκηρύχθηκε η ανάθεση της εκπόνησης μελέτης από τεχνικό σύμβουλο. Προσέλαβε δηλαδή η ελληνική πολιτεία -αυτή ήταν η διαδικασία που προβλέφθηκε και μέσα από την ΚΑΠ- έναν τεχνικό σύμβουλο, ο οποίος μέσα από προκήρυξη που προέκυψε, θα έκανε μια μελέτη για τους στόχους που θα πρέπει να περιλαμβάνει, για το τι θα πρέπει να περιλαμβάνει το στρατηγικό σχέδιο της ΚΑΠ.

Τον Ιούνιο του 2019, ξεκίνησε διάλογος και διαβούλευση επί του στρατηγικού σχεδίου. Οι κατευθύνσεις δόθηκαν το 2018. Τον Ιούνιο του 2019 ξεκίνησε, η προκήρυξη για τον τεχνικό σύμβουλο έγινε τον Γενάρη του 2019 επί κυβέρνησης ΣΥΡΙΖΑ και ένα χρόνο μετά, το Γενάρη του 2020 είχαμε την υπογραφή της σύμβασης για τον τεχνικό σύμβουλο. Ήταν ένα σύνθετο σχήμα με το Γεωπονικό Πανεπιστήμιο, με μια εταιρεία εκτός του Γεωπονικού Πανεπιστημίου. Ήταν ο σύμβουλός μας για να καταθέσουμε το στρατηγικό σχέδιο.

Το στρατηγικό σχέδιο θα πρέπει να είναι πάντοτε σύμφωνο με τις κατευθύνσεις και τον κανονισμό της Κοινής Αγροτικής Πολιτικής. Δεν γίνεται σε λευκό χαρτί. Ακολουθούμε κάποιες κατευθύνσεις οι οποίες έχουν προκύψει, έτσι όπως καταλαβαίνετε, μέσα από μια μακρά και μεγάλη διαβούλευση.

Πέρυσι τον Δεκέμβρη από τις πρώτες χώρες η Ελλάδα κατέθεσε το στρατηγικό σχέδιο. Τον Μάιο του 2022 υπήρξε απάντηση από την Κομισιόν σε όλες τις ευρωπαϊκές χώρες -και στις είκοσι οκτώ ευρωπαϊκές χώρες- σε σχέση με τα στρατηγικά σχέδια και σε όλες υπήρχαν παρατηρήσεις, διορθώσεις, αλλαγές, σύμφωνα πάντοτε με τον κανονισμό. Είναι μία διαδικασία, κατά την οποία οι υπηρεσίες του Υπουργείου έχουν μία αλληλογραφία, με τη βοήθεια πάντοτε του τεχνικού συμβούλου.

Βρισκόμαστε, λοιπόν, σήμερα να έχει γίνει όλη αυτή η διαδικασία και ένας διάλογος που διήρκησε πάνω από ενάμιση χρόνο. Από πέρυσι, από τον Αύγουστο που εγώ είμαι στο Υπουργείο, έχω πάει μαζί με το σύμβουλο και με τις υπηρεσίες του Υπουργείου σε όλες τις περιφέρειες της χώρας, έχει γίνει διαβούλευση, έχει γίνει έρευνα, έχει γίνει ηλεκτρονική διαβούλευση, έχουν γίνει τηλεδιασκέψεις για να ενημερώσουμε για τις κατευθύνσεις, για να ακούσουμε τον κόσμο και να καταλήξουμε προς τα πού θα πρέπει να δοθεί βαρύτητα και τι θα πρέπει να περιλαμβάνει τελικά το στρατηγικό μας σχέδιο.

Δεν αναφέρομαι στις γενικές κατευθύνσεις που έχει η ΚΑΠ. Να πω, όμως, κάτι που είναι πάρα πολύ σημαντικό. Υπακούουμε σε δύο στρατηγικές μας, που είναι η στρατηγική «από το αγρόκτημα στο πιάτο» και η στρατηγική για τη διατήρηση της βιοποικιλότητας, οι οποίες προκύπτουν πάντοτε από την Πράσινη Συμφωνία και το γνωστό Green Deal και εκεί έχουμε και έναν κανονισμό. Θα σας πω στη δευτερολογία μου γιατί το αναφέρω.

Ως προς τις συνδεδεμένες ενισχύσεις, θα πρέπει να προκύπτει από τα κύρια τεκμηριωμένα στοιχεία και να ακολουθείται η οδηγία στο πλαίσιο για τα νερά 2000/60/ΕΚ1 της Ευρωπαϊκής Ένωσης. Άρα υπάρχει μία συγκεκριμένη οδηγία για το νερό, σύμφωνα με την οποία οι καλλιέργειές μας θα πρέπει να είναι σύμφωνες με αυτή την οδηγία. Με απλά λόγια, σε καλλιέργειες οι οποίες απαιτούν πολύ μεγάλη χρήση νερού για να καλλιεργηθούν, θα πρέπει να έχουμε σχέδια διαχείρισης των υδάτων από τις λεκάνες απορροής κ.λπ., για να είναι σύμφωνες και για να μπορεί με αυτόν τον τρόπο να εγκριθεί από την Ευρωπαϊκή Ένωση.

Τα υπόλοιπα θα τα απαντήσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Κύριε Κεγκέρογλου, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, σχέδια διαχείρισης υδάτων το Υπουργείο Περιβάλλοντος έχει προωθήσει για όλη τη χώρα και είναι προϋπόθεση για ένα σύνολο πολιτικών.

Είπατε πολλά πράγματα που ισχύουν και δεν θα φέρω αντιρρήσεις σε όλα αυτά που είπατε, στα διαδικαστικά, στον τρόπο με τον οποίο γίνεται η αναθεώρηση και όλα αυτά. Το ερώτημα είναι πολύ πιο απλό όμως. Έχουμε τη σταφίδα. Η σταφίδα έχει δύο ποικιλίες, τη μαύρη ή κορινθιακή και την ξανθιά ή σουλτανίνα. Πώς διαλέγετε τη μαύρη και απορρίπτετε την ξανθιά; Ποιο είναι το κριτήριό σας δηλαδή; Επειδή η μια παράγεται στην Πελοπόννησο και η άλλη παράγεται στην Κρήτη; Ποιο είναι το κριτήριο;

Θα μπορούσε να ήταν, παραδείγματος χάριν, η τεράστια ποσότητα του σουλτανίνας, η οποία δεν επιτρέπει οικονομικά να στηρίξουμε το προϊόν. Νομίζω ότι είναι γνωστό ότι σε σχέση με το παρελθόν έχουν περιοριστεί οι ποσότητες που παράγονται και άρα είναι ένα προϊόν το οποίο χρειάζεται στήριξη για να μην μηδενιστεί κατ’ αρχάς, και βέβαια να διατηρηθεί. Και πολύ καλά ξέρετε ότι το κάθε προϊόν έχει τη δική του αξία.

Εμείς λοιπόν ζητάμε πολύ απλά όπως εντάσσεται η μαύρη, η κορινθιακή, στο καθεστώς των συνδεδεμένων, να ενταχθεί και η ξανθιά ή σουλτανίνα. Αυτό είναι εκ των ων ουκ άνευ. Είναι πράξη δικαιοσύνης. Αλλιώς καταλαβαίνετε ότι δεν μπορεί να σταθεί η δικαιολογία. Δεν υπάρχει δικαιολογία για να σταθεί η εξαίρεση αυτή, η οποία μπορεί να έγινε από τον ΣΥΡΙΖΑ, δεν ξέρω από ποιον μπορεί να έγινε, όμως σήμερα λαμβάνονται οι αποφάσεις. Είμαστε σε διαδικασία αναθεώρησης και θεωρώ ότι η Κυβέρνηση πρέπει να διορθώσει αυτή την αδικία η οποία υπήρξε.

Σας ανέφερα τις επιστολές όχι μόνο του περιφερειακού συμβουλίου. Είναι ομόφωνη η απόφαση του περιφερειακού συμβουλίου. Αν την απορρίπτετε, είναι άλλο θέμα. Η απόφαση είναι πρόσφατη, στις 9 Σεπτεμβρίου 2022 και αναφέρεται σε μια σειρά θέματα του αγροτικού τομέα και στην ένταξη στο καθεστώς των συνδεδεμένων ενισχύσεων της κρητικής σταφίδας.

Βέβαια έχουμε ταυτόχρονα και τις επιστολές των τοπικών συμβουλίων, που έχουν να κάνουν με την στήριξη του προϊόντος από άλλες πηγές και από άλλα χρηματοδοτικά εργαλεία, εφόσον το Υπουργείο θέλει να στηρίξει τη σουλτανίνα.

Άρα λοιπόν, κύριε Υπουργέ, είναι ξεκάθαρο το ερώτημα και ξεκάθαρο το αίτημα των παραγωγών. Αφορά τους παραγωγούς, δεν αφορά τους αεριτζήδες. Θέλουμε συνδεδεμένες ενισχύσεις, για να ενισχύονται οι παραγωγοί και όχι οι αεριτζήδες. Αυτό λοιπόν είναι κάτι πολύ σημαντικό. Αφού και από τον ίδιο τον αγροτικό τομέα προέρχεται το αίτημα, το Υπουργείο πρέπει να απαντήσει θετικά. Η προοπτική δεν είναι να παίρνουν τις ενισχύσεις οι άνθρωποι για να επιβιώσουν απλά, αλλά και για να καλλιεργήσουν, να συνεχίσουν την παραγωγή, τον αγροτικό τομέα, που είναι ελπίδα και για τη διατροφική ασφάλεια και επάρκεια αλλά και για την οικονομική, αν θέλετε, ανάκαμψη της χώρας μας.

Μπορεί σήμερα να μην μας πείτε αν θα ενταχθεί η όχι, αλλά το θέμα είναι αν έχετε τη βούληση να δώσετε την κατεύθυνση στον σύμβουλο, στις υπηρεσίες κ.λπ. για θετική αντιμετώπιση αυτού του αιτήματος.

Ευχαριστώ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Προσπάθησα στην πρωτομιλία μου να σας μεταφέρω τη διαδικασία, η οποία απαίτησε πολύ μεγάλο χρόνο για να φτάσουμε να υποβάλουμε τον Δεκέμβρη του 2021 το στρατηγικό σχέδιο συνεπώς και τις προτάσεις για τις καλλιέργειες οι οποίες θα ενταχθούν στο καθεστώς των συνδεδεμένων ενισχύσεων.

Θέλω να ξεκαθαρίσω το εξής, που δεν είναι ζήτημα της ηγεσίας του Υπουργείου ούτε δικό μου προσωπικό ούτε και κανενός άλλου: Πρέπει να προηγηθεί αίτημα. Μου λέτε ότι έχουμε αίτημα, το θέτετε τώρα. Δεύτερον, το αίτημα πρέπει να ακολουθείται από μία μελέτη τεχνική, οικονομική μελέτη, η οποία να τεκμηριώνει για ποιον λόγο θα πρέπει ένα προϊόν να πάει στο καθεστώς των συνδεδεμένων ενισχύσεων.

Να σας πω ότι σύμφωνα με τον κανονισμό οι συνδεδεμένες ενισχύσεις δίνονται σε συγκεκριμένους τομείς και προϊόντα, για να αντιμετωπίσουν τις δυσκολίες τους, βελτιώνοντας την ανταγωνιστικότητα, τη βιωσιμότητα ή την ποιότητα και αυτό ελέγχεται και από την επιτροπή. Δεν είναι ότι το αποφασίζουμε εμείς και μπήκε στις συνδεδεμένες και τελείωσε δεν είναι μια καθαρά δική μας απόφαση. Για αυτό είπα ότι στις 25 Μαΐου σε όλες τις χώρες δόθηκαν παρατηρήσεις και γίνονται ακόμα διορθώσεις και αλλαγές. Και ο άλλος βέβαια λόγος είναι ότι για πολύ σημαντικούς κοινωνικούς, οικονομικούς ή περιβαλλοντικούς λόγους θα μπορούσε να ενταχθεί.

Στη συγκεκριμένη περίπτωση δεν είχαμε μέχρι τη στιγμή που υποβάλαμε το σχέδιο -και εγώ ο ίδιος δεν έγινα κοινωνός αυτού του αιτήματος πριν από τη δική σας ερώτηση τον περασμένο Ιούλιο του 2022- και αίτημα, αλλά και μία υποστήριξη του αιτήματος για να πάμε στη συνέχεια να έχουμε μια κρίση από την Κομισιόν.

Και γιατί δεν ήρθε αυτό το αίτημα ή δεν ήρθε η μελέτη; Ο Ευρωπαϊκός Κανονισμός προβλέπει ότι ένα προϊόν δεν θα πρέπει να χρηματοδοτείται από άλλα τομεακά προγράμματα. Ποια είναι άλλα τομεακά προγράμματα; Άλλα τομεακά προγράμματα είναι το τομεακό πρόγραμμα οίνου και αμπέλου, των οπωροκηπευτικών. Η σουλτανίνα υπάγεται σε αυτά τα δύο τομεακά προγράμματα. Άρα ήδη υπάρχει ένα αρνητικό ενδεχόμενο, διότι ήδη υπάγεται σε άλλα δύο τομεακά προγράμματα που χρηματοδοτούνται από την ΚΑΠ και από το Υπουργείο μας.

Συνεπώς το αίτημα θα πρέπει να υποστηριχθεί με μελέτη και με στοιχεία. Έχει αυτά τα δύο προβλήματα και επ’ αυτού δεν έχω σήμερα να σας δώσω κάποια άλλη απάντηση πέρα από το ότι υπήρξε από τον μελετητή, από το σύμβουλο μια SWOT ανάλυσης, η οποία έχει δημοσιοποιηθεί. Όλα τα στοιχεία αυτά είναι στο site του Υπουργείου, μπορείτε και εσείς να ανατρέξετε και οι παραγωγοί, όπου τεκμηριωμένα έχει κάνει πολύ συγκεκριμένες προτάσεις. Το Υπουργείο μας ήρθε και υπερέβη και αυτές τις προτάσεις και πήγε σε πολύ μεγαλύτερο αριθμό συνδεδεμένων ενισχύσεων σε σχέση με αυτές που πρότεινε στην αρχή ο σύμβουλος και ακόμα έχουμε αυτή την επικοινωνία και την αλληλογραφία με την Κομισιόν και με την Ευρώπη.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τη μελέτη ποιος θα τη κάνει;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Τη μελέτη δεν την κάνουμε εμείς, δεν την κάνει το Υπουργείο.

Αλλά ήδη στο σχέδιο έχουμε ξεπεράσει και το όριο που πρέπει να κατατεθεί και περιμένουμε να πάρουμε την έγκριση, διότι το σχέδιο θα πρέπει να λειτουργήσει από 1ης Ιανουαρίου 2023 και είμαστε στον Σεπτέμβρη. Άρα ήδη είμαστε πολύ αργά. Είναι πολλές οι συνδεδεμένες ενισχύσεις οι οποίες αυτή τη στιγμή έχουν εγκριθεί από την Ευρώπη για τη χώρα μας.

Θέλω να λάβετε υπ’ όψιν και εσείς και ο κόσμος ότι βρισκόμαστε εν μέσω κρίσεων, κρίση στην ενέργεια, είχαμε την κρίση της πανδημίας, έχουμε την κρίση την επισιτιστική. Έχουμε βάλει σε προτεραιότητα και είναι ανάγκη να διατηρήσουμε την επισιτιστική ασφάλεια της χώρας και την αδιατάραχτη λειτουργία της εφοδιαστικής αλυσίδας. Και αν κάποιες καλλιέργειες απαιτούν νερό, με τα σχέδια που έχουμε πάρει από το Υπουργείο Περιβάλλοντος και με τεκμηρίωση και σίγουρα όχι για όλες τις περιοχές της χώρας, ίσως να μπορούν να δοθούν οι συνδεδεμένες για αυτές τις περιοχές της χώρας.

Τέλος, να θυμίσω ότι η Ελλάδα είναι η μοναδική χώρα στην Ευρώπη όπου με παρέμβαση του ίδιου του Πρωθυπουργού, του Κυριάκου Μητσοτάκη, κατάφερε να μην έχουμε μείωση στον προϋπολογισμό της ΚΑΠ για την επόμενη περίοδο. Θα έχουμε 19,3 δισεκατομμύρια ευρώ από το 2023 έως το 2027. Αυτό είναι μεγάλη επιτυχία όταν πολλές άλλες ευρωπαϊκές χώρες είχαν μια μείωση στον προϋπολογισμό της ΚΑΠ από 8% έως 10%.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Εισερχόμαστε στη δεύτερη με αριθμό 981/7-9-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Νέα παράκαμψη Ηρακλείου, κόμβοι, νέα χάραξη έως Κοκκίνη Χάνι».

Τον λόγο έχει ο κ. Κεγκέρογλου για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, έχει εδώ και καιρό ανακοινωθεί ο σχεδιασμός για τον νέο ΒΟΑΚ και μάλιστα ήδη για κάποιο τμήμα έχει υπάρξει διαγωνιστική διαδικασία και ανάθεση. Ο νέος αυτός ΒΟΑΚ, σύμφωνα με τον σχεδιασμό και την προοπτική του, αφορά τουλάχιστον την επόμενη πεντηκονταετία και οι πολίτες του Νομού Ηρακλείου θεωρούν απαράδεκτο να διατηρηθεί η παλαιά χάραξη της Παράκαμψης Ηρακλείου, που έγινε πριν εξήντα χρόνια. Η μόνη βελτίωση που προβλέπεται είναι προφανώς η τοποθέτηση διοδίων μετά από κάποιο λίφτινγκ. Όχι μόνο η παράκαμψη όμως του Ηρακλείου, αλλά θα διατηρηθεί και ένα τμήμα από το Ηράκλειο προς Χερσόνησο που έχει συνεχείς στροφές και όριο ταχύτητας όχι παραπάνω από εβδομήντα χιλιόμετρα την ώρα. Δεν είναι αυτό σύγχρονος αυτοκινητόδρομος. Αδικεί την ίδια την προσπάθεια της Κυβέρνησης η επιμονή να μείνει αυτό το τμήμα ως έχει στον σχεδιασμό του και βέβαια να μείνει η παλιά παράκαμψη, που σήμερα είναι ουσιαστικά αστικό κομμάτι. Είναι αστικό κομμάτι με διαδοχικούς κόμβους, οι οποίοι κόμβοι δεν έχουν την ποιότητα που απαιτεί ένας σύγχρονος αυτοκινητόδρομους.

Γι’ αυτό το ερώτημα είναι συγκεκριμένο: Επειδή το περιφερειακό συμβούλιο ουσιαστικά δεν αποδέχτηκε και ανέπεμψε την πρόταση του Υπουργείου σας σχετικά με την παράκαμψη της πόλεως του Ηρακλείου και τους κόμβους, έχετε την πολιτική βούληση για σύγχρονο αυτοκινητόδρομο με την αναγκαία νέα παράκαμψη του Ηρακλείου και νέους κόμβους ή θα επιμείνετε στη διατήρηση του παλαιού;

Βεβαίως, έχει κατατεθεί και άλλη πρόταση, η οποία αφορά την υπογειοποίηση και δύο επίπεδα. Δεν μπορώ να επικεντρωθώ εγώ στα τεχνικά ζητήματα, στο τι είναι το βέλτιστο. Το σίγουρο, όμως, είναι ότι, όπως είναι η σημερινή παράκαμψη του Ηρακλείου, δεν μπορεί να λειτουργήσει και μάλιστα με μη λειτουργικούς κόμβους, όπως είναι αυτός της Παπαναστασίου. Έλεος! Δεν είναι κόμβος. Είναι κάποιες συνδέσεις, αλλά κόμβος δεν είναι.

Και για το κομμάτι που σας είπα από το Ηράκλειο προς τη Χερσόνησο, στα πρώτα χιλιόμετρα υπάρχει θέμα σε σχέση όχι με τη διατομή του δρόμου αλλά με τις συνεχείς στροφές και το όριο ταχύτητας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Καραγιάννη, καλησπέρα σας, καλή εβδομάδα. Έχετε τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Καλησπέρα σας, κύριε Πρόεδρε.

Κύριε Κεγκέρογλου, αναγνωρίζω το ενδιαφέρον σας για τον Νομό Ηρακλείου και ευρύτερα για την Κρήτη και τις παρεμβάσεις που γίνονται για όλα τα έργα που κάνει το Υπουργείο Υποδομών και Μεταφορών. Νομίζω ότι είστε ο καλύτερος αγγελιοφόρος όλων αυτών των έργων που γίνονται αυτήν τη στιγμή και στο Ηράκλειο και στην Κρήτη, γιατί καθημερινά, σχεδόν εβδομαδιαία ερχόμαστε στη Βουλή και απαντάμε ερωτήσεις επί των έργων που κάνει το Υπουργείο Υποδομών. Το Υπουργείο Υποδομών έχει αναλάβει -θα έλεγα- ένα πολύ μεγάλο μερίδιο αυτής της ευθύνης, ίσως και λίγο μεγαλύτερο από αυτό που του αναλογεί, αλλά αυτή ήταν η εντολή του Πρωθυπουργού, ότι στην Κρήτη θα πρέπει να ρίξουμε όλο το βάρος, ώστε να προχωρήσουν πολλά και ουσιαστικά έργα που τα έχει ανάγκη ο τόπος. Και ξέρετε, αυτός ο τόπος τα έχει ανάγκη, αλλά επί δεκαετίες πολλά ζητήματα δεν προχωρούσαν, γιατί πολλές φορές γινόταν ένας πλεονασμός -θα έλεγα- υποσχέσεων, ένας πλεονασμός να τάξουμε ένα έργο ακόμη, να τάξουμε πέντε πράγματα ακόμη, τα οποία δεν βασίζονταν, δυστυχώς σε καμμία μελέτη.

Ερχόμαστε, λοιπόν, εν τω προκειμένω, σε αυτό που αναφέρεστε σήμερα. Υπάρχουν δύο ζητήματα, θα έλεγα. Θα το διευκρίνιζα προς αυτήν την κατεύθυνση. Το πρώτο ζήτημα είναι η νότια παράκαμψη της πόλης του Ηρακλείου και το δεύτερο είναι ό,τι αφορά τις αναβαθμίσεις των κόμβων στο αστικό κομμάτι του Ηρακλείου.

Θεωρώ ότι και εσείς από την πλευρά σας ενδιαφέρεστε πραγματικά να προχωρήσει ο ΒΟΑΚ. Ήδη βλέπετε- και αυτό είναι μια αναγνώριση από την πλευρά σας- ότι ουσιαστικά σε λίγες εβδομάδες έχουμε συμβασιοποιήσει το πρώτο έργο και προχωράμε και στο δεύτερο αυτήν τη στιγμή. Είμαστε στην τελική ευθεία για το μεγάλο έργο.

Και έρχεστε αυτήν τη στιγμή και μας λέτε: Υπάρχει η ανάγκη να βάλουμε και τη νότια παράκαμψη. Δηλαδή, τι να βάλουμε; Ένα έργο 300 με 320 εκατομμύρια χωρίς το κόστος των απαλλοτριώσεων. Όπως αντιλαμβάνεστε, αυτή η προοπτική θα ανατινάξει όλο το έργο στον αέρα. Γιατί; Γιατί υπάρχει ένα συγκεκριμένο χρηματοδοτικό μοντέλο, γιατί υπάρχουν συγκεκριμένες δεσμεύσεις μέσα από το Ταμείο Ανάκαμψης σε ό,τι αφορά τις παρακάμψεις και γιατί, αν γίνει ένας νέος ανταγωνιστικός δρόμος, το μόνο σίγουρο είναι ότι τελικά δεν θα μπορέσουμε να έχουμε στην Κρήτη κανέναν από τους δύο, αφού ουσιαστικά δεν θα βγαίνει το χρηματοοικονομικό μοντέλο και θα έχουμε προβλήματα.

Δεν πιστεύω ότι όλα αυτά που λέγονται είναι από δόλο και πιστεύω ότι λέγονται από την καλή σας την πρόθεση, αλλά να ξέρετε, κύριε Κεγκέρογλου, ότι ο πλεονασμός πολλές φορές και αυτό που ζητάνε πολλές φορές κάποιοι άκριτα δεν οδηγεί την κοινωνία στη σωστή κατεύθυνση. Εδώ θα πρέπει να καθίσουμε όλοι μαζί -γιατί πρώτη φορά στην Κρήτη γίνονται πολλά και σημαντικά έργα- και να συνταχθούν όλες οι πολιτικές δυνάμεις μαζί και να πούμε ότι όλοι μαζί μονιασμένοι θα πρέπει να προχωρήσουμε.

Αντιλαμβάνομαι τις παρατηρήσεις του περιφερειακού συμβουλίου. Σε κάποιες έχουν δίκιο, σε κάποιες δεν έχουν. Εμείς –ξέρετε- δεν κλείνουμε τα αυτιά μας. Ακούμε τις ανησυχίες της τοπικής κοινωνίας, φτάνει να βασίζονται σε εμπεριστατωμένες μελέτες, φτάνει να βασίζονται σε απόψεις οι οποίες μπορούν να τεκμηριωθούν, ώστε και εμείς να μπορέσουμε να αναζητήσουμε τις κατάλληλες χρηματοδοτήσεις και να προχωρήσουμε.

Κύριε Κεγκέρογλου, ο ΒΟΑΚ είναι ένα έργο, ένα όνειρο δεκαετιών για την Κρήτη και η Κυβέρνηση του Κυριάκου Μητσοτάκη αυτό το έργο το κάνει πραγματικότητα. Αυτό σας οδήγησε αυτήν τη στιγμή να μας καταθέσετε αυτήν την ερώτηση, αλλά θα πρέπει να συνταχθούμε από την ίδια πλευρά, να προχωρήσουμε όλοι μαζί, γιατί οτιδήποτε κάνουμε αυτήν τη στιγμή, ουσιαστικά οτιδήποτε έξτρα βάζουμε σε κάτι που είναι τεράστιο -γιατί δεν βάζουμε έναν κόμβο, βάζουμε ένα έργο 320 εκατομμυρίων- ουσιαστικά είναι μια βόμβα στα θεμέλια του σχεδιασμένου αυτού έργου.

Άλλωστε, κλείνοντας με αυτό, να σας πω ότι δεν προβλέπεται ένα νέο έργο. Η νότια παράκαμψη δεν προβλέπεται από τα τεύχη διακήρυξης. Άρα είναι αδύνατον αυτήν τη στιγμή να μπει.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, κατ’ αρχάς εγώ στέκομαι στις διακηρύξεις της Κυβέρνησης που μιλά για νέο ΒΟΑΚ. Στη συνέχεια λέει: «Α, δεν είναι νέος ΒΟΑΚ, είναι ο παλιός με ένα λίφτινγκ».

Έρχομαι, λοιπόν, εδώ να πω ότι τα χιλιόμετρα που έχουν γίνει ως δημόσιο έργο, ως σύγχρονος αυτοκινητόδρομος -εντός εισαγωγικών το «σύγχρονος» για ορισμένα τμήματα- εντάσσονται, δίνονται δώρο στον παραχωρησιούχο, απλώς για να τοποθετήσει διόδια. Περί αυτού πρόκειται. Άρα μη μας λέτε για νέο ΒΟΑΚ. Πείτε ότι κάνετε τον υπόλοιπο ΒΟΑΚ, που δεν έχει γίνει, και ότι ο παλαιός απλώς θα είναι εισπρακτικός μηχανισμός. Όπως μου μιλάτε, σας μιλάω, πολύ ωμά, κύριε Υπουργέ.

Εδώ έχουμε έναν δρόμο που σχεδιάστηκε πριν από εξήντα χρόνια. Η παράκαμψη νότια του Ηρακλείου έχει κάποιους κόμβους όπου κάθε πρωί γίνεται χαμός, δεν κυκλοφορούνται. Και κάθε πρωί που περνάω και κάθομαι μισή ώρα στον κόμβο υπομονετικά για να περάσω, λέω: «Αυτό είναι το οραματικό έργο που θέλουν να κρατήσουν;». Τι θα κάνετε, δηλαδή; Θα βάψετε το στηθαίο; Θα βάλετε και έναν φωτισμό παραπάνω; Θα βάλεις κι έναν καλύτερο τάπητα και λύθηκε το πρόβλημα; Είναι δομικό το πρόβλημα εκεί. Πρέπει να το καταλάβετε.

Υπάρχει η πρόταση για υπογειοποίηση και δύο πατώματα δρόμου. Αυτό είναι τεχνικό και σας λέω ότι εγώ δεν μπορώ να μπω. Υπάρχει πρόταση για υπογειοποίηση, ούτως ώστε να λυθεί το θέμα τουλάχιστον των κόμβων. Το περιφερειακό συμβούλιο, δηλαδή, δεν κάνει τις προτάσεις και τις παρατηρήσεις έτσι, για να τις κάνει. Το Τεχνικό Επιμελητήριο έχει εκφράσει την αντίθεσή του για τη συγκεκριμένη μελέτη που στείλατε, οι τεχνικοί, όλοι και είναι μια σχεδόν ομόφωνη απόφαση του περιφερειακού συμβουλίου.

Έρχεται, λοιπόν, ο κ. Καρνέζης εκεί και το παρακολουθεί. Δεν ξέρω τι σας είπε. Και τι μας λέει; «Α, ξέρετε, για το άλλο έργο που είναι τα προβλήματα, φταίνε οι τοπικές κοινωνίες που είπανε από πού θα πάει». Σοβαρά; Γιατί, τις ακούτε τις τοπικές κοινωνίες; Εδώ είπατε ότι δεν ακούτε την απόφαση του περιφερειακού συμβουλίου ή μάλλον την ακούτε, αλλά δεν την υιοθετείτε ως προς τον προβληματισμό τουλάχιστον. Κι έρχεται, λοιπόν, και μας κάνει μάθημα ο κ. Καρνέζης εκεί; Με ποιο δικαίωμα; Η κεντρική διοίκηση θα αναλάβει τις ευθύνες της, εφόσον θέλει να παίρνει τις αποφάσεις.

Και για το συγκεκριμένο θέμα, εγώ σας εφιστώ την προσοχή. Είναι εντελώς απαράδεκτο να διατηρηθούν οι μη λειτουργικοί κόμβοι και το σύστημα το οποίο υπάρχει, αν δεν γίνει κάτι. Εγώ μιλάω για νέα χάραξη, γιατί αυτό βλέπω ότι είναι το μέλλον. Το περιφερειακό συμβούλιο και κάποιοι άλλοι φορείς μιλούν για υπογειοποίηση και νέους κόμβους. Είναι μια ενδιάμεση λύση αυτή η υπογειοποίηση και οι νέοι κόμβοι που προτείνει το περιφερειακό συμβούλιο.

Παρακάτω, όμως, θέλω να τοποθετηθείτε και για το πρώτο τμήμα, για το οποίο το περιφερειακό συμβούλιο λέει ότι δεν μπορεί να υπάρξει σύγχρονος δρόμος με την ελικοειδή όδευση που σήμερα έχει στην περιοχή Κακό Όρος. Έτσι λέγεται. Προτείνει, μάλιστα, τη διάνοιξη της σήραγγας στο συγκεκριμένο μέρος. Μιλάει για τους κόμβους Αεροδρομίου, Καρτερού και Ανώπολης. Υπάρχουν και οι άλλοι κόμβοι πριν. Άρα ένας νέος σχεδιασμός στην ουσία.

Εμείς το καταθέτουμε. Καταγράφεται και για την ιστορία εδώ στα Πρακτικά αλλά και γνήσια η άποψη των φορέων της Κρήτης που την έχουν συζητήσει. Δεν είναι συνδικαλιστικά τα ζητήματα, είναι ουσίας. Και όπως σας είπα, αδικεί το μεγάλο έργο και την ίδια την Κυβέρνηση η διατήρηση αυτών των κόμβων και αυτής της κατάστασης, η οποία έχει διαμορφωθεί με τη χάραξη της παράκαμψης του Ηρακλείου πριν από εξήντα - εβδομήντα χρόνια.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Καραγιάννη, έχετε τον λόγο και εσείς για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, χαίρομαι κατ’ αρχάς γιατί δεν θέλετε να αδικήσει κανείς την Κυβέρνησή μας. Αυτό είναι ένα πρώτο θετικό βήμα. Και επειδή είστε ένας άνθρωπος ο οποίος αντιλαμβάνεται ότι η Κυβέρνηση του Κυριάκου Μητσοτάκη στην Κρήτη έχει κάνει πάρα πολλά πράγματα, άρα ξεκινάμε με μια καλή διάθεση και μια διάθεση που, αφού διευκρινίσουμε κάποια πράγματα, νομίζω ότι και εσείς θα συνταχθείτε μαζί μας.

Κατ’ αρχάς είναι άλλο ζήτημα τι θα γίνει με τους κόμβους και τις παρατηρήσεις που μας έκανε το περιφερειακό συμβούλιο και είναι άλλο ζήτημα η νότια παράκαμψη του Ηρακλείου. Είναι ένα νέο έργο της τάξης των 320 εκατομμυρίων ευρώ, χωρίς τις απαλλοτριώσεις. Όπως αντιλαμβάνεστε είναι δύο διαφορετικά ζητήματα.

Αδικείτε, νομίζω, την προσπάθεια που κάνει το Υπουργείο, όταν λέτε ότι θα κάνουμε κάποια μερεμέτια και ουσιαστικά θα βάλουμε διόδια. Κατ’ αρχάς είμαστε οι πρώτοι που έχουμε σαφώς δηλώσει πως στο αμιγώς αστικό κομμάτι της παράκαμψη του Ηρακλείου δεν θα επιβληθούν διόδια. Και βλέπω ότι το λένε και το ξαναλένε.

Δεύτερον, εμείς δεν κάνουμε μερεμέτια. Τα μερεμέτια τα αφήνουμε σε άλλους. Εμείς θα κάνουμε τον νέο ΒΟΑΚ. Όλες οι τεχνικές μελέτες θα είναι ολοκληρωμένες. Δώστε μας λίγο το χρόνο. Ήδη από την προηγούμενη εβδομάδα συναντήθηκα με τον Περιφερειάρχη και μιλήσαμε. Αντιληφθήκαμε, ξέρουμε και βλέπουμε μία-μία τις παρατηρήσεις που μας έκανε το περιφερειακό συμβούλιο και για τον κόμβο Παπαναστασίου και για τον κόμβο Φοινικιάς και για τον κόμβο του αεροδρομίου «Καζαντζάκης» και για τον κόμβο του Καρτερού και για την παραλλαγή χάραξης στην περιοχή του Κακού Όρους και για τον κόμβο της Ανώπολης. Τα γνωρίζουμε, τα βλέπουμε. Επιτρέψτε μας, όμως, να απαντήσουμε όταν θα είμαστε 100% έτοιμοι.

Εμάς, ξέρετε, δεν μας αρέσει να λέμε λόγια τα οποία δεν θα μπορούμε να τα στοιχειοθετούμε. Ό,τι λέμε, ισχύει. Γι’ αυτόν τον λόγο, αυτά τα τρία χρόνια κάναμε μια δουλειά για την Κρήτη και δη για τον νέο ΒΟΑΚ, η οποία, δυστυχώς, τα προηγούμενα τριάντα με σαράντα χρόνια δεν είχε γίνει. Ο νέος ΒΟΑΚ -θα δείτε και τα εργοτάξια το επόμενο διάστημα- θα τιμά όλη την Κρήτη.

Είμαστε δίπλα και στην περιφέρεια και σε όλες τις παρατάξεις. Ξέρετε, εμείς δεν τα βάφουμε τα έργα ούτε πράσινα ούτε μπλε ούτε κόκκινα. Εδώ είμαστε να αντιμετωπίσουμε ό,τι σοβαρές παρατηρήσεις έχουμε και θα δείτε το επόμενο διάστημα τι ακριβώς θα κάνει το Υπουργείο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Πάμε στην έβδομη με αριθμό 994/12-9-2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Κατασκευή σήραγγας τριών χιλιομέτρων στο Καστέλι - Χερσόνησος, αντί της καταστροφής του φυσικού περιβάλλοντος και των αρχαιοτήτων».

Ορίστε, κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, βεβαίως εδώ θα είμαστε για να δούμε ποιο θα είναι το έργο. Μέχρι στιγμής, όμως, μέχρι το 2012 είχαν γίνει εξήντα χιλιόμετρα νέου αυτοκινητόδρομου. Ε, ας γίνει τώρα το πρώτο, μετά από εκείνη την τελευταία δημοπράτηση που είχε γίνει και μετά τα ξανασυζητάμε. Από λόγια έχουμε χορτάσει!

Έχει γίνει ένας σχεδιασμός. Έχει γίνει μία δουλειά. Σας είπα ότι έχει γίνει και δημοπράτηση. Όμως -καθήστε- δεν έχει γίνει ακόμη τίποτα επί του έργου.

Κατασκευή σήραγγας στον δρόμο Καστέλι - Χερσόνησος. Για ποιον λόγο; Οι ερευνητικές εργασίες των αρχαιολόγων στον δρόμο αυτό που θα συνδέει το αεροδρόμιο, στην περιοχή Άγνος - Ξεροκαμάρες, έχουν φέρει στο φως σημαντικές αρχαιότητες, γεγονός αναμενόμενο βεβαίως, διότι ήταν και επιφανειακές, κυρίως οι υποδομές για τα ρωμαϊκά υδραγωγεία, αλλά και άλλα που δεν φαίνονται και επιβάλλουν την αλλαγή χάραξης του δρόμου.

Επειδή η αλλαγή χάραξης για ένα σημαντικό τμήμα του δρόμου θα έχει ούτως ή άλλως ως αποτέλεσμα τη σχετική καθυστέρηση υλοποίησης του έργου, αλλά θα συνεχίσει να υπάρχει το πρόβλημα της καταστροφής του φυσικού περιβάλλοντος, υπάρχει η παλιά πρόταση του περιφερειακού συμβουλίου, που γίνεται ξανά επικαιροποίησή της, για μια νέα χάραξη επιφανειακά δυτικότερα της σχεδιαζόμενης -σχεδιάζεται μια νέα χάραξη με δίπατο δρόμο, για να μην έχει μεγάλη επίπτωση στο βουνό-, ούτως ώστε με μία σήραγγα να λυθεί το πρόβλημα συνολικά, το περιβαλλοντικό, το ζήτημα που έχει να κάνει με τις αρχαιότητες και βέβαια, της ασφάλειας της κυκλοφορίας.

Δεν είναι τρία χιλιόμετρα η αναγκαία σήραγγα. Καθ’ υπερβολήν γράφτηκε. Τρία χιλιόμετρα είναι το τμήμα του δρόμου που θα αλλάξει χάραξη. Η σήραγγα, σύμφωνα με την εισήγηση της υπηρεσίας στο περιφερειακό συμβούλιο, είναι από συγκεκριμένο σημείο μέχρι συγκεκριμένο σημείο και την υπολογίζουν περίπου χίλια διακόσια πενήντα μέτρα ή κάτι παραπάνω, εάν πάει δυτικότερα. Άρα η νέα χάραξη είναι τρία χιλιόμετρα. Η σήραγγα θα είναι πολύ μικρότερη, αν επιλεγεί αυτή η λύση.

Λέει, λοιπόν, το περιφερειακό συμβούλιο, την απόφαση του οποίου θα καταθέσω, να εξετάσει το Υπουργείο αυτή τη δυνατότητα.

Βεβαίως, θα καταθέσω στα Πρακτικά δημοσίευμα τριών - τεσσάρων σελίδων. Βασικά, δεν είναι δημοσίευμα. Είναι έρευνα που έγινε. Επίσης και μία ενιαία αποτύπωση των αρχαιοτήτων που βρέθηκαν στην περιοχή με τις ανασκαφικές εργασίες που προβλεπόταν από το ίδιο το έργο του αεροδρομίου. Το ίδιο το έργο του αεροδρομίου προέβλεπε τη διεξαγωγή ανασκαφών για έρευνα, προκειμένου να μην υπάρξουν καταστροφές των αρχαιοτήτων.

Αυτό το έργο είναι τώρα με παραχώρηση, κύριε Υπουργέ και από τη στιγμή που η αρχική μελέτη της κυβέρνησης του ΣΥΡΙΖΑ -να πω τώρα εγώ, όπως είπε ο κ. Στύλιος προηγουμένως για την ΚΑΠ- δεν είχε λάβει υπ’ όψιν της αυτά τα οποία είχαμε επισημάνει από τότε για τις αρχαιότητες, θα έχει ένα κόστος παραπάνω για το ελληνικό δημόσιο. Διότι το έργο αλλάζει πλέον χαρακτήρα. Γίνεται περισσότερο κοστοβόρο, αλλά ασφαλέστερο, περιβαλλοντικά φιλικό και προστατεύει τον πολιτισμό μας και την ιστορία μας.

Το ερώτημα είναι εάν αποδεχθείτε την πρόταση του Περιφερειακού Συμβουλίου Κρήτης για τη δημιουργία της σήραγγας.

Και βεβαίως, σας ρωτάω αν υπάρχει εγκεκριμένη μελέτη ή έστω αν υπάρχει εγκεκριμένη εκτίμηση για τη βέλτιστη λύση στο πρόβλημα -αν έχει γίνει συγκριτική, δηλαδή, με τα διάφορα σενάρια-, ποιος εκπόνησε τη μελέτη και ποιος την ενέκρινε, αν έχουμε πάει στη φάση της έγκρισης για τον φημολογούμενο σχεδιασμό του δίπατου δρόμου.

Ευχαριστώ πολύ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και σε αυτή την επίκαιρη ερώτηση θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Ορίστε, κύριε Καραγιάννη, έχετε τον λόγο για τρία λεπτά.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, κύριε Κεγκέρογλου, σας ευχαριστώ πολύ για αυτή την ερώτηση που καταθέσατε, γιατί πραγματικά είναι για ένα έργο το οποίο θα αναβαθμίσει ουσιαστικά τον τόπο. Είδατε και αυτό το καλοκαίρι τι ακριβώς συνέβη στην Κρήτη, οπότε όλοι αντιλαμβανόμαστε την αναγκαιότητα του νέου αεροδρομίου στο Καστέλι. Όπως αντιλαμβάνεστε, ο οδικός άξονας που θα το συνδέει με τον ΒΟΑΚ είναι κάτι που πρέπει να προχωρήσει όσο πιο γρήγορα γίνεται.

Αυτός ο δρόμος έχει μήκος δεκαοκτώ χιλιομέτρων και διατομή αυτοκινητοδρόμου. Θέλω σε αυτό το σημείο να σημειώσουμε ότι αυτό το έργο είναι περιβαλλοντικά αδειοδοτημένο από το 2009. Για το τμήμα, τώρα, Άγνος -Ξεροκαμάρα ζητήθηκε από το Υπουργείο Πολιτισμού, κατόπιν εισήγησης της τοπικής εφορείας αρχαιοτήτων και απόφαση του ΚΑΣ, η τροποποίηση του έργου στην περιοχή της ρωμαϊκής υδατογέφυρας. Η τροποποίηση αυτή εγκρίθηκε το 2021 με απόφαση του Υπουργείου Πολιτισμού, ύστερα από σύμφωνη γνωμοδότηση του Κεντρικού Αρχαιολογικού Συμβουλίου.

Η τροποποίηση αυτή, η οποία υπαγορεύτηκε εξ ολοκλήρου από τις αρμόδιες υπηρεσίες του Υπουργείου Πολιτισμού, εκπονείται ήδη με μέριμνα της εταιρείας «Διεθνής Αερολιμένας Ηρακλείου», καθώς και η νέα περιβαλλοντική μελέτη, η οποία θα τροποποιήσει την ισχύουσα και θα κατατεθεί σύντομα στο Υπουργείο Περιβάλλοντος.

Θεωρούμε, λοιπόν, ότι το ζήτημα που ανέκυψε θα κλείσει και με ταυτόχρονη προστασία του περιβάλλοντος αλλά και του αρχαιολογικού πλούτου της χώρας και δη της Κρήτης. Σε αυτό, άλλωστε, συνηγορούν όλα τα στοιχεία που έχουμε στα χέρια μας.

Τώρα έρχεστε εδώ και μας λέτε ότι το περιφερειακό συμβούλιο, κύριε Κεγκέρογλου, πρότεινε μια νέα χάραξη, έναν νέο τρόπο κατασκευής. Η αλήθεια είναι ότι πρότεινε μια δίδυμη σήραγγα, περίπου χιλίων πεντακοσίων μέτρων, ένα έργο το οποίο εκτοξεύει το κόστος κατασκευής κατά περίπου 40 εκατομμύρια ευρώ. Είναι να απορεί κανείς γιατί.

Σε αυτή τη λύση που πάμε αυτή τη στιγμή, είναι μια λύση που έχει αποδεχθεί και το Υπουργείο Πολιτισμού και μιλάμε ότι περνάμε μέσα από μια περιοχή η οποία δεν είναι περιοχή προστατευόμενη περιβαλλοντικά. Άρα η λύση αυτή είναι η ενδεδειγμένη. Είναι η βέλτιστη λύση, ώστε να προχωρήσει το έργο όσο πιο γρήγορα γίνεται.

Εδώ είναι και ένα ακόμα ζητούμενο, που θα πρέπει να εξετάσουμε, κύριε Κεγκέρογλου, το πόσο γρήγορα θα ολοκληρωθεί το έργο. Νέες λύσεις, οι οποίες θα πάνε το έργο πολύ πιο πίσω, νομίζω ότι από κανέναν δεν πρέπει να είναι αποδεκτές. Αυτό που χρειάζεται η Κρήτη, επιτρέψτε μου να σας πω, είναι τα έργα να προχωρήσουν, όσο πιο γρήγορα γίνεται, με τις βέλτιστες δυνατές τεχνικές λύσεις, οι οποίες να μην εκτοξεύουν τους προϋπολογισμούς, τουλάχιστον, σε ζητήματα που δεν προκύπτουν από πουθενά.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου, τρία λεπτά και για εσάς.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι βέλτιστες λύσεις κρίνονται από υπεύθυνα συμβούλια και υπεύθυνες, αν θέλετε, αρχές. Η πρόταση του περιφερειακού συμβουλίου ήρθε στην ώρα της, δεν ήρθε τώρα. Απλώς απορρίφθηκε, αλλά δεν μας είπατε ποιος έκανε τη μελέτη και απέρριψε την πρόταση του περιφερειακού συμβουλίου και προτείνει έναν διώροφο δρόμο. Φαντάζεστε, σε ένα φυσικό τοπίο που έχει πράσινο -από τη μια μεριά βουνοπλαγιά και από την άλλη λαγκαδιά, αρχαιότητες, υδραγωγείο- έναν δίπατο δρόμο, έναν διώροφο δρόμο! Ένα τσιμέντο, το οποίο θα φαίνεται σε διάστημα ενάμισι χιλιομέτρου και αυτό θεωρείται ότι είναι περιβαλλοντικά ορθό.

Το Υπουργείο Πολιτισμού το μόνο που είπε είναι «μην μου πειράζετε τις αρχαιότητες». Εσείς, για να μην πειράξετε, λοιπόν, τις αρχαιότητες κάνετε έναν διώροφο δρόμο. Τσιμέντα, όχι μόνο ως προς την ποσότητα, αλλά και ως προς την όψη -φανταζόμαστε την αρχιτεκτονική του- και θα πρέπει να δούμε, πλέον, πως στην Ελλάδα θα έχουμε συνηθίσει όλο αυτό το καινούργιο μοντέλο ανάπτυξης.

Τι είπε το περιφερειακό συμβούλιο; Αναθεωρείτε την αρχική μελέτη και δεν ακούσατε, γιατί και τότε το νομαρχιακό συμβούλιο είχε μιλήσει για σήραγγα και δεν είχε εισακουστεί και τότε. Ερχόμαστε, λοιπόν, σήμερα να δούμε, εν όψει της αλλαγής της όδευσης, τη δυνατότητα να γίνει η σήραγγα. Είναι ένα έργο-παραχώρηση. Είναι ένα έργο, που θα μείνει για πολλές δεκαετίες, όπως πολύ σωστά είπατε. Αλλά δεν δικαιολογείται σε ένα έργο, που συνολικά τα έργα της περιοχής που θα γίνουν για το ίδιο το αεροδρόμιο αλλά και τα συνοδά, τα ευρύτερα, θα είναι 1 δισεκατομμύριο ευρώ, να μας λέτε ότι έχει παραπάνω 40 εκατομμύρια ευρώ κόστος η σήραγγα και δεν την κάνουμε! Όχι! Όταν είναι θανατηφόρο για το περιβάλλον αυτό το έκτρωμα στο οποίο προχωρείτε και βέβαια αξίζει τον κόπο για 40 εκατομμύρια ευρώ.

Και επειδή μιλήσατε για καθυστέρηση θα σας πω τουλάχιστον εγώ με αυτούς που μίλησα από την ανάδοχο εταιρεία -δεν μίλησα δα και με τον Πρόεδρο, αλλά μίλησα με αρμοδίους που διευθύνουν τα έργα- μου είπαν ότι, σε καθαρά τεχνικό επίπεδο, δεν πρόκειται η μία ή η άλλη επιλογή να προκαλέσουν επιπλέον καθυστέρηση. Ήδη η πανδημία θα έχει προκαλέσει μια καθυστέρηση συνολικά στο έργο. Επομένως, δεν πρόκειται να έχουμε επιπλέον καθυστέρηση.

Ζητώ, λοιπόν, να μου πείτε ποιο όργανο ή ποιο πρόσωπο απέρριψε την πρόταση του περιφερειακού συμβουλίου και την αξιολόγησε αρνητικά και πρότεινε τον διώροφο δρόμο και το έκτρωμα των τσιμέντων μέσα σε μια καταπράσινη πλαγιά από τη μια μεριά και αρχαιότητες από την άλλη. Δικαιούμαστε να μάθουμε ποιος αποφασίζει, για να μην έρχεται στη συνέχεια κανένας Καρνέσης να λέει ότι φταίει η τοπική κοινωνία. Συκοφαντίες, κεντρικές συκοφαντίες! Δεν φταίει καμμία τοπική κοινωνία. Να μας πείτε, λοιπόν, ποιος ή ποιο όργανο αποφάσισε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς, κύριε Κεγκέρογλου.

Κύριε Καραγιάννη, έχετε τρία λεπτά για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Επιτρέψτε μου να σας πω, κύριε Κεγκέρογλου, ότι το να αναφέρεστε τώρα σε υπαλλήλους ή γενικούς διευθυντές του Υπουργείου κατ’ αυτό το ύφος δεν τιμά κανέναν και δη ανθρώπους οι οποίοι και για την Κρήτη και για όλη την περιοχή έχουν πραγματικά ενδιαφερθεί πάρα πολύ και πάρα πολλά έργα προχωρούν. Μακάρι να είχε η ελληνική κυβέρνηση και κάθε πολιτεία τέτοιους δημοσίους υπαλλήλους, ώστε να τρέχουν τα έργα, όπως αναφέρεστε στο συγκεκριμένο πρόσωπο, στον συγκεκριμένο γενικό διευθυντή.

Αναφέρατε κάποια στιγμή για διώροφους δρόμους. Δεν υπάρχει διώροφος δρόμος. Σας παρακαλώ πολύ να το ανακαλέσετε. Δεν υπάρχει κανένας διώροφος δρόμος. Υπάρχουν δύο cut and cover και δύο στέγαστρα. Κανένας διώροφος δρόμος!

Δεύτερον, τον αρχαιολογικό πλούτο και την κληρονομιά μας τα κρίνει το Κεντρικό Αρχαιολογικό Συμβούλιο. Αυτό λέει το ελληνικό Σύνταγμα. Αυτό κάνει τόσα χρόνια η ελληνική πολιτεία. Τώρα σε ό,τι αφορά στη μελέτη περιβαλλοντικών επιπτώσεων, θα την κρίνει και το περιβαλλοντικό συμβούλιο και του Υπουργείου Περιβάλλοντος, τα καθ’ ύλην αρμόδια όργανα. Αυτή είναι η πραγματικότητα.

Δεν μπορείτε να μου λέτε ότι έχω ένα δημοσίευμα το οποίο έχει μια μελέτη. Εδώ πέρα κάνουμε μία συζήτηση ουσιαστική και κάνουμε μία συζήτηση με στοιχεία. Δεν κάνουμε μία συζήτηση στην οποία να μιλάμε με δημοσιεύματα. Δεν έχει καμμία ουσία όλο αυτό που μου λέτε. Κι επιτρέψτε μου να σας πω, κύριε Κεγκέρογλου, ότι το «εγώ μίλησα με τον παραχωρησιούχο και μου είπε ότι δεν είναι και τίποτα να βάλουμε και 40 εκατομμύρια ευρώ» δεν είναι επιχείρημα. Μα, φυσικά δεν είναι και τίποτα. Και 80 εκατομμύρια ευρώ να θέλει ο παραχωρησιούχος, το ελληνικό δημόσιο πληρώνει.

Εμείς θα πρέπει να έχουμε τις βέλτιστες δυνατές λύσεις!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Διαστρεβλώνεις αυτά που είπα. Για τον χρόνο είπα.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Το κόστος ποιος θα το πληρώσει, κύριε Κεγκέρογλου; Το ελληνικό δημόσιο.

Επιτρέψτε μου να σας πω, με όλη την καλή θέληση, ότι αυτή τη στιγμή αυτό το έργο το χρειάζεται περισσότερο από τον καθένα το Ηράκλειο της Κρήτης. Είδατε τι γίνεται στο αεροδρόμιο «Καζαντζάκης». Πρέπει το Καστέλι να λειτουργήσει όσο πιο σύντομα γίνεται. Ως ελληνικό δημόσιο πρέπει να τηρήσουμε τα χρονοδιαγράμματα και να μην αφήνουμε έστω και έξι μήνες να πάει πίσω. Είναι σημαντικό. Αυτό θα πρέπει να ζητούμε όλοι εμείς: Να προχωρήσει γρήγορα το έργο με τη βέλτιστη δυνατή τεχνική λύση.

Κι επιτρέψτε μου, αλλά πρέπει να μας έχετε και εμπιστοσύνη. Βλέπετε ότι τα έργα προχωρούν στην Κρήτη. Αυτή την εμπιστοσύνη θα πρέπει να έχετε όλοι. Δεν έχουμε καμμία διάθεση να μην προχωρήσουμε έργα, αλλά 320 εκατομμύρια ευρώ εδώ, 40 εκατομμύρια ευρώ εκεί, τα εκατομμύρια δεν είναι σπόρια.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.42΄ λύεται η συνεδρίαση για την προσεχή Τετάρτη 21 Σεπτεμβρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**